
CAPITOLUL | 


ÎN PROPRIA LUI UMBRĂ 


— Eu, e de părere Pinaud, sunt mai mult ca sigur că 
pedeapsa cu moartea nu va fi niciodată abolită în Franţa. Și știți 
de ce? 

Brigadierul Laronde și cu mine ne recunoaștem incompetenta, 
Laronde prin emiterea unui sunet incert, care leșină în jurul 
mucului de ţigară, iar servitorul dumneavoastră printr-o sobră 
clătinare a capului. 

Ramolitul își trece două degete veștejite între gulerul 
destrămat al cămâășii și gâtul lui de găină plin de peri zbârliţi, 
fiecare dintre ei părând să crească din mijlocul unei inflamații a 
ganglionilor lui limfatici. 

— Fiindcă, reia el doctoral, francezii au o mare slăbiciune 
pentru ghilotină. Am impresia că-i invenţia cu care se mândresc 
cel mai tare. Ea simbolizează în ochii lor Revoluţia de la 1789, 
adică perioada cea mai celebră din istoria Franţei. Pentru că, nu 
știu dacă aţi remarcat, popoarele se fălesc mai mult cu 
revoluțiile lor decât cu războaiele câștigate... 

— Vorbești ca din carte, mă mir eu. 

Întind mâna pe deasupra mesei și iau volumul pe care amicul 
meu e pe cale să-l consulte. Se intitulează O sută și una de 
modalități pentru a străluci în societate, iar Decrepitul tocmai 
ne-a recitat paragraful doi de la pagina 16, asortându-i o 
intonaţie plină de nonșalanţă. 

— Ce-ai de gând, nene, să te orientezi spre diplomaţie? fac eu 
frunzărind ghidul. 

— Am observat, răspunde Behăitul, că foarte adesea te izbești 
de chestiuni inutile pe care nu știi cum să le expui. Lucrarea 
asta mi se pare deosebit de prețioasă, fiindcă are în ea rețete 
infailibile de conversaţie. 

— Dacă toată lumea o cumpără și se inspiră din ea, 
conversațiile de salon or să înceapă rapid să fie asemenea 
concursurilor de la Conservator... 

Zbârnâitul telefonului pune capăt (provizoriu) schimbului 

nostru de opinii. Laronde, care stă cel mai aproape de aparat, 
ridică receptorul, articulează un „Mada” prin terciul de tabac, 
apoi își scoate ţigara pentru a recita un „Dar bineînţeles, 
domnule director” admirabil formulat. Din uniforma respectului 
său nu lipsește niciun nasture. 

— Pentru dumneavoastră, domnule comisar! șoptește el 
întinzându-mi receptorul. 

Crezând că spiritul meu deductiv moţăie, se simte obligat să 
adauge: „E șefu'”. Vocea Bătrânului e la fel de rece ca mucii 
care atârnă din nasul unui om de zăpadă. 

— Bună ziua, San-Antonio, ce zice cântarul în dimineaţa asta? 

Îmi dreg glasul. 

— Optzeci și șase, domnule director. 

Tăcerea lui e mai ascuţită decât poansonul unui bijutier care 
gravează verighete. 

— Îți baţi joc de mine? 

— Nu-mi stă în obicei, i-o întorc eu urgent (cum m-a învățat 
un amic jucător de tenis). 

— Ei, comedie cu pălărie!, dar ieri arăta optzeci și patru! 

— Știu prea bine. 

— Recunoaște, San-Antonio, i-ai mărit cumva raţia? 

— Nici pomeneală, domnule director. În douăzeci și patru de 
ore, omul nostru a mâncat două andive fierte în apă, fără unt și 
fără sare, un măr și un iaurt, care reprezintă un total de o sută 
cincizeci de calorii; pe când el ar avea nevoie de cel puțin trei 
mii! Suntem cu mult sub media energetică a Indiei. În plus, am 
prelungit ședințele de saună la o oră și jumătate. Am impresia 
că metabolismul lui e de vină. 

— Baliverne! Dieteticianul afirmă fără echivoc că, de la 
începutul tratamentului până în prezent, pacientul nostru 
trebuia să fi ajuns la greutatea dorită de șaizeci de kilograme. 
Vrei să știi părerea mea? Cineva din anturajul dumitale 
trădează! 

Imi rotesc periscopul asupra anturajului meu. Se compune din 
Laronde, un băiat fără complicaţii, pasionat de grădinărit. 
Deocamdată, aplecat asupra catalogului unui pepinierist 
olandez, înseamnă cu creion roșu bulbii de lalele pe care își 
propune să-i comande. Mototolitul completează „anturajul” 


1 După dispariţia bătrânului, această expresie va fi definitiv radiată din dicţionare. 
(n.a.). 

pomenit mai sus. Trebuie să vă spun că n-am nevoie să-mi 
răsucesc creierii în chip de tirbușon pentru a-l demasca pe 
trădător, dacă există vreunul. 

— Îl supraveghezi strict? reia boss-ul. 

— Extrem de strict, domnule director. 

— Timpul a ajuns să ne preseze. Dacă nu pierde douăzeci de 
kilograme până săptămâna viitoare, totul e compromis. 

— Ştiu, domnule director, totuși nu-l pot tăia în bucăţi. 

— Își ia pilulele cu regularitate? 

— Chiar eu i le dizolv în singurul pahar de apă la care are 
dreptul. 

Tac din gură, fiindcă răsună un vaiet prelung, provenind de pe 
coridor. „Mi-e foame”, geme un glăscior anemic, un glăscior 
pierit. 

— Cum se comportă? 

— Îți stârnește mila. E dărâmat. Abia dacă mai are putere să 
ceară de mâncare. Mă întreb dacă nu-i riscant ce facem noi, 
domnule director. 

Big Boss-ul plescăie ușor din limbă, iritat. 

— Trebuia să nu se bage în beleaua asta, San-Antonio. 

Închide telefonul. 

Taica Pinuche își ridică nasul mustind din manualul de 
conversație. 

— Ai neplăceri? mă întreabă el cu frumoasa-i voce de capră 
biciuită. 

— Berechet! 

Vaietul începe iar, mai sfâșietor ca înainte. Te seacă la inimă 
și la măruntaie. Mai ales la măruntaie. Pentru că eu sunt cel 
care am ajuns să slăbesc în afacerea asta rocambolescă. Imi fac 
scrupule pentru fiecare îmbucătură, gândindu-mă la nefericitul 
pe care-l înfometăm deliberat, minuţios, științific; și astfel, 
mesele mele încep să fie tot mai frugale. 

— Aș vrea să mă duc să-i ţin companie, rostește desuetul, 
închizându-și preţiosul manual. 

— Doctorul a spus că repausul complet... 

— N-am să-l obosesc. 

Se ridică. lar eu, de asemenea. 

— Îmi permiţi, Pinuche? 

Mă apropii de el și mă apuc să-l scotocesc peste tot. 

— Ce te-a apucat? protestează tăticul. Ştii că ești reușit? 

— Vreau să mă asigur că nu-i duci haleală pe șest. Știu eu ce 
suflet bun ai! 

Pinaud ridică din umeri. 

— Ai merita să fac asta! declară el. Când văd cum te porți, 
San-Antonio, aproape că mi-e rușine că-s francez! 

ÎI escortez până la ușa prizonierului. E vorba de un grilaj ale 
cărui bare sunt dispuse la intervale savant calculate, am să vă 
explic de ce în cele ce urmează, cu condiţia să nu mă plictisiți. 
În spatele gratiilor, cum ar zice Jean Gabin, e o mică încăpere 
mobilată cu un pat și un fotoliu. Prizonierul e într-o pijama cu 
dungi, fapt ce-i subliniază aspectul de pușcăriaș. E palid, neras, 
cu părul lipit de o sudoare anemică. Sub bărbie îi atârnă piei 
flasce. 

— Vreau să merg la WC! îngână înfometatul. 

— Condu-l! îi ordon lui Pinaud. 

Acesta descuie ușa. Omul se târâie afară din cușca lui ca un 
biet plantigrad care gâfâie! Se oprește în dreptul meu, mă 
privește cu o uitătură lungă, tulbure și galbenă. 

— Frumoasă treabă, bombăne el. Tare frumoasă... 

Își continuă drumul sprijinindu-se de braţul Ramolitului. 
Toaleta e în fundul culoarului pe stânga, cum sunt cincizeci la 
sută dintre closetele Franţei, celelalte cincizeci la sută aflându- 
se în fundul culoarului, dar pe dreapta. 

Prizonierul intră în discreta încăpere, clătinându-se pe 
picioare. Și atunci, iubitul dumneavoastră San-Antonio se pune 
pe gândit cu toată viteza. Își spune că e a doua oară în 
dimineaţa asta când cel supus curei de slăbire se duce în locul 
în care și regele se duce singur. Pentru cineva care nu mănâncă 
mai nimic și nu bea decât un singur pahar de apă pe zi, e cam 
mult, nu vi se pare? 

Sprijinit de ușa toaletei, Pinuche își reaprinde legendarul 
chiștoc. Mă privește cum mă apropii prin flacăra fumegând a 
brichetei și ochiul lui urduros strălucește ciudat. 

Mă cunoașteţi, nu? Am momente în care telepatia îmi intră în 
funcţiune. lată că citesc în mintea Ruinei la fel de limpede de 
parcă ar fi vorba de panoul care anunţă sosirea trenurilor în 
Gara Lyon. Două mișcări îmi sunt suficiente. Din prima, îl mătur 
pe Sfrijit din calea mea și din a doua disloc încuietoarea 
anemică a vespasianei, cu o lovitură de umăr. 

Ușa se dă în lături, dezvăluindu-mi un spectacol teribil de 

edificator. Prizonierul meu stă pe scaunul WC-ului. Capacul 
rezervorului se află la picioarele lui. Într-o mână ţine un litru de 
vin și în cealaltă un sandvici colosal cu pateu de ficat, din care 
înfulecă pe nemestecate. O pungă din plastic, șiroind de apă, 
atârnă din bazin. 

Mă arunc asupra lui ca să-i smulg mâncarea. 

— Porc ce ești! Mâncăule! Tub digestiv! Vierme solitar! îl 
apostrofez în timp ce el se luptă cu strășnicie ca să-și 
recupereze sandviciul. Zdreanță aia bătrână de Pinaud îţi 
procură de-ale gurii, nu-i așa, Obezule? 

Reușesc să-i înșfac tartina. Se năpustește într-un salt suprem 
ca să mai muște o dată din ea. 

— Banditule! strigă el, cu gura plină. O gustărică, acolo, ce 
mare lucru? N-ai inimă! Asasinule! Vrei să mă înfometezi! Îmi 
dorești moartea, San-A! Zi măcar că-ţi face plăcere să mă ucizi. 
Sunteţi niște vandali, și tu și Bătrânul! Gestapiști! Mă terminaţi 
cu regimul vostru Gandhi! M-am săturat de toată afacerea asta! 
Mor ca un tâmpit! l-aţi întrecut până și pe fasciști. 

Se sufocă, stropește cu pateu, sparge capacul vasului de 
toaletă trântindu-se pe el, își regăsește culorile. 

Mă apucă furia. 

— Vrei să-ţi trag una peste bot, ia zi, B&ru? Îți trebuie o 
pereche de palme în chip de desert, neam prost ce ești! Mâncău 
oribil! Porcule! N-ai pic de onoare! Doar câţiva metri de maţe! Ai 
ajuns să te absorbi pe tine însuţi, să te devorezi. Mă scârbești, 
ești cleios! Alunecă lumea pe tine de parcă ar fi călcat într-un 
rahat. Așezat așa pe tron, ai ajuns, în fine, la destinaţie, iată-te 
uns rege al closetelor, Beru întâi! O măturică îţi mai lipsește în 
chip de sceptru. Te complaci s-o faci pe zmeul, pe scandalagiul, 
pe turbulentul, pe Sfarmă-Piatră, dar în realitate nu ești decât 
un sticlete compromis, Grasule! Un lasă-mă să te las! Energia ta 
seamănă cu pasta de dinţi: se prelinge! 

Dau cu ochii de Pinaud, îngrămădit pe coridor. Spectrul îmi 
ațâţă furia. 

— Și mizerabilul de colo, care te cocolește, te răzgâie, te 
alintă! Ah, că reușiţi mai sunt coechipierii mei! Daţi naibii! Eroi 
de bâlci! Lasă, că vă învăţ eu minte, isteţilor! Vă torn la 
Bătrânul, vă fac un raport să vă usture. Cariera voastră se 
termină în scaunul ăsta de WC! Am să trag apa ca să mă 

descotorosesc de asemenea gunoaie ca voi! În sfârșit, Matamor? 
și Boșorogul, amândoi în hazna! 

Îmi scuip plămânii, mă aprind, mă extrapolez, îmi rup glota și 
corzile vocale. Străbat spaţii de scârbă, stepe de dezgust, 
pustiuri de dispreţ, oceane de greață. Escaladez o Himalaya de 
reproșuri, mă sfâșii în decepţii. 

les în grădina vilei, pusă la dispoziţia noastră pentru 
tratamentul Grasului. O găselniţă a Bătrânului. Cui i-o fi 
aparţinut? Ce alte ședințe bizare s-or mai fi derulat până acum 
între zidurile ei? Mister! Un vânt de martie, încărcat de ploaie, 
agită bigudiurile negre de pe creștetul copacilor. Acest colț de 
tară miroase a cimitir. Mă așez pe o bancă de piatră acoperită 
de mușchi, umedă și îngheţată. Descurajarea și oboseala sunt 
două fețe ale aceleiași monede. Când te lași cuprins de ele, ţi se 
pregătește anticamera morții. Niciodată nu vrei să înveţi chestia 
asta din timp. Lași trebușoara asta pe seama unei come 
ulterioare. Și pe urmă, când sosește clipa, ai încurcat-o. Nu mai 
știi cărui sfânt și cărui zeu să te rogi. 

— Ascultă, San-A... Te porţi totuși prea urât cu noi... 

Au venit aici amândoi, Beru și Pinaud, rușinaţi. Primul în 
pijamaua  vărgată, celălalt pândind momentul în spatele 
mizerabilului său muc de ţigară. Béru ţine în căușul palmei 
firimiturile sandviciului, culese din closet. 

— Căraţi-vă de aici. Nu vreau să vă mai văd în ochi, bombăn 
eu. Simpla voastră prezenţă îmi provoacă urticarie. Când mă uit 
la voi, mă apucă niște mâncărimi de parcă m-aș fi așezat pe un 
miting de păduchi lați. 

— Încearcă și tu să înţelegi, dragă, mă imploră Grasul. Am dat 
jos până acum treizeci de kile în zece zile. Dacă o ţin tot așa, mă 
îndrept cu pași siguri spre Père-Lachaise. Mă simt mai fleșcăit 
decât un limax. Când ridic un braț, obosesc în așa hal, de parcă 
aș fi descărcat de unul singur un tren de marfă. Nu-i totul să te 
încadrezi în norme, adaugă Enormul, trebuie să mai poți și 
acţiona. Ce-am făcut dacă o să cântăresc cele șaizeci de kile 
anunţate la esterior, dar o să zac întins pe o brancardă? 

— Era la un pas de  neurastenie, pledează Sfrijitul 
smiorcăindu-și remușcările. Aveam eu dreptul să-mi las un 
prieten ca ăsta în agonie? 

Orice s-ar spune, glasurile lor blajine mă calmează. Nu știu ce- 


2 Personaj din comedia spaniolă, sinonim cu fanfaron. (n.tr.). 

or avea găgăuțele astea de mă impresionează în asemenea hal! 
Când îi văd pocăiţi, cu mutrele pleoștite și cu stângăcia lor 
înduioșătoare, e peste puterile mele: mă topesc. 

— Ascultă, Beru, ne-ai făcut asasini, pe mine și pe Bătrânul, 
dar cine s-a băgat în rahatul ăsta dacă nu chiar tu în persoană? 

Işi freacă fălcile năpădite de vegetaţie: 

— Știu prea bine, admite Căpcăunul. 

— Ai făcut-o pe zelosul aplicându-ţi amprentele pe permisul 
de liberă circulaţie subtilizat de noi de la Krackzek. Te-ai jucat 
de-a cavalerul fără teamă și fără prihană! Ca să-l forţezi pe 
Bătrânul să-ți încredinţeze ţie misiunea asta periculoasă. Bravo! 
E lăudabil să ţii morţiș la o idee îndrăzneață, numai că, forțându- 
ți cartea, n-ai remarcat că permisul era pe numele unui individ 
care cântărea șaizeci și două de kile. Ce zici, șmecherule? 
Concluzia? Cum acest document e o piesă unică și-ţi poartă 
amprentele, numai tu îl poţi utiliza. Ţi-a mai rămas o singură 
formalitate de îndeplinit: să cântărești șaizeci de kile. Ți se 
atrage atenţia. Îţi ascunzi o strâmbătură și, ca un mare domn, 
anunţi că te vei supune unui regim spectaculos. Lumea îţi 
acordă încredere. Dar după cincisprezece zile n-ai dat jos decât 
cinci sute de grame! S-a calculat atunci că, în acest ritm, ţi-ar fi 
trebuit cinci ani ca să dai jos cele șaizeci de kilograme pe care le 
ai în plus. 

Beru vrea să spună ceva, dar ridic tonul, continuându-mi 
rezumatul: 

— S-a decretat atunci stare de urgenţă. Ai fost adus aici și s- 
au luat măsurile ce se impuneau. Bun, la început te-ai pus pe 
topit. Un adevărat spectacol! Ca un bulgăre de untură pe o plită 
încinsă. Și apoi, totul s-a oprit; mai rău, ai început să iei în 
greutate, băiete. De ce? Pentru că sfrijitul ăsta bătrân, cuprins 
de înduioșare, deghizează rezervorul closetului în bufet. Și iată-l 
pe Monseniorul Bérurier că începe să înfulece folosind hârtia 
igienică în loc de șervețele! Ce mizerie! Ții chiar atât la haleală 
încât să abdici de la demnitatea ta, pentru un kil de vin roșu și 
un sandvici cu pateu? 

Lacrimi de culoarea gumei arabice se preling pe mutra lui 
sfrijită. 

— Nu-i vina mea, San-A. Organismul meu a depus armele. 
Abia mă mai ţineau gioalele; aveam amețeli. 

— Pleacă de aici, sac de osânză! 

Își pune mâna flască pe umărul meu. 

— O să merg până la capătul calvarului, frate dragă. De 
acord, mă supun gastronomiei-fachir! Uite, mă pedepsesc cu o 
ședință de saună suplimentară, ca să ispășesc. Dar să știi că nu 
prea trag mare nădejde, fiindcă, dragul meu, ca să fiu sincer, să 
știi că m-am prins de un lucru: scheletul meu, numai el, 
cântărește precis mai mult de șaizeci de kile. Ar trebui să-mi 
amputați un jambon ca să ajung la greutate, dar chiar și atunci 
stau și mă întreb dacă... 

CAPITOLUL II 


PATRU ZILE MAI TÂRZIU 


— La câtam ajuns, dragul meu San-Antonio? 

S-au schimbat calimera... și tonul. Bătrânul e numai miere. O 
adevărată patiserie turcească. 

— Slăbirea continuă, dom' șef. Berurier a mai slăbit trei 
kilograme, a ajuns la șaptezeci și două. 

— Suportă? 

— ÎI încurajăm. Fumează mult, citește enorm. 

— AȘ putea să știu ce? se hlizește plin de vervă acest occiput 
răzuit. 

— Vieţile sfinților, domnule director. Fiindcă-i iluminat de 
flacăra martirilor. In starea lui, a slăbi înseamnă o filosofie. Din 
clipa în care a înţeles, s-a condiţionat și s-a plasat într-o stare de 
eroism. Beru își dăruiește osânza Franţei! 

— Complimentează-l din partea mea și spune-i că acest 
sacrificiu va fi consemnat în dosarul lui. 

— Poate că ar fi oportun să i-o spuneți chiar dumneavoastră, 
dom' șef! Până și flacăra martirilor are nevoie să fie 
reînsuflețită. 

— Adu-l la telefon! 

li spun lui Pinuche să se ducă după plăpândul erou. 

— Oh! Bine că mi-am adus aminte, zice Big Old Boss, află că a 
telefonat cineva de la Berurier de acasă, pentru a ne informa că 
nepoţica lui a rămas singură de trei zile. Am impresia că madam 
Bérurier trage foloase de pe urma curei soțului ei și-și face de 
cap. Va trebui să te duci pe acolo, să vezi despre ce-i vorba și să 
iei măsurile care se impun, dragă prietene. 

— Puteți conta pe mine, domnule director. 

— Spre sfârșitul zilei să treci pe la mine. Acum, când omul 
nostru e aproape de final, ar trebui să stabilim planul de 
acțiune. 

— Cu plăcere. Vi-l dau pe Gra... Vreau să zic pe Berurier, mă 
corectez eu, pentru că ar fi necuviincios să continui a numi 
„Grasul” fantoma împleticită care își face apariţia în salon. 

Un Beru văzut într-o oglindă deformantă. Un Beru căruia îi 
atârnă pieile. Un Beru palid, încercănat, scofâlcit, erodat, 
secătuit. Fosta lui burtă face valuri. Gâtul i-a ajuns ca un 
angiom. E adus de spate. Merge ca unul de o sută cincizeci de 
ani, cu pași mărunți, nesiguri, cum se merge în vreme de 
furtună pe puntea unui vas. Pinaud îl susține cu ochii în lacrimi. 
Fachirul nostru chiar că-i pe moarte. 

— Pentru tine. Șefu'! îl anunţ întinzându-i solemn receptorul. 

ÎI ridică spre ureche cu un gest șovăielnic. Vocea lui pierită 
articulează un „Alo” de fetiță puberă. 

Percepem vibraţiile imn-naţionale ale Bătrânului. Progresiv, 
Beru își îndreaptă ţinuta, se înalţă, își bombează pieptul, își saltă 
bărbia. Obrajii îi atârnă ca niște favoriţi. Seamănă cu Maiestatea 
sa France-Soir-Joseph, împăratul Austriei. Berurier glăsuiește cu 
tremolo în voce, apoi, galvanizat, îi spune „Vă mulţumesc, 
domnule director! Până la capăt, domnule director! Nimic nu mă 
va opri, domnule director! Patria poate conta pe mine!” 

După care îl cărăm la saună. Laronde și Pinuche se hotărăsc 
să joace o belotă, în vreme ce ex-Mamutul își va deplânge 
ultimele kilograme de grăsime. 

Îi las și mă duc la Paris. 

(J 

—E pur și simplu scandalos! îmi declară portăreasa 
Slăbuțului. Dacă Bérurier n-ar face parte din Poliție, aș depune o 
plângere la Parchet, dom'le comisar. 

E numai riduri indignate Vigilenta. Cocul ei împunge oțărât. 
Agenor, motanul ei mare, roșcat, mai arătos decât un păr 
primăvara, ascultă cu interes pălăvrăgeala despre deprecierea 
dolarului a unui cutărică, la televizor. 

Cămăruţa portăresei miroase a Agenor și a supă reîncălzită. 

— Povestiţi-mi despre ce e vorba, dragă doamnă, o calmez 
eu. 

Coana Cerber își petrece șalul negru peste amplasamentul 
sânilor defuncţi. 

— E o rușine, demarează ea în forță. Imaginaţi-vă că acum 
patru zile grăsana lu’ Bérurier s-a dus s-o ia de la țară pe o 
nepoată orfană, care altminteri ar fi fost internată la Insistenţa 
Publică. O să-mi ziceţi că a simţit o chemare naturală. Fie! 
Numai că, dacă vrei să faci bine, nu trebuie să faci rău, domnule 
comisar. 

— Ce s-a întâmplat? 

— Staţi așa, ajung și acolo. O aduce pe fetiță în apartamentul 
lor și pe urmă, de a doua zi, vita asta grasă (mă esprim despre 
coana Bérurier) își ia tălpășiţa, cum îi stă în obicei când e absent 
butia de bărbatu-său. De trei zile nu s-a mai arătat și puștoaica 
mucegăiește singură sus. 

Işi șterge o lacrimă care nu i se ivește în ochi. 

— Poţi să te comportezi în felul ăsta, dom'le comisar? Vă fac 
judecător. 

li mulțumesc pentru promovare. Bătrâna adaugă: 

— l-aș fi putut zice micuţei să vină la mine, dar Age&nor al meu 
nu suportă copiii. Ce vreţi? Nici el, nici eu nu mai suntem la 
prima tinereţe. 

In sinea mea, îmi spun că au trecut și de a doua. 

— Avem tabieturile noastre, înţelegeţi? 

— Știu ce înseamnă un menaj în vârstă, o asigur eu. Foarte 
bine, voi rezolva problema, dragă doamnă. Mulţumesc pentru că 
ne-aţi anunţat. 

— M-a costat cincizeci de centime telefonul, face ea. 

Scot o monedă de similiargint reprezentând similirepublica 
noastră în campanie de semănat și o pun pe mușamaua 
decolorată de pe masă. 

— Mersi, toarce portăreasa. Atât că am dat telefonul din 
cafeneaua de alături, unde nu se cuvenea să nu fi băut o 
cafeluţă. O cafeluţă costă un franc. 

Mă buzunăresc de o nouă republică, o idee mai ostenită. 

— Ca să nu mai vorbesc că eram așa de emoţionată, că a 
trebuit să beau un rachiu de doi franci, continuă băbuţa. 

li întind o monedă argintată și o iau la fugă pe scară în sus, 
înainte de a-mi pretinde să-i plătesc și o vacanţă în Baleare. 

Ajuns pe somptuosul covoraș de la ușa apartamentului lui 
Bérurier (cu un desen care reprezintă o vacă pe pășuni alpine, 
un fel de blazon), ciulesc urechea. Reacţie superfluă, fiindcă nu-i 
nevoie să-ţi ascuţi auzul pentru a percepe vacarmul care 
provine de la anemiatul meu amic. Radioul urlă mai să-i 
plesnească tranzistorii. Nu mai difuzează: mugește. O formaţie 
anglo-franceză vacarmează un nou șlagăr, intitulat „C. for 
moon”, iar în apartament, cineva o acompaniază lovind într-o 
cratiţă cu, presupun, un instrument oarecum contondent. Greu 
se poate restabili liniștea dacă un radio anglosaxonează. 

Sun din nou, impetuos. Apoi, adaug lovituri de pumn, de 
picioare, strig. În sfârșit, un prim rezultat: soloul la cratiţă se 
întrerupe. Al doilea rezultat: un glăscior bombăne de pe partea 
cealaltă a ușii: 

— Gata, gata, ce-i tărăboiul ăsta, Doamne, Dumnezeule?! 

— Deschide! strig eu enervat. 

Vocea reia: 

— Cine sunteți? 

— Un prieten al unchiului Berurier. 

— Unchiul nu-i acasă și nici tanti, treceţi altă dată. 

— Tocmai pentru asta am venit. 

O ușoară tăcere, plină de meditaţie. 

— Cum vă numiţi? 

— San-Antonio. 

— Comisarul? 

— Chiar el, puiule. 

— Nu-i cazul să mă luați peste picior. Băgaţi legitimaţia pe 
sub ușă, ca să fiu sigură. 

Nepoțica are o voce haioasă. Presimt că am să am de-a face 
cu un personaj â /a Zazie. Amuzat, îi fac jocul și strecor 
legitimaţia în apartament. Nici n-am apucat bine s-o introduc 
sub panoul de lemn, că e trasă în interior. 

— la uite, chiar așa-i! reia vocea. 

Zăvorul geme și ușa se întredeschide, scoțând la iveală o 
femeiușcă de-o șchioapă, cu privirea de șoricel cenușiu și nasul 
în vânt. Are cosițe lungi, prost împletite, iar dinţii în schimbare 
se pot rezuma la doi canini puternici, mult distanțaţi, pe 
maxilarul superior. Puștoaica mă măsoară, apoi mă compară cu 
fotografia de pe legitimaţie și declară: 

— Da, dumneavoastră sunteţi, dar aţi mai îmbătrânit niţel de 
când ați făcut poza. Oh! Nu mult, mi se pare că așa vă stă chiar 
mai bine. 

— Mulţumesc, domnișoară, zic eu ceremonios. 

Fetiţa ridică din umeri și se bosumflă: 

— Să nu vă râdețţi de mine, bombăne miss Codițe. Nu-s o 
domnișoară, sunt o fetiță. 

— Cum te cheamă? 

— Marie-Marie. 

— Te bâlbăâi, sau așa e prenumele tău? 

— Așa-i prenumele meu, se oţărăște mucoasa. Din cauza 

bunicilor mele nesuferite pe care le chema Marie și amândouă 
au vrut musai să mă cheme ca pe ele. 

Saltă din umerii ei plăpânzi: 

— În loc să am, ca toată lumea, un naș și o nașă, eu am, cum 
s-ar zice, două nașe! 

— Eu cred că e drăguţ Marie-Marie. 

— Ce spui, Frant? Aș vrea să te văd în locul meu! 

Intru în apartament. Mi se oferă un adevărat spectacol. 

În fundul vestibulului, miss Codiţă a confecţionat un cort dintr- 
o cuvertură și funia de rufe. Linoleumul nu se mai vede de 
farfurii murdare, de pahare, de sticle cu sirop și de resturi de 
toate soiurile. Aparatul de radio e agăţat de clanţa unei uși. Il 
opresc și mă întorc spre Marie-Marie. 

— Ce-i mizeria asta, măi, Degeţico? 

— M-am mutat în vestibul, îmi explică fetița. Când sunt 
singură, în camerele mari mi-e frică, mai ales noaptea. 

— E mult de când a plecat tanti Berthe? 

Închide ochii și numără pe degete. 

— De trei zile. Noroc că avea de mâncare prin bufet. 

— Nu ţi-a spus nimic la plecare? 

— Ba da, că se duce la prietenul ei coaforul, domnul Alfred, 
parcă așa mi-aduc aminte. 

— Ţi-a spus că pleacă pentru mai multe zile? 

— Nu, doar că o să stea câtva timp. Nu mi-am închipuit că 
pleacă în croazieră. 

Părerea mea e că Berthaga exagerează. Probabil că s-a lăsat 
pe tânjeală. O iau la descusut pe fetiță. Fără să se lase rugată, 
Marie-Marie îmi prezintă pedigriul ei. E din Juvisy-sur-Orge. 
Mama ei a fugit cu un zidar italian la doi ani de la nașterea ei și 
nu se mai știe nimic de ea. Tatăl era camionagiu. A murit anul 
trecut pe șoseaua naţională 7, în timp ce transporta o 
încărcătură de legume (și a avut parte primul de ele, dacă pot 
să spun așa, pentru că a primit în spinare douăzeci de tone de 
lăptuci). Marie-Marie a fost lăsată în grija celei de a doua bunici, 
pentru că prima decedase la puţină vreme după botezul fetiţei. 
Numai că și a doua, babă în toată regula, a căzut săptămâna 
trecută pe scara din pivniţă și și-a fracturat un pachet de 
vertebre mai mult sau mai puţin cervicale, făcând din Marie- 
Marie o orfană cu normă întreagă. Era gata să fie încredințată 
Asistenţei Publice când tanti Berthe, care fusese anunţată, a 

venit s-o recupereze. 

O poveste tristă, suportată însă de cea în cauză cu mult curaj, 
antren și bună dispoziţie. E un fenomen această Marie-Marie. Te 
subjugă. 

— Pune-ţi paltonașul și hai să mergem. 

— Unde? zice ea fără entuziasm. 

— S-o căutăm pe mătușa ta, ce naiba! 

Puștoaica își încrețește nasul și bombăne răsucindu-și 
codițele. 

— Păcat, mă distram așa de bine singură... 

Totuși, se duce să-și ia pe ea un paltonaș albastru cu cordon 
și-și pune pe cap șmecherește o bască albă, gen Bonnie and 
Clyde, asemănătoare unei tarte cu cremă. Apoi declară, 
măsurându-mă cu un ochi critic: 

— Vin cu dumneavoastră, dar numai pentru că v-am văzut 
legitimaţia de comisar. Mama-mare m-a pus să mă jur că n-am 
să rămân niciodată singură cu un bărbat cât n-am să fiu 
măritată cu el. 

— Câţi ani ai, inimioară? 

— Opt ani, răspunde ea. Și aţi face bine să-mi spuneţi Marie- 
Marie, fiindcă nu-mi plac alintăturile. 

(J 

Îmi aduc descoperirea la sediul Poliției. Văzându-mă sosind 
însoțit de această fetiță, colegii mă copleșesc cu replici 
deplasate, stil: „Ehei, ia zi, Casanova, vârsta medie a cuceririlor 
tale a scăzut simțitor”, iar alții: „Nu ştiam că organizezi balete 
sentimentale”. Glumele astea nu sunt pe placul fetiţei, care, 
drapată în fularul gros de lână și în demnitatea ei, aruncă o 
replică răsunătoare: 

— Sfinte Dumnezeule! Şi eu care credeam că bietul tata 
exagera când zicea că toți polițiștii sunt la fel de tâmpiţi ca 
nenea Bérurier! 

Dintr-odată, șmecherilor le piere piuitul și glumeților le cade 
fața. O duc pe Marie-Marie, care e demnă ca o bibilică, în biroul 
meu. Prima mea grijă e să-i telefonez lui Alfred, coaforul, ca să-i 
trezesc Berthei simțul datoriei. Dar telefonul zbârnâie mai-mai 
să-și dea duhul și nu răspunde nimeni. Am impresia că Alfred și- 
a închis atelierul de bigudiuri și și-a luat balena într-o delicată 
croazieră pe malurile Marnei. Ce să mă fac eu cu mucoasa asta? 
Și, colac peste pupăză, mami a plecat pentru cincisprezece zile 

la cumnata ei, pe la periferiile Lyonului. Cel mai simplu ar fi s-o 
iau cu mine în vila unde-l „tratăm” pe scumpul ei unchi. 

Ridic telefonul interior pentru a-l suna pe Defrișat. 

— Vă stau la dispoziţie, domnule director. 

— Atunci, urcă imediat, San-Antoine. 

— Așteaptă-mă aici și să stai cuminte, îi recomand fetiţei. 

— Unde vă duceţi? se neliniștește ea, cu fețișoara marcată de 
nemulțumire și de pete roșii, prevestitoare de furtună. 

— La șeful meu, comoară. Ştii să faci pasiențe? Dacă da, 
găsești un pachet de cărți de joc în sertarul biroului. Nu lipsesc 
mult. 

— Aiurea! ripostează miss Codiţe. N-am chef să mucegăiesc 
singură aici printre toţi aiuriţii ăștia. Vin și eu. 

Are privirea și tonul categorice. Credeţi-mă, mi-am găsit 
beleaua cu ea! Dacă n-o să se schimbe până la pubertate, îl 
plâng pe amărâtul care va trage acest loz la tombola 
nătăfleţilor. 

— Bine, vino cu mine, dar să mă aștepți în anticamera 
directorului, care nu obișnuiește să ţină conferințe în prezenţa 
fetițelor. 

Se bosumflă. 

— Dacă aș fi știut că o să stau și o să tot aștept, aș fi rămas 
mai bine la tanti Berthe. Acolo, cu tranzistorul meu și cu 
borcanele de dulceaţă, cel puţin îmi trăiam viața! 

Începe să mă cam enerveze. Supravegherea copiilor nu-i o 
ocupaţie pentru mine. Și, pe deasupra, am mai nimerit și o fetiță 
cârcotașă, mai ceva ca portăreasa familiei Berurier. 

— La ce etaj e directorul? 

— La patru. 

— Nu luăm ascensorul? 

— Ajungem mai repede pe scări. E un ascensor hidraulic. 

— Hidraulic, nehidraulic, eu îl iau. Imi place să merg cu 
ascensorul. 

— Nu ești puţin cam năzuroasă de felul tău? oftez deschizând 
grilajul cabinei. 

Marie-Marie clatină din cap. 

— Nu-i drept să mă certaţi, îmi spune ea. Ce-i rău să te 
folosești de un ascensor, când pentru asta e făcut? 

Ne începem lenta elevaţie. Cușca de lemn geme și 
scrâșnește. Marie-Marie se așază pe strapontina capitonată și 

mă întreabă: 

— Antoine e prenumele dumneavoastră? 

— Ai ceva împotrivă? 

Face o strâmbătură: 

— Sunteţi în aceeași situaţie ca mine, nu-i așa? Nu vi l-aţi ales 
singur. Și pe urmă, un prenume e un prenume, ce mai calea- 
valea! 

— Așa-i, mă grăbesc eu s-o aprob. 

— V-ar supăra dacă v-aș spune Antoine? 

— Chiar te rog. 

Își gâdilă gâtul cu vârful codiţei și mă întreabă cu o uşoară 
cochetărie, de pe acum feminină: 

— Și dacă am să vă zic tu? M-ar aranja să mă laud la 
prietenele mele că-l tutuiesc pe comisarul San-Antonio. 

— Ai prietene? 

— Acum nu, fiindcă am plecat din Juvisy, dar precis o să-mi 
fac la școala unde o să mă duc. Atunci, de acord, pot să vă zic 
tu? 

— Dacă ţii neapărat... 

— Vă deranjează? 

— Dimpotrivă, mă simt onorat. 

Un zâmbet știrb îmi recompensează aprobarea. Fetiţa asta e 
iritantă și obsedantă în același timp. 

Debarcăm la patru. Pe acest etaj, totul e tăcut, totul e grav, 
totul e înnobilat. Zugrăveala e proaspătă și sobră, ușile au două 
canaturi, iar pe jos e mochetă. Tablouri scorojite, dar 
strălucitoare, adunate de prin apartamentele de stat, conferă 
locului alura unui birou notarial dintr-un cartier bogat. Un agent 
în uniformă nouă face de planton. Pare la fel de artificial ca toți 
polițiștii francezi de prin filmele americane. E prea fercheș, prea 
curat, prea băiat frumos. Miroase a apă de colonie și a piele 
nouă. 

— Să-mi supraveghezi acest mic fenomen, bătrâne, îi arunc 
jovial, arătându-i-o pe Marie-Marie. 

— Nu te ţine de glume! se înroșește persoana vizată. N-am 
nevoie să fiu supravegheată! Pune-mi și cătușe, Antoine, dacă 
tot am ajuns aici! 

Mă uit urât la ea și cobor vocea pentru a încerca (fără mari 
speranţe) s-o impresionez: 

— Ascultă, fetițo, aici nu-i curtea de recreaţie a școlii din 

comuna Juvisy. Să-mi faci plăcerea și să stai cuminte, altminteri 
schimbăm calimera, ai înţeles? 

Ultragiată ca o regină-mamă căreia i s-a vârât în corsaj un 
scaiete, se duce și se așază pe o banchetă îmbrăcată în pluș 
grena și începe să fluiere. Bat la ușa Bătrânului. 

e 

— A venit momentul să punem totul la punct, San-Antonio, 
decretează Scalpatul masându-și bila. 

— Ei bine, să-i dăm drumul, șefu'! rostesc eu jovial. 

Ca să fiu sincer, nu-mi displace că vom trece la acţiune, măi, 
terchea-berchea. M-am cam săturat să ard gazul în vila aia 
luxoasă de periferie, privindu-l pe Beru cum slăbește. Nu-i un 
spectacol prea încântător, e lipsit de mișcare și suspansul 
lâncezește. 

Işi rotește fotoliul, se trage spre spate fără a-l părăsi (fiindcă 
scaunul nu numai că-i pivotant, dar mai e și pe rotile) și, cu un 
gest tranșant, omul cu cockpit lucios trage de un cordon. Se 
desfășoară o hartă ca în filmele de spionaj. Domină verdele. Dar 
mai e și ceva albastru, roșu și niște linii geometrice în negru. 
Tunsul apucă de pe biroul lui o riglă de abanos cu muchiile de 
aramă și-mi arată harta. 

— Asta-i regiunea Santa-Maria Kestufela, rostește el pe un ton 
așa de adânc, încât te întrebi cum o să-l mai poată scoate la 
suprafață. 

Extremitatea riglei descrie un cerc vag în jurul unor linii 
negre. 

— Aici e baza. 

Mă uit la desen. Are forma unui cap de ciocan. 

— O dublă împrejmuire cu sârmă, ambele electrificate, turnuri 
de pază prevăzute cu mitraliere, câini polițiști în libertate în 
interiorul taberei, ca să nu mai pomenesc și de alte rele. 
Concluzia? Pentru a pătrunde în această fortăreață modernă nu- 
i decât o cale: cea legală. De aceea am făcut „cele necesare”? în 
vederea obținerii unui permis autentic de liberă trecere, cel pe 
care imbecilul de Bérurier și-a pus amprentele ca să-mi forţeze 
mâna. 

Boss-ul deschide un sertar de pe stânga biroului și scoate un 
document în tonuri verzulii. In acea clipă, ușa se dă violent de 
perete. 


3 În gura Bătrânului, aceste cuvinte inocente devin redutabile. (n. a). 

— Vă interzic să-l faceţi pe unchiul imbecil, strigă vocea acidă 
a scorpiei, chiar dacă ar fi adevărat! Bietul tata zicea 
întotdeauna: „Alexandre-Benoit e prost ca noaptea, dar e tare 
cumsecade”. 

Bătrânul rămâne paf, cu rigla în mână, și te întrebi dacă nu 
cumva are de gând s-o înghită. 

— Ce înseamnă asta? spumegă el. Ce înseamnă asta? 

— E nepoata lui Bérurier, domnule director, de care mi-aţi 
spus să mă ocup. 

Străbat biroul din patru pași și jumătate ca s-o înșfac pe 
Marie-Marie de o aripă. 

— Obrăznicătură mică ce ești, cine ţi-a dat voie să intri? mă 
înfurii eu. Ti-am spus să mă aștepți în anticameră. 

— Lasă-mă! ţipă miss Codiţe, zbătându-se ca argintul viu. 
Credeai că am să te aștept singură cu un tip ale cărui intenţii nu 
le cunosc? 

Polițistul apare în pragul ușii. 

— Îmi pare rău, domnule director, se bâlbâie el. Nu-i din vina 
mea, fetița... 

— Nu făcea altceva decât să se hlizească la mine, tropăie 
Marie-Marie. Mama-mare îmi zicea mereu: „Fetiţo, când un 
bărbat îţi zâmbește, ia-ţi picioarele la spinare”. 

Și-l arată cu degetul pe nefericitul agent. 

— Prea-i curat ca să fie cinstit băiatul ăsta, continuă să 
vocifereze puștoaica. Un poliţist care miroase a săpun, ţi-o spun 
eu, Antoine, ascunde ceva! 

Un hohot mare de râs aduce acestei scene burlești o fericită 
diversiune. Ne întoarcem toţi: Big Boss-ul se ţine cu mâinile de 
burtă. Răsturnat pe fotoliul lui, râde cum nu l-am văzut niciodată 
râzând, bătându-se pe coapse cu rigla. 

— Ce se râde ăla așa? bombăne fetița pe un ton bănuitor. 

— Doamne, că hazlie mai e copila asta! urlă patronul. Lăsaţi-o 
aici, prieteni! 

Se calmează, se apropie de Marie-Marie și zice ridicându-i 
bărbia: 

— Rămâi aici, dar să fii foarte cuminte, ne-am înţeles? 

Marie-Marie îl plesnește peste mână: 

— Nu mă atinge! zice ea categoric, trăgându-se într-o parte. 
Mama-mare mi-a atras atenţia să n-am încredere în bărbaţii 
chelioși, fiindcă sunt violatorii cei mai daţi dracului! 

Bătrânul, stupefiat, încremenește și apoi iar îl apucă un râs 
teribil, mai-mai să-l lovească apoplexia. Se umflă, horcăie, 
gâlgâie și se cutremură. 

— Unde naiba a găsit Berurier un asemenea fenomen de 
nepoată? pufnește el. 

E înduioșat până la lacrimi. Se uită la Marie-Marie cu o privire 
de bunic. Măi să fie, habar n-aveam că poate fi și uman, în felul 
lui. 

— Du-te și cumpără-i bomboane, îi spune poliţistului. Așază-te 
aici, iepurașule, i se adresează Bătrânul, arătându-i o măsuţă de 
acaju în fundul încăperii. Cât stăm noi de vorbă, tu poţi să 
desenezi. 

Puștoaica șovăie, după care inspiră adânc și-mi spune 
făcându-mi ștrengărește cu ochiul: 

— E simpatic directorele tău, Antoine. Nu-i deloc încuiat ca un 
șef de polițiști. Să mai sufle acum vreun jandarm sau să mai zică 
ceva gardienii! 

Mulțumită, se așază și consimte, în cele din urmă, să-și ţină 
gura. 

Defrișatul îi aruncă o ultimă privire înduioșată și revine la oile 
noastre, adică la acea bază din Santa-Maria Kestufela 
(Rondubraz), din cauza căreia sau datorită căreia Grasului îi va fi 
permis, o dată în viaţă, să piardă jumătate din greutatea lui. 

— Legitimaţia a fost întocmită pe numele Krackzek, cetăţean 
cehoslovac, domiciliat în Franţa, a cărui specialitate o cunoști, 
nu-i așa? 

— Desigur, domnule director. 

— Când Berurier va atinge greutatea ideală, specialiștii noștri 
îi vor modifica astfel aspectul încât să semene cu Krackzek. 
După care va pleca la Santa-Maria Kestufela. Va trebui să treacă 
la acţiune din prima zi, fiindcă nu cred că-i va putea păcăli prea 
multă vreme pe specialiștii de acolo, fiindcă nu posedă talentul 
particular al celui a cărui identitate o uzurpă. 

Rigla, armată cu aramă, descrie o voltă și se depune pe un 
punct hașurat al hărţii, aflat în interiorul capului de ciocan. 

— Ăsta-i punctul fierbinte, San-Antonio, decretează Bătrânul: 
camera blindată a bazei. Se prezintă sub forma unui imens seif, 
protejat de celule fotoelectrice verticale. 

Toate astea îmi sunt cunoscute. Dovadă că am prevăzut 
camera de slăbire a lui Alexandre-Benoit cu gratii care respectă 

exact intervalul dintre celulele fotoelectrice. 

— Ecartamentul razei luminoase e exact de treizeci și opt de 
centimetri, continuă patronul. Chiar și slăbit, Berurier va trebui 
să-și sugă burta și să se ţină drept ca să se poată strecura 
printre aceste raze fără să le atingă, ceea ce ar declanșa 
semnalele de alarmă. 

— N-o să treacă în vecii vecilor, afirmă Marie-Marie. 

Ne uităm amândoi la ea. Fetiţa ridică din umeri și râde tare cu 
cei doi canini ai ei. 

— Cred că glumiţi. Unchiul are uite așa un burtoi! Treizeci și 
opt de centimetri sunt o nimica toată. 

Se apropie de birou, ia o riglă și, cu un degetel, socotește 
ecartamentul necesar. 

— Unchiul tău a slăbit teribil, îi spun. Acum, e aproape la fel 
de suplu ca mine. 

— Chiar dacă ar fi și mai subţire și tot n-ar trece, afirmă fetiţa, 
ca un mic consilier tehnic ce este. Și știți de ce? 

— Nu, afirmă grav boss-ul. 

— Fiindcă unchiul Berurier e în zigzag. 

Un zâmbet încurajator se ivește pe buzele directorului. 

— Ce înţelegi tu prin zigzag, micuţo? 

— Unchiu' seamănă puţin cu un porumbel. Pieptul e bombat și 
fundul trage spre spate. 

Marie-Marie lasă rigla, ia un creion roșu gros și, cu mânuţa ei 
stângace, trasează pe sugativa boss-ului un fulger cu unghiurile 
rotunjite. 

— Niciodată n-o să faceţi să treacă așa ceva prin treizeci și 
opt de centimetri, afirmă cu tărie mica documentaristă. 
Niciodată! Ca să nu mai punem la socoteală că unchiul Beru e 
neajutorat ca un os dintr-o friptură de berbec. Pun pariu pe ce 
vreți că o să i se împiedice laba între drăciile alea când o să dea 
să treacă și o să declanșeze un tărăboi cât toate zilele. Așa-i el, 
niciodată n-a mâncat în familie fără să răstoarne un pahar pe 
fața de masă, dacă nu cumva era castronul cu supă. 

Zâmbetele noastre amuzate se estompează. Ceea ce spune 
fetița e atât de plin de bun-simţ, încât ne apare evident faptul că 
Bérurier n-o va scoate la capăt cu razele luminoase. Mai ales 
dus și întors! 

— Dacă se declanșează semnalul, totul s-a dus dracului, 
oftează directorul, care-și permite o vorbă tare, dată fiind 

gravitatea preocupărilor noastre. la gândiţi-vă că, în plus, 
înainte să treacă de barajul în chestiune, va trebui să-i 
neutralizeze cu gaz pe cei doisprezece paznici, care stau în 
permanenţă în faţa seifului. 

Marie-Marie se uită la noi cu o privire amuzată. Apoi, ia linia 
gradată și pune două scaune spate în spate, depărtându-le la 
distanţa de treizeci și opt de centimetri. 

— Și pe aici aţi vrea să treacă unchiu'? glumește ea. 

Într-adevăr, spaţiul pare derizoriu de mic când te gândești la 
statura Grasului. 

— Eu am altă idee, adaugă fetiţa. 

Puțin cam jenant - nu? - ca un director și un as al Poliţiei să 
asculte sugestiile unei fetițe istețe de opt anișori. Și totuși, 
suntem mai atenţi decât niște moștenitori la deschiderea 
testamentului. 

— Ce altă idee? întreabă Scalpatul. 

— Priviţi! face Marie-Marie. 

Trece o dată și încă o dată printre cele două speteze de 
scaune, repetând mișcarea din ce în ce mai repede. 

— Eu ar trebui să mă duc acolo ca să trec printre 
fotoelectricele celulei, declară fetița. Cu mine nu riscaţi să sune 
alarma. 

Perspectiva de a trimite un copil la baza din Santa-Maria 
Kestufela pentru a deschide o cameră blindată ne face să 
izbucnim în râs, acţiune de care ne achităm de comun acord, 
Bătrânul și cu mine. 

— Vezi-ţi de-ale tale, fetiţo! rostește el. Acum, lasă-ne să 
discutăm. Avem probleme grele de elucidat. 

— Da’ nu-i nicio problemă, fiindcă pot să vă fac treaba! 
protestează Marie-Marie. 

— Of! Ascultă, destul! tun eu. Lasă-ne în pace dacă nu vrei să- 
ţi ard câteva! 

Fetița se face verde de furie, se apropie de mine și mă 
sfidează cu o privire flagelatoare. 

— Sadicule! îmi aruncă ea. 

După care se duce și se așază în fundul camerei. 

— Hai, hai, nu te bosumfla, îi spune bătrânul, care azi face pe 
tata-mare. Ce nu știi tu, fata mea, e că în spatele gratiilor 
luminoase se află un seif a cărui încuietoare trebuie deschisă 
fără a cunoaște cifrul și fără a avea cheia. 

Aparent învinsă, Marie-Marie ridică din umeri și se abţine de la 
comentarii. 

— De pe acum, face venerabilul meu șef, va trebui să-l 
antrenezi pe Bérurier ca să se poată strecura printre două raze. 
Să nu-i dai de mâncare până nu reușește să treacă printre 
grilele invizibile fără a declanșa soneria. Dacă-i în zigzag, lasă 
că-l învăţ eu să stea drept! 

Vorbind, începe să se înfurie. 

— A comis un abuz de semnătură în alb! O uzurpare de 
funcţie! Un... O... Va suporta consecinţele până la capăt. Paiaţa! 
Fanfaronul! Ţin să-ți spun, San-Antonio, că, dacă printr-o minune 
se mai întoarce din expediţia asta, o să-i cer demisia. 

— Ăsta e al Poliţiei? întreabă brusc Marie-Marie lăsând pe 
biroul boss-ului un dosar voluminos, legat cu o banderolă 
neagră. 

Omul cu craniul sinistrat își deschide gura, arătându-și toate 
mecanismele protezei dentare. 

— De unde l-ai luat? abia articulează el. 

Marie-Marie arată fundul biroului. 

— Din seiful dumneavoastră, domnule! 

— Era deschis? 

— Nu sunteți dumneavoastră omul să vă lăsaţi seiful deschis, 
nu? 

Fetiţa îi arată o agrafă groasă, răsucită în întregime. 

— M-am folosit de asta și n-am pierdut vremea. Trebuie să vă 
spun că acasă eu reparam deșteptătoarele stricate. Vecinul 
nostru, moș Flouasse, era lăcătuș și, cum mie îmi plăcea, m-a 
învăţat să meșteresc. 

Marie-Marie apucă dosarul de nodul banderolei de parcă ar fi 
ţinut un cadou. 

— N-o să reușească unchiu', mai mult ca sigur, să vă 
recupereze niște hârțoage ca astea la fel de repede ca mine, 
fără să mă laud. Un mototol ca el, ce să mai vorbim? Când vrea 
să spargă nuci cu un spărgător de nuci, sparge spărgătorul. 

— Ah, drăcușorule, drăcușorule! îngân eu, nu lipsit de 
admiraţie. 

Marie-Marie îmi aruncă peste umăr o privire caustică. 

— Ce-i cu tine, Antoine? mă întreabă. Ai început să vorbești ca 
baba aia care a scris Necazurile Sophiei. Ce mă mai plictisea 
mama-mare când se apuca să-mi citească din ele! 

— San-Antonio! exclamă Bătrânul. Apropo de Krackzek. Știai 
că-i văduv și are o fetiță de zece ani? 

Sar în sus, tremurând de mânie. 

— Șefu', sper că nu intenţionaţi să... 

Încearcă să mă calmeze cu un gest suveran. 

— Nu te ambala, dragul meu! Se cuvine să studiem bine și 
soluțiile care, cert, la prima vedere ar putea să pară... lipsite de 
interes... 

— Și care la a doua privire sunt odioase, termin eu. 

Marie-Marie scoate limba la mine. Considerând această 
insultă insuficientă, îmi spune: 

— Îmi făcusem o altă impresie despre tine, Antoine, când 
unchiul Bérurier îmi povestea despre bravurile tale. Ar fi trebuit 
să te faci acar cu mentalitatea asta de bucătăreasă. Noroc că 
șeful tău e mai isteţ și a înțeles, în sfârșit, că povestea voastră 
cu seiful ăla dat naibii e, de fapt, o afacere care mă privește mai 
mult pe mine decât pe unchiu'. 

Întoarce spre Bătrânul o mutrișoară radioasă. 

— Sunteţi formidabil, îi spune. Numai că eu, dacă aș fi în locul 
dumneavoastră, mi-aș cumpăra o perucă. 

CAPITOLUL III 


PE UNDEVA TREABA NU MERGE BINE! 


— Ascultă, Krackzek... 

Tipul nu clintește. Reiau, ridicând tonul cu o voce ușor 
cântată: 

— Of! Of! Krackzek! 

Eșec! 

— Krackzeck, idiotule ce ești! tun eu în cele din urmă. 

Atunci, tipul întins cât e de lung ridică spre mine o privire așa 
de grea, că în curând ar trebui s-o car cu roaba. 

— Ah! Da, nu mai urla așa de tare, San-A. Nu-mi mai aduceam 
aminte. _ 

Beru seamănă cu un bătrân tuberculos. Inoată în haine. Un 
clovn de circ. Nu-i lipsesc decât nasul care să se aprindă, peruca 
pivotantă și saxofonul, ca să arate întocmai. 

— Frumos o să-ți mai stea la Santa-Maria Kestufela când or să 
te strige tipii, iar tu o să-ţi vezi de drum fără să ciulești măcar o 
ureche. 

— Nu-ţi face griji, o să mă antrenez. Numai că, în starea în 
care mă aflu, mintea mea a cam plecat cu sorcova, încearcă să 
mă înţelegi. Ori de câte ori am coborât sub suta de kile, mintea 
mi-a luat-o razna. Cu atât mai mult acum, când oscilez în jurul a 
șaizeci și cinci. Când mă duc la budă, am impresia că, dacă nu 
m-aș crampona de lanț, m-ar lua apa pentru totdeauna. 

— O să-ţi lubrifiem aparatul de gândit, amice. incepând de 
mâine, o să înghiţi niște pilule care or să facă din tine unul 
dintre cei mai mari gânditori ai secolului. 

Slăbătura își clatină fanoanele flasce. 

— Dă-i înainte cu gura, bombăne el, da’ mi-ar conveni să fiu 
măgar sănătos decât filosof ofticos. 

— Natacha! strig eu ca din culise. 

Imediat, Marie-Marie, care sărea coarda în grădină, apare 
alergând. 

— M-ai strigat, Antoine? 

— Am vrut să te dau exemplu unchiului tău, iubito. Vezi, 

Alexandre-Benoit, ce reflexe are fetiţa asta? A și intrat în pielea 
personajului. 

— Cred și eu, obiectează Descărnatul. Ea n-a dat jos șaizeci 
de kile de grăsime! Tot n-aveţi nicio veste de la Berthe a mea? 

— Nu, măi, clismă! 

Își întoarce ochii în altă parte: 

— Nici de la Alfred? 

— Nu răspunde nimeni la telefon. 

— Ah, ticăloșii! suspină el. Pe unde s-or fi dus? 

Degetele lui care tremură de slăbiciune tamburinează în 
masă. Își înfige blestemele în ipsosul cenușiu al plafonului apoi, 
brusc, parcă străbătut de un curent electric, tresare. 

— Simt că s-a întâmplat ceva, San-Antonio. 

— S-ar fi aflat, dragul meu. 

Scutură din cap: 

— Alfred nu obișnuiește să închidă atelierul decât în timpul 
concediului. 

— Exact: și-o fi luat concediu. 

— De obicei, întotdeauna și-l ia în august. 

— Ei bine, și-o fi schimbat obiceiul. 

Dar nu reușesc să-i spulber temerile. Învârtește în capul lui 
găunos tot felul de prevestiri. 

— O știu eu pe Berthe, e rea de muscă, recunosc, dare o 
femeie care nu-și neglijează îndatoririle. Nu s-ar fi dus să aducă 
fetița la noi doar ca s-o lase în plata Domnului. Îţi închipui că-i o 
gospodină care nu-și vede de casă? 

În forul meu interior, admit că angrenajele cam scârţâie. Dar, 
înainte de toate, trebuie să-i ţin moralul valorosului meu 
camarad. 

— Vrei să-ţi zic ce s-a întâmplat, Grasule? 

— Vreau, dar nu-mi mai spune Grasule, că-mi face rău. 

— Alfred probabil că a fost obligat să plece pentru vreun 
motiv grav, să presupunem, un doliu în familia lui. A rugat-o pe 
Berthe să-l însoţească. În mod sigur au avut grijă să trimită pe 
cineva la voi, să se ocupe de Marie-Marie, și acel cineva și-a 
călcat cuvântul. 

Beru clatină din cap și oftează: 

— Doar să nu-mi mai spui de mâncare, te rog! 

Pinaud se întoarce după footing-ul lui cotidian, cu mustaţa 
șiroind de rouă. 

— S-a făcut ora de saună, îi spune Degresatului, uitându-se la 
ceas. : 

— Încântat că-mi aduci aminte, geme Bérurier. Înainte, zmeul 
ăsta îmi ascundea sandviciuri în bazinul WC-ului și acum, dacă 
mi-aș pune mintea cu el, mi-aș petrece zilele la saună. 

— Fiindcă am înțeles un lucru, pledează Sentenţiosul: cu cât o 
să atingi mai repede greutatea dorită, cu atât mai repede o să 
poţi să te hrănești normal. Fripturi la grătar, multe fripturi la 
grătar. 

Beru își strânge pumnii. 

— Ah! Afurisitule! Nu vrei să-ţi ţii gura, nu? Mă faci să-mi 
salivez ultimele picături de apă. Să-ţi fie rușine, bandit bătrân! 
Rușine! 

Și începe să hohotească: 

— Fripturici la grătar... Fripturici la grătar... Numai la așa ceva 
mi-e gândul, Doamne. În sauna voastră, în timp ce fierb în bain- 
marie, la foc mic, nu văd decât antricoate rumenindu-se. Acum 
câteva zile, jucam o belotă cu Laronde. Îţi aduci aminte cum își 
suflecase mânecile? Când i-am văzut bicepșii, m-a apucat ca un 
fel de ameţeală. Puțin a lipsit să nu-l mușc. Pot să mă jur. Nu, nu 
vă daţi seama în ce hal am ajuns. Să mi se facă poftă să-l 
mănânc pe brigadierul Laronde, eu, un inspector principal, 
aproape viitor comisar! 

— Beru dragă, Beru dragă, se smiorcăie Pinaud. O să vezi, o 
să mai ai parte de zile frumoase, așezat dinaintea mesei. Incă 
un mic efort și pe urmă ai scăpat. Azi e ultima ședință. Hai, vino. 

Beru se smulge lamentabil de pe scaun. 

— Sunteţi niște jefuitori, ne reproșează el cu fermitate. Toate 
kilogramele astea adunate în decursul anilor, care se duc acum 
pe Apa Sâmbetei! Vreţi să vă spun ceva? E rușinos. 

Totuși, se ia după Sfrijit până la încăperea prevăzută cu bănci 
de lemn, unde un termometru exasperant indică 90 de grade 
Celsius. 

lubitul dumneavoastră San-Antonio se apropie de fereastră ca 
să se uite cum se joacă Marie-Marie. E bântuit de grămezi, de 
mormane, de munţi de sentimente diverse. Se gândește că 
societatea e o porcărie (ceea ce nu-i deloc original) fiindcă ea nu 
respectă nimic. E o hienă ipocrită care urlă scandalizată în faţa 
urâciunilor vieţii ca să nu se bage de seamă că ea le 
perpetrează. 

Să-i trimiţi pe Beru și pe nepoata lui la sinistra bază din 
Rondubraz! S-ar putea găsi ceva mai odios, mai degradant? O 
fetiță de opt ani. Doamne, tu ce păzești? „Lasă-ţi coarda și 
păpușile, Marie-Marie, și urmează-i pe acești polițiști îndoielnici 
pe tărâmul isprăvilor lor suspecte! Fiindcă ai degeţele abile, iar 
încuietorile n-au secrete pentru tine, treci de barajele perfide și 
du-te să deschizi un seif pazit cu strășnicie”. Ruşine să ne fie! 
Rușine să-i fie Bătrânului! Niciodată nu voi permite să se comită 
această crimă de lez-umanitate. Unde o să ajungem, Cerule, 
dacă ne apucăm să folosim copii pentru asemenea treburi? 

— Vorbești de unul singur? se miră Behăitul, care s-a întors de 
la saună. 

Mă scutur. 

— Hai cu mine, Pinuche! 

— Încotro? 

— La Alfred, coaforul. Dispariţia lui și a Berthei a început să 
mă neliniștească. 

— Și Grasul își face gânduri negre. 

— Unde e Laronde? 

— In sat. S-a dus să cumpere ţigări. 

leșim. 

— Unde aţi plecat? ne strigă Marie-Marie cu sufletul la gură. 

— Să facem o plimbare. Când se întoarce brigadierul, spune-i 
să-l supravegheze pe unchiul tău, fiindcă foamea lui cumplită i 
s-a urcat la cap. Ar fi o catastrofă dacă s-ar pune pe mâncat 
tocmai acum. 

— Ne-ar întârzia călătoria? 

— Exact. 

Imi face cu ochiul. 

— Las’ pe mine, Antoine. N-am să-l pierd din vedere. 

După care începe iar să sară coarda. 

e 

Foarte cochet atelierul lui Alfred. Se simte imediat clasa. 
Temelia e din marmură neagră. Geamurile mate sunt 
împodobite cu motive în alb reprezentând zeițe aplecate asupra 
unor fântâni, iar blazonul lui se etalează deasupra intrării în 
litere aurite, teribil de maiestuoase. 

Acționez mânerul din aramă fin decorat, dar ușa e încuiată cu 
cheia. 

— S-o luăm prin hol, e de părere Ramolitul. 

Ne înfundăm într-un antreu silențios, mobilat sobru cu un 
contor electric și o motoretă Solex. Miasme de ulei încins, care l- 
ar demoraliza pe Beru, plutesc sub boltă. Emană din locuinţa 
portăresei, situată la demisol. Ne luăm după aceste efluvii și 
ciocănim în geamul unei uși la fel de înguste ca o ghilotină. 
Contrar tradiţiei potrivit căreia portăresele sunt urâte, ne 
deschide o femeie drăguță, tânără și tuberculizată. Din tigaie 
evadează un nor care se abate asupra noastră. 

— Salonul de coafură e închis? întreb cam prostește, din 
moment ce m-am chinuit inutil cu mânerul ușii. 

— Ce să mai vorbim? ne răspunde vioi Dama cu camelii a 
scărilor. De mai multe zile e așa și încep să mă întreb dacă nui 
s-o fi întâmplat ceva lu' domnu' Alfred. Nu stă în obiceiul lui să 
închidă atelierul fără să anunţe. 

— Locuiește în imobil? 

— Da, dar nu-i acasă. Eu îi fac menajul. Am cheile 
apartamentului și nu-i acolo. 

Incepe să tușească în aburii de gogoși care ne învăluie. 

— E suspect, cred că trebuie anunțată Poliţia. 

— Ai și făcut-o, afirm eu împrăștiind cu mâna fumul uleios, 
pentru a-i permite să-mi citească legitimaţia. 

Femeia îi aruncă o privire și ne anunţă: 

— Nu știu să citesc, sunt bretonă. 

— Și nu întâmpini greutăţi când distribui corespondența 
locatarilor? 

— Soțul meu e cel care mi-o triază și mi-o citește. 

Renunț să mai comentez cât e de instruit tuberculosul 
consort, pentru a reveni la oile mele (creţe, fiind vorba de un 
coafor). 

— Şi soția domnului Alfred? 

Işi rotunjește orificiile pentru a amenaja cum se cuvine rampa 
de lansare a bârfelor. 

— Deci nu știți că sunt în insistenţă de divorț de mai multe 
luni, fiindcă domnu' Alfred are o legătură cu nevasta unui 
prieten de-al lui, o balabustă cu bărbatul în Poliție? 

— Nu mai spune! mă mir eu ca să-i las plăcerea dezvăluirii. 

— Cum vă zic! o face tuberculoasa pe nobila, parodiind o 
bătrână locatară de la șase, care a fost baroană într-o viață 
anterioară. 

— De cât timp e închis magazinul? 

Stă și se gândește. 

— Să tot fie vreo șase zile. 

— Și când l-ai văzut pe Alfred ultima oară? 

Portăreasa bacililor Koch nu mai ezită: 

— Asta a fost vinerea trecută. Staţi să vă esplic. Taman 
dădeam cu mătura pe trotuar în jurul tomberoanelor, care din 
cauză de grevă a gunoierilor era plin de murdărie pe jos. Pe la 
orele șase, balabusta în chestiune apare elegantisită nevoie 
mare. Domnu' Alfred tocmai conducea o clientă. 

„Intră repede, puiule!”, îi zice caltaboșului. „Nu mai am decât 
un tuns și închid”. De atunci, s-a terminat: nu l-am mai văzut. A 
doua zi era tot închis și apartamentul gol. 

— Vineri a dormit acasă? 

— la te uită, nu, ezact, tresare cerberculoasă. Patul nu era 
desfăcut. 

— N-o fi plecat în vreo călătorie? 

— Nu. 

— N-ai remarcat nimic deosebit în magazin, pe când făceai 
curat? 

— În magazin nu fac eu curat. Domnu' Alfred se ocupă, 
fiindcă-i foarte ordonat cu instrumentele de lucru de care nu 
vrea pentru nimic în lume să se atingă altcineva. Trebuie să vă 
spun că salonul lui e foarte perfecționat. 

Norul de arsură devine din ce în ce mai opac, de parcă fog-ul 
londonez, de care nu pomenesc englezii, s-ar fi abătut în acea 
locuință strâmtă. Pinuche, care n-a spus nimic până acum, 
profită de un moment de tăcere pentru a plasa o întrebare 
extrem de pertinentă. 

— Doamnă, face Dezagregatul, oare nu cumva vi se ard 
gogoșile? 

— Nu fac gogoși! răspunde gazda de bacili. 

— Atunci poate cartofii prăjiți? își dă cu presupusul Pinuche. 

— Auleu, Doamne, cartofii mei! răcnește din răsputeri amabila 
persoană, mândră de funcţia ei, dispărând în ceţurile margarinei 
Astra. 

Ne întoarcem în faţa salonului de coafură. 

— Ce părere ai tu de toate astea? mă întreabă Pinuche. 

— Deloc bună, recunosc. 

— E cam suspect, nu? 

— Foarte, subliniez eu scoțându-mi la iveală sesamul. 

O fi ea o încuietoare de salon de coafură, dar se compune tot 
dintr-o limbă culisantă și un lăcaș de fixare, care-mi amuză 
prodigios mica ustensilă cu care m-a cadorisit pe vremuri un 
bătrân răufăcător care mă simpatiza.* 

Cât i-a trebuit lui Pinuche să strănute de trei ori, ușa s-a și 
deschis frumușel. Pătrundem în uzina de frizuri. Ramolitul 
strănută din nou, fiind, după spusele lui, alergic la părul tuns. 

Salonul nu-i prea mare. Exclusiv rezervat clientelei feminine, 
nu dispune decât de trei fotolii (aflate în faţa a trei chiuvete și 
prevăzute cu trei uscătoare cu braţul amovibil). Contrar celor ce 
s-ar putea crede, dat fiind faptul că salonul era închis de șase 
zile, pe două dintre fotolii se află două persoane: o tinerică în 
halat alb și Alfred. Tânăra de care vă vorbesc probabil că-i 
asistenta lui Alfred. E o persoană de vreo douăzeci de ani, mică, 
durdulie, brunetă și moartă. Cât despre Alfred, el e de o paloare 
de ceară tristă. Poartă o haină de frizer în tonuri de violet, care 
ar fi fost foarte frumoasă dacă nu s-ar fi răspândit pe ea doi litri 
de sânge, cum se prezintă cazul în momentul de față. E înclinat 
într-o parte, are cărarea pe stânga și o rană pe dreapta. l-a fost 
spart on the roof un flacon de cristal extrem de gros. Pe 
parcursul tumultuoasei mele cariere, am remarcat faptul că nu 
există mai multe feluri de a fi mort: ești sau nu ești. Alfred nu 
este. Cel puţin, nu încă, deoarece am impresia că a lăsat pentru 
altă dată plecarea pe lumea cealaltă. Șase zile de comă, eo 
treabă! Ramolitul și-a stins mucul de ţigară, atât e de tulburat. 

— Cerule! oftează el apropiindu-se. 

li arăt o imensă baltă neagră pe podea. 

— Ai grijă să nu calci acolo, tăticu', s-ar putea să aluneci! îl 
avertizez eu ridicând telefonul pentru a-i anunţa pe colegii mei 
de la Poliţia judiciară. 

Le recomand acelor domni să-mi expedieze o pereche de 
ambulante, dintre care una cu mască de oxigen și suspensie 
telescopică. Apoi, mă așez pe al treilea fotoliu, să-mi revin din 
emoții. 

— Asta-i măcel în toată regula, îngân eu. Tipul care a comis 
fapta probabil că nu are deltoizii pe butuci. 


mA 
| 


4 Prea mulţi de „care” în fraza asta! O face greoaie. O public totuși ca atare, pentru a 
le demonstra tinerilor mei cititori ce înseamnă hidoșenia unei literaturi făcute în pripă. 
Și, de asemenea, pentru a mă scuti de cizelarea alteia. (n.a.). 

> Pe acoperiș (în limba engleză în original). (n.tr.). 


VP - 32 


— Erau cel puţin mai mulţi, mă asigură Zdreanţă. 

Mă abţin să-i savurez expresia „cel puţin”, pentru a da curs 
curiozităţii mele. 

— Asta-i părerea ta? 

— Uită-te: și domnișoara a fost lovită. Îți dai seama că un 
singur om nu i-ar fi putut ucide și pe Alfred și pe angajata lui în 
plină zi, fără să se iște tărăboi. 

— De ce în plină zi? 

Dezolatul îmi arată cele două victime. 

— Vită-te la ei: sunt încă în ţinută de lucru, iar Alfred închide 
salonul la ora șase. 

Are dreptate. De altfel, portăreasa nu ne-a spus și ea că vineri 
după-amiază, la sosirea Berthei... 

— Mă întreb ce s-o fi ales de cumătra Beru, reflectez eu 
(poate din pricina emulaţiei, cu atâtea oglinzi în magazin?). 

— Crezi că a păţit și ea ceva? 

— Altfel, nu se explică dispariţia ei. 

— Dumnezeule, ia uite aici, San-A! 

Degetul lui arătător, tremurând, îmi arată o poșetă lăsată pe 
măsuța joasă cu reviste. 

— Ce-i cu asta? 

— Poșeta Berthei! O recunosc. Eu și nevastă-mea i-am făcut-o 
cadou de ziua ei. 

Deschide poșeta, un superb exemplar de marochinărie, 
plastic veritabil, imitând așa de bine pielea de crocodil, că unui 
caiman i-ar da lacrimile dacă ar vedea-o. 

— Priveşte aici, se bâlbâie Pinuche stropșind, ce-ţi spuneam 
eu? Uite buletinul ei de identitate, săpunul de toaletă, mânușa 
de baie cu inițialele ei și cheile apartamentului! 

Încerc să pricep ce s-a întâmplat, dar nu prea reușesc. 
Zadarnic îmi supun la cazne celulele, la un moment dat mintea 
mea se învârte în loc ca un titirez. E vineri seară, Alfred și 
tinerica asta nu mai au decât o singură clientă, când își face 
apariţia Berthe. Portăreasa l-a auzit limpede pe frizer spunând 
„Nu mai am decât un tuns și închid”. Berthe intră în salon. Ușa 
se închide, în rest, mister! 

— la zi, ezită Lamentabilul, nu cumva Berthe o fi... 

Îmi arată cele două victime cu o mișcare a capului înainte de 
a-și dezvolta ipoteza: 

— ÎI știi pe Alfred. E mare fustangiu. Nu-i de mirare să fi avut 

o relație cu tânăra lui asistentă. Să presupunem că Berthe s-a 
prins și a făcut o scenă de gelozie. N-ai văzut-o niciodată 
dezlănţuindu-se? Eu da: un adevărat piton. Îmi aduc aminte că o 
dată a spart tot într-un restaurant pentru că Beru mângâiase 
crupa  chelneriţei. Imaginează-ţi că temperamentul ei de 
tigroaică ar fi împins-o spre ireparabil. Îi răpune pe cei doi 
vinovați și fuge! 

— Și pe urmă? îl întreb cu ochii pierduţi în gol. 

— Bântuie ca un suflet păcătos, se exprimă printr-o banalitate 
Pinaud. Furia ei se domolește. Nefericita realizează oroarea 
actului ei... 

— Și se aruncă în Sena? 

— De exemplu. 

— Un mic detaliu, obiectez eu: după ce a comis crima, îţi 
închipui că tigroaica asta înnebunită ar fi avut grijă, în graba ei, 
să încuie cu cheia ușa salonului? 

— De ce nu, Antoine? În rătăcirea ei, poate a încercat să pună 
un obstacol între fapta comisă și exterior. În limbaj psihiatric, 
cred că se numește respingerea actului. 

Perspectiva lui Berthe în postură de asasin nu-mi pică bine. 

— Balena o fi ea zurlie, iute la mânie, bună de gură. OK 
pentru accesul de gelozie. Dar nu-i genul de căpcăună care să 
scape cu fuga și să facă bâldâbăc în fundul Senei. Și pe urmă, 
uiţi că mai era o clientă în salon când a apărut ea. 

— Scena ar fi putut să aibă loc după plecarea respectivei 
cliente, nu? 

Mă aplec asupra bietului Alfred. 

— Viaţa lui mai atârnă doar de un fir, zic eu. M-ar mira să fie 
transportabil. Cât despre angajata lui, pesemne că n-are rude, 
din moment ce nimeni nu s-a alarmat că lipsește de șase zile. 

După această remarcă, ușa atelierului se deschide. Am crezut 
că-i vorba de Poliţie. Când colo, o damă drăguță, cam coaptă, cu 
părul gri-albăstrui, intră surâzătoare în salon. 

— Bună ziua tuturor, lansează ea. 

Se apropie de Alfred. 

— În fine, aţi deschis, ciripește nou-venita. Mă tot întrebam 
unde aţi dispărut. Aţi putea să mă luaţi imediat pentru un 
spălat? 

Mai face un pas și atunci miopia n-o mai împiedică să vadă 
realitatea. Vede, nu-și crede ochilor și articulează: „Dar, dar, 

dar...”, își crede ochilor și se prăbușește pe pardoseală. 

— Am impresia că una dintre ambulanţe va trebui să facă 
două drumuri, șoptesc eu. 

e 

— Uhu! Uhu! se aude o voce juvenilă din vârful unui păr. 
Ridicăm capul și o zărim pe Marie-Marie călare pe o creangă. 

— Ce cauţi acolo sus? îi strig, ca și când ar fi rezonabil să-i pui 
o asemenea întrebare unui copil cățărat într-un copac. 

— Mă uitam la voi! răspunde Veveriţa, reușind să-și 
zdrenţuiască blugii de scoarța aspră a pomului. 

Un salt, și iat-o în faţa noastră, gâfâind, dar radioasă. 

— Moacă ăla de Laronde s-a întors afumat ca un jambon abia 
acum zece minute, îl pârăște șmecherița. L-am trimis la culcare. 

— Și unchiul tău? întreb eu cu o voce brusc răgușită, 
temându-mă de un nou dezastru. 

— L-am încuiat cu cheia ca să nu mai facă vreo poznă. 

— Și n-a protestat? se miră Pinuche. 

— Dacă vă închipuiţi că i-am cerut părerea..., se hlizește 
impertinenta. 

Își vârî două degete în buzunarul blugilor și scoate o cheie 
plată. 

— Ține aici, șefule, îmi spune. Mi-am terminat misiunea. 

— Dumnezeule, strigă Pinaud, dar asta e cheia de la saună! 

— L-ai încuiat în saună? mă îngrozesc eu. 

— Păi, l-am închis acolo unde era. 

Nenorocire! Și noi suntem plecaţi de patru ore! 

— L-a omorât! strigă Crabul bătrân. L-a omorât! Patru ore într- 
o atmosferă de 90 de grade n-ar rezista nimeni. 

Alergăm până la topitorie. Niciun sunet, niciun zgomot, orice 
urmă de viață e stinsă. Probabil că din Alexandre-Benoit n-au 
mai rămas decât o băltoacă și o pijama. 

Cu falangele tremurând, descui ușa. Hotărât lucru, azi e ziua 
viziunilor de coșmar... Scumpul nostru Gras zace pe scândurile 
de lemn cu gura căscată și cu ochii deschişi, ghemuit. 
Termometrul arată o sută de grade. 

— Repede! zice Pinaud scoțându-și vestonul mai înainte de a 
trece pragul infernului. 

Îl apucăm pe Gras și-l scoatem din cazan. Doamne, că ușor 
mai e! O pană! Dușul răpăie peste trupul lui fumegând! Se uită 
la noi și ne zâmbește! 

— AȘ vrea s-o văd pe Berthe, abia suflă el. 

— Ai s-o vezi în curând, îi promit eu cu nerușinare, înălțând 
rugi ca întâlnirea lor să n-aibă loc în ceruri. 

— Unde e? 

— ÎI îngrijește pe prietenul tău Alfred, care a avut un accident. 

— De mașină? 

— Nu, a căzut în cap. 

Îi admirăm constituţia vajnicului B&ru, care, după două sute 
cincizeci de minute petrecute într-un creuzet arzător, găsește 
puterea să se gândească la consoarta lui și la amantul acesteia. 

— Mi se pare că n-am să mai pot merge niciodată, geme el. 
De data asta, șoptește ghinionistul nostru camarad, am făcut o 
siluetă Dachau, băieţi. Dacă aţi tuși un pic mai tare și fereastra 
ar fi deschisă, n-aţi mai auzi niciodată de mine. N-aţi vrea să mă 
puneţi pe cântar ca să știm cum stăm? 

Subscriem cererii lui. 

— Ei? întreabă Beru. 

— Cincizeci și cinci de kile, anunţă bâlbâindu-se Pinaud. Mai 
bine nici că se putea. 

Această declaraţie, departe de a-l înspăimânta pe nefericit, îi 
provoacă o recrudescenţă de energie. 

— Cincizeci și cinci de kile, murmură el. Va trebui să mă mai 
îngraș. 

— Desigur. 

— Deci aș putea să-mi permit o masă pe cinste fără să mă 
abat de la datorie? 

— Ai tot dreptul. Fă meniul. Pinaud o să se ducă să aducă tot 
ce vrei. 

O imensă beatitudine se citește imediat pe chipul răvășit al 
fachirului. 

— Hai, zi! îl îndeamnă Ramolitul, tamponându-i tâmplele 
îmbrobonate de ultimele picături de sudoare. 

— Nu mă brutaliza! Acum gândesc, susură Dezumflatul cu o 
voce îndepărtată. 

Abia își mișcă buzele. 

— Pentru început, înainte de toate, mi-ar face bine o sticlă de 
muscat bine răcită, anunţă el. 

— S-a făcut, îi promite Pinuche. 

— Pe urmă, masa cred că ar trebui s-o atac pe departe, s-o 
iau ușurel, ca să-mi reeduc mandibulele. Uite, aș începe cu o 

pereche de crenvurști. 

— De acord. 

— După care să-mi aduci o mâncare de varză cu tot ce-i 
trebuie, Pinaud. Dar nu ca pentru o cucoană mofturoasă. Vreau 
să fie cu slănină, cu multă slănină afumată și neafumată, și mai 
vreau niște brânză proaspătă și grasă. Și un jambon, la fel, gras 
bine. 

— Și cu cârnăciori Frankfurt? 

— Tot tacâmul, să fie procedura completă, tipule! Restul 
meniului îl las pe seama experienţei tale. Doar o sugestie: dacă 
dai peste un antricot de vită frumos, n-ar fi deloc rău. 

II purtăm până la pat. Acum știu că va putea trece printre 
gratii. S-ar impune, așadar, să păstrez această marjă de rezervă 
obţinută cu atâtea strădanii. 

— Să nu-i aduci decât antricotul de vacă, îi șoptesc la ureche 
lui Pinuche. 

— Și ce-o să spună!? se neliniștește Behăitul. 

— Nimic, fiindcă o să aibă gura plină. 

Și adaug pentru a-i domoli scrupulele lui Pinuche: 

— O masă prea abundentă, în starea lui, ar putea avea 
consecinţe funeste. 

Începe să zbârnâie telefonul. E Bătrânul care mă informează 
cu privire la Alfred. Coaforului i se administrează oxigen, ser și 
sânge prin toate ţevile pentru a fi reanimat. Dacă în patruzeci și 
opt de ore nu se va crampona de viaţă, medicii vor risca o 
trepanaţie. Bătrânul a pus în mișcare o echipă formidabilă de 
polițiști în afacerea asta, dar ţine neapărat să ne îmbarcăm 
urgent cu destinația America de Sud, Beru, Marie-Marie și cu 
mine. Ştie că atunci când Slăbănogul nostru va fi redat vieţii 
civile, o să vrea să-și revadă consoarta. Vom fi obligaţi să-l 
punem în temă și, din clipa aceea, nebun de îngrijorare, nu va 
mai face nici două parale pentru misiune. Cel mai înţelept este 
să-i menţinem sănătatea mentală, îmbarcându-l chiar din 
noaptea asta. Locurile sunt rezervate. Antrenamentul lui se va 
definitiva la faţa locului... 

După mine, e o măsură de precauţie bună. 

— Pinaud nu merge cu noi? mă informez eu. 

— Nu, face boss-ul. Cântărind judicios lucrurile, prefer să-l 
repartizez și pe el în ancheta privind salonul de coafură, fiindcă 
prezintă avantajul de a-i cunoaște pe protagoniștii dramei. 

Tușesc mai înainte de a da drumul bombei. 

— Ştiţi, domnule director, Bérurier a mai pierdut nouă 
kilograme. De acum înainte, poate trece fără probleme printre 
afurisitele alea de celule fotoelectrice și mi se pare că n-ar mai 
avea rost să ne încurcăm și cu puștoaica. 

Un soi de leopard mic năvălește în cameră. E Marie-Marie. 

Mai înainte de a avea timp s-o recunosc, mi-a și smuls 
aparatul din mână. 

— E un mincinos, dom'le! strigă monstrul. Ce-i drept, unchiu' 
a slăbit, dar e așa de ramolit, că n-o să fie în stare să traverseze 
nici terenul de fotbal din Savigny fără să declanșeze semnalele 
electrice, chiar dacă ar fi doar câte unul la fiecare capăt. Nu, 
credeţi-mă, aţi face o greșeală să nu mă trimiteţi acolo! 

CAPITOLUL IV 


CÂND TE LOVEȘTI ÎN CAP, 
VEZI PRAGUL DE SUS 


Hacienda lui don Enhespez, omul nostru din Rondubraz, e 
situată la vreo patruzeci de kilometri în zbor de pasăre, la vreo 
cincizeci dacă te târâi ca șarpele și la vreo șaizeci mergând la 
pasul unui factor rural, de baza Santa-Maria Kestufela. 

E un domeniu vast, care se întinde pe malul opus al lacului 
Papabezpa. Acesta ar fi putut să fie cel mai mare lac din Europa 
dacă nu s-ar fi aflat în America de Sud. 

Într-adevăr, ciudat om acest don Enhespez. Foarte înalt, 
foarte slab, cu pielea foarte galbenă, cu părul foarte alb, plin de 
zbârcituri, te duce cu gândul, după spusele lui Beru, la un cârcel 
de viţă. Îmbrăcat într-un pantalon de velur și, cum scria Ponson 
du Terrail, cu o cămașă de aceeași culoare, încălţat în cizme de 
gaucho - ca o armonică -, încins pe mijloc cu o cartușieră 
încrustată cu aramă, personajul are tot ce-i trebuie pentru a 
intra în legendă și a-și găsi aici un loc pe scaun. 

Îi cunosc curriculum-ul, în linii mari, cum zicea un băiat care 
lucra la P. și T. În realitate, don Enhespez e francez. Un fost 
pușcăriaș, deportat la Saint-Laurent-du-Maroni€, pentru a ispăși 
douăzeci de ani la pârnaie, în ciuda protestelor lui că ar fi 
nevinovat. Înţelegând că purjarea lui nu se va realiza cu o doză 
forte de sare amară, deținutul a preferat să evadeze și a ajuns, 
fără prea mare bătaie de cap (circulaţia pe vremea aia nefiind 
complicată precum cea din zilele noastre, spunea Monseniorul 
Franqaijevousai, omul cu nasul de forma Bretaniei), la 
Rondubraz. Peregrin înnăscut, și-a continuat drumul până la 
San-Kriegar, unde s-a angajat ca argat pe domeniul care-i 
aparţine azi. Pe vremuri, proprietăreasa era o văduvă bătrână și 
bogată, pe nume Isabelle Silroa-Savâssa y Godre, ai cărei 
strămoși ajungeau nu numai până la Cristofor Columb, dar și 
mai departe! Povestea clasică a spălătorului de vase care 
devine patron de hotel. Amicul nostru s-a încurcat cu băbuţa, 


ê Localitate aflată în Guyana Franceză, vechi stabiliment penitenciar. (n.tr.). 

ispravă reușită admirabil, și dama, cu ochii încercănaţi de 
recunoștință, l-a așternut în testamentul ei, după ce, în 
prealabil, îl culcase în așternutul ei. Dar această reușită socială 
nu a domolit amarul lui don Enhespez. Nu suporta să fie cotat 
drept un pușcăriaș evadat și a continuat să-și strige inocenţa de 
la distanță, sus și tare, astfel încât Bătrânul (care era încă tânăr 
pe atunci), interesat de cazul lui, a întreprins o contraanchetă și 
a demonstrat nevinovăția gazdei noastre. Reabilitare cu surle și 
cu trâmbe! Între cei doi bărbaţi s-a legat o prietenie pe viaţă și 
pe moarte. Înţelegeţi, așadar, că avem în Enhespez un aliat de 
nădejde. Pentru a vă demonstra acest lucru, mi-am permis 
scurtul rezumat de faţă al vieţii lui. Să nu fiţi supăraţi pe mine. 
Procedez spre binele vostru. 
(J 

Așezat călare pe o șa care servește de taburet, don Enhespez 
se uită la slăbătura de Bérurier cum se mişcă, aproape gol, doar 
într-un slip prea larg. Pielea Mamutului face valuri. Atârnă ca o 
umbrelă răsturnată, săracul de el. S-a terminat cu bătăturile 
făcute în coate pe tejghelele cârciumilor. S-au dus coapsele lui 
planturoase. De acum înainte seamănă cu un tub de pastă de 
dinți stors. Are spatele adus de slăbiciune, urechile prea mari, 
nasul rătăcit pe o față unde se mai încăpățânează niște culori 
roz... Merge ca un om foarte bolnav, pentru care a se duce până 
la toaletă reprezintă echivalentul unei traversări sahariene. 

— Ei bine, tăticu', ce mai aștepți ca să intri în hainele noi? îl 
îndemn eu. 

Beru clatină din cap. 

— Văd eu bine că am slăbit, dar de aici și până la a intra în 
nădragii ăștia, tipule... Nici cu încălțător sau cu vaselină n-aş 
reuși. 

— Și totuși, hainele sunt pe măsura dumitale, observă don 
Enhespez. 

— Asta-i bună! Măsură de băiețaș, vreţi să spuneți, 
protestează Transparentul. 

Cu mișcări lente, își vâră picioarele în cracii pantalonului, și-i 
ridică și rămâne trăsnit constatând că-i poate încheia. 

— Nenorocire, suspină el, deci e chiar așa de grav! își scutură 
trist capul. N-am să-mi revin în vecii vecilor, băieţi. Sunt numai 
bun de sanatoriu, cu saunele voastre. 

— la zi, Krackzek... 

— Mda? 

— Bravo, merge strună! îl complimentez eu. 

— Of! Numai munca te interesează, îmi reproșează Avariatul. 
Sănătatea mea... te doare-n cot de ea. Să vezi pe cineva care să 
facă un gest, care să-ți ofere o sticluţă cu untură de pește ca să 
te mai întremezi. Nici pomeneală! Munca, familia, patria, la fel 
ca gunoiul ăla bătrân. Ah, ce ghinion am mai avut în ziua în care 
mi-am pus amprentele pe permisul ăla! Aș fi făcut mai bine să- 
mi înmoi degețelele într-un agheasmatar cu acid sulfuric! 

Văicărelile lui îl scot din sărite pe amfitrionul nostru, om de 
acţiune înainte de toate. 

— Colaboratorul dumitale e un plângăcios! declară sec don 
Enhespez. Chiar speraţi că va putea întreprinde o misiune atât 
de periculoasă? Să știi, dragul meu, chinezilor de la bază nu le 
place să glumească. 

Dispreţul lui îl înfurie pe fostul Gras. 

— Ah, cowboy-i ăștia... Vă interzic să vă băgaţi nasul unde nu 
vă fierbe oala, cu toată ospicialitatea pe care ne-o arătațţi. Ce-mi 
pasă mie de chinezii voștri? N-o să-mi dea ei gălbenare. 

— Sunt groaznici, oftează don Enhespez. De când s-au infiltrat 
în ţara asta, totul s-a schimbat. Plutește în aer ca o spaimă 
explozivă. Rondubrazienii nu mai îndrăznesc să mai scoată o 
vorbă. Fiecare se crede spionat de celălalt. Până și guvernanţii 
se tem. Știu că, sub acoperirea unor acorduri industriale, au 
introdus lupul la stână. Oamenii ăștia se implantează, se 
infiltrează, contaminează. Dacă o ducem tot așa, peste doi ani, 
Rondubrazul va fi colonizat, pur și simplu. lar americanii închid 
ochii. Ai zice că-s dezgustaţi să-și mai asume în prezent vreun 
rol, ei înșiși fiind atinși de curentul galben. intr-o bună zi, o să-i 
ia apa. 

Spunând aceasta, don Enhespez își oferă o cupă de Dom 
Perignon. 

Interjection, graţioasa servitoare metisă a amfitrionului, 
pătrunde în încăpere și vine să-i șoptească ceva în etajera de 
creioane gazdei noastre. 

— Bine, bine! face don Enhespez. 

Și ne anunţă: 

— Machiorul e aici, dragă Krackzek. Interjection te va conduce 
în sala de baie, unde acesta se va ocupa de machiajul dumitale. 

Beru iese fără prea multe proteste, fascinat de legănările 

languroase ale posteriorului servitoarei. 

— Păreţi tare îngrijorat..., rostește Enhespez aprinzând un 
trabuc lung, negru, la fel de mirositor ca o circă de Poliţie în 
clipa în care domnii sticleţi se descalță ca să-și aerisească 
picioarele. 

Îngrijorat! Admiteţi că aș avea motive berechet. lată-ne în 
pragul marii aventuri. Tobele au și început să răpăie, precedând 
saltul mortal. Beru, uzurpând identitatea unui ceh, fără să 
cunoască o iotă din pseudo-limba lui maternă (ceea ce face din 
el, într-o măsură, un ceh fără resurse), va trebui să se prezinte 
în cuibul de viespi, înconjurat de îngrădituri electrice, însoțit de 
o fetiță nevinovată. Numai ei doi urmează să îndeplinească un 
rol fără precedent: să distrugă tot ce-au adunat chinezii din acea 
exploatare minuţios realizată. Și în vreme ce bizarul cuplu 
pătrunde în această periculoasă misiune, în Franţa, Alfred 
coaforul își dă duhul pomădat lui Dumnezeu, iar noi rămânem 
fără nici cea mai mică veste legată de soarta Balenei domnilor 
cu pricina. Și, colac peste pupăză, cum zice Beru, temerarul, 
vajnicul și impetuosul dumneavoastră San-Antonio trebuie să se 
mulțumească în această situaţie cu un rol pe cât de subaltern, 
pe atât de șters. Dar ce zic eu? Asta nu-i rol, e funcţie. De 
regizor. Are doar dreptul să bată de trei ori și să comande 
„ridicarea cortinei. Și toate astea pentru că, într-o zi, un Berurier 
plin de tulburel a crezut de cuviinţă s-o facă pe cavalerul 
neînfricat și să-și depună amprentele cârnăciorilor lui pe un 
document unicat. De câte ori îmi amintesc de escrocheria lui, 
îmi spun că merită tot ce se va întâmpla. 

Mă smulg din gânduri ca să iau în considerare remarca lui 
Enhespez: 

— Chiar sunt, dragă domnule, chiar sunt. Mi se pare 
insuportabil să antrenez o fetiţă într-o asemenea belea. 

Fostul deportat își golește cupa. 

— Înţeleg ce simţiţi, dar nu vă împărtășesc părerea, domnule 
comisar. 

— Într-adevăr? 

— Eu consider că puștoaica asta va constitui un paravan. Ea 
dă garanţia autenticităţii personajului Krackzek. In general, 
cineva însărcinat cu o asemenea misiune nu-și ia ajutoare de la 
grădiniţă. În ciuda neîncrederii manifestate de galbeni în 
general, aici nu vor vedea nimic albastru. 

Salut fina butadă cu un surâs. Poate că are dreptate. Totuși, îi 
contraargumentez: 

— De acord pentru început, dar gândiţi-vă la final. Odată 
misiunea îndeplinită, admițând că ea va fi o reușită, va trebui 
să-i recuperăm. 

— Planul a prevăzut și această fază a operaţiunilor, ripostează 
filosofic stăpânul de la San-Kriegar. Nu văd de ce nu s-ar 
executa de-a fir a păr. 

— Totuși, rostesc eu cu o voce surdă (deși mă bucur pe deplin 
de facultăţile mele auditive), dacă i s-ar întâmpla ceva fetiţei, n- 
aș putea să suport. 

O clipă mai târziu, apare Berurier. Beru să fie oare acest om 
slab, cu privire posomorâtă, sprâncene stufoase și mustață 
tușinată? O cicatrice îi străbate obrazul drept, are pe gât un 
semn din naștere, purpuriu. Are părul mult mai bogat și de un 
șaten deschis. Pe scurt, a devenit Krackzek, individul interceptat 
de serviciile noastre. 

— Cum ţi se pare, tipule? se hlizește Diminuatul. Oare îmi 
păstrez sex-apelul? 

— A fost multiplicat cu zece, îl asigur. Dacă se nimeresc niște 
chinezoaice prin partea locului, își vor distribui numere de 
ordine ca să-ţi obţină favorurile. 

— Acum, tranșează don Enhespez, să trecem în biroul meu ca 
să vedem cum stăm înaintea declanșării operaţiunii. 

Biroul lui e o încăpere vastă, cu pereţii îmbrăcaţi în bambus. O 
fotografie în culori a mareșalului de Gaulle tronează la loc de 
cinste. Nu din greșeală pomenesc de mareșalatul” lui de Gaulle. 
Don Enhespez încearcă pentru președintele-director general o 
asemenea admiraţie încât a înlocuit pe fotografie cele două 
stele ale boss-ului, considerate ca fiind insuficiente, cu o 
superbă constelație. Presupun că această adâncă venerație 
rezultă din vârsta înaintată a amfitrionului nostru și din faptul că 
a trăit la peste opt mii de kilometri depărtare de amara patrie. 
Dar să trecem peste. 

— Luaţi loc în fotoliu, domnule comisar, mă invită el. 
Dumneavoastră veţi prezida. 

Semenii noștri nu se pot dezbăra de prezidări și de 
președinții, în faptele și gesturile lor e inoculată noţiunea de 
ierarhie de la sonerie la carafa cu apă. Și nu trebuie să lipsească 

discursul. Cu emfază. Oamenii simt mai mult nevoia să fie 
prezidaţi decât să prezideze. Vor să aibă pe cine să aplaude, pe 
cine să invidieze, să critice, să aleagă și să suporte. Să poată 
plasa în mijlocul unei fraze, ca într-o doară, „Așa cum mi-a spus 
mai deunăzi domnul președinte Cutărescu. Puteţi observa și 
singuri: la trei indivizi le revine un președinte. Unul care să 
deschidă ședința. Unul care să dea cuvântul. Unul care să 
stabilească ordinea de zi. Unul care să rostească emfatic 
„Domnilor și doamnelor”. Un președinte al coșarilor din Cucuieții 
din Deal, unul al măturătorilor din Abidjan, al încornoraților din 
arondismentul șaisprezece, al constipaţilor Franţei, al slipurilor 
îndoliate, al colecționarilor de sifilis, al șanţurilor publice, al 
camerei taţilor, al camerei perechilor, al camerei perilor. 

— Nu mă prea pricep, mă recuz eu. Aș asigura, dacă 
permiteți, vicepreședinţia, în vreme ce Bérurier s-ar ocupa de 
secretariatul general. 

Don Enhespez se încruntă, dar nu ripostează. 

— Propun să procedăm la o analiză completă a conjuncturii, 
declară el. Domnule comisar, vă ascultăm. 

Bravo, iată-mă raportor. Decid să-mi destind puţin creierii, 
oferindu-mi o mică parodie de consiliu of administraţie. 

— Domnilor, glăsuiesc eu, să examinăm în prealabil faptele. 
Până în anii din urmă, Rondubraz a fost considerat ca fiind o 
mică naţiune, mai curând dezmoștenită, a continentului sud- 
american. Dar iată că, acum cinci ani, doi ingineri francezi, 
domnii Clovis Racheinbaum și Jules Kliktomops, au descoperit un 
important zăcământ de sulfocrading în regiunea Santa-Maria 
Kestufela. 

Tușesc în căușul palmei, așa cum se cuvine să facă un orator 
pentru a-i demonstra publicului său cât își surmenează 
mucoasele. 

— Ce-i sulfocradingul, domnilor, mai e nevoie să precizez? 
Acest minereu recent experimentat în cercetările nucleare și, cu 
toate că-i rar, s-o recunoaștem cu durere, constituie elementul 
primordial de reactivitate inductoare în fabricarea bombei H2S. 
Rezumând, e absolut cert că națiunea care va poseda o anume 
rezervă de sulfocrading se va ridica rapid pe primul loc în 
domeniul nuclear. E limpede? 

Sunt aprobat cu gravitatea corespunzătoare. 

— Perfect, punctez eu. Când cei doi geologi francezi au făcut 

această descoperire, ne-au informat Guvernul, care a luat 
imediat legătura cu Guvernul rondubrazian, pentru a-i propune 
exploatarea în comun a zăcământului. Tocmai când convorbirile 
căpătaseră o turnură favorabilă, Guvernul acestei ţări a fost 
răsturnat și partidul socialo-histerico-molâu a preluat puterea. 

— Vai, vai, vai, suspină don Enhespez, care-i o persoană 
cultivată. 

Continui ridicând tonul, pentru că Bérurier pare să aţipească: 

— Tratativele cu viteaza noastră patrie, având rădăcini în 
străfundul veacurilor, numărând paisprezece secole de măreție, 
atât de sublim personificate de către acel instrument al 
destinului care a fost generalul de Gaulle... 

Un zgomot ciudat. Enhespez plânge întins pe jos. 

— Tratativele cu ţara noastră au fost întrerupte, reiau eu, iar 
noul regim s-a întors cu fața spre China. Astfel încât, acum când 
vă vorbesc, chinezii sunt cei care extrag sulfocradingul. Așa cum 
sublinia, atât de pertinent, domnul președinte Enhespez acum 
câteva momente, americanii sunt la curent cu toate acestea, 
dar nu fac nimic pentru a suspenda stocările unei materii 
minerale în stare să arunce în aer planeta care a zămislit-o. 
Rusia a încercat câteva intervenţii discrete asupra bazei, însă 
acestea au fost anihilate datorită măsurilor de protecţie ale 
chinezilor. Văzând toate acestea, eterna Franţă, conștientă de 
responsabilitatea ei, a luat decizia să distrugă stocul de 
sulfocrading extras din solul rondubrazian. Circumstanțele ne-au 
fost favorabile într-o oarecare măsură, fiindcă baza Santa-Maria 
Kestufela are nevoie de un tehnician pentru rafinarea acestui 
minereu. Aș vrea să mă explic și, dacă greșesc, vă rog să mă 
opriţi. Sulfocradingul, știți cu siguranţă, se prezintă sub formă 
semilichidă, în genul mercurului. Se află închis într-o substanţă 
sterilă de silicoză-cvasinimiculară care îl menţine sub formă 
lichidă, la adăpost de oxigen, pentru că, domnilor, sulfocradingul 
prezintă particularitatea de a se transforma în gaz la contactul 
cu aerul, pierzându-și astfel proprietățile radioactive inductoare. 
Rari sunt specialiștii capabili să-l extragă corect din roca în care 
e închis ca un prizonier. Or, să ne amintim că un gram de 
sulfocrading, în general, se găsește în inima unui bloc ce conţine 
între trei și cinci sute de kilograme, ceea ce face stocarea lui în 
stare brută extrem de dificilă. Conform informaţiilor noastre, 
chinezii încearcă să-l recupereze pe măsură ce-l extrag, dar 

penuria de tehnicieni face ca acumulările de materie primă să 
fie mai rapide decât cele ale materiei purificate. De unde și 
necesitatea de a recruta mână de lucru din străinătate. Un 
anume Krackzek, de origine cehă, dar care trăiește în Franţa, a 
fost recent contactat. A acceptat propunerile care i s-au făcut, 
dar serviciile noastre au mirosit cum stau lucrurile și, în urma 
unei discrete operațiuni, l-au interceptat pe individ și 
documentele care-l acreditează la Santa-Maria Kestufela. 

Caut ceva cu care să-mi sting setea. Gazda îmi înțelege 
privirea deshidratată și-mi servește un bourbon trăsnet. Bérurier 
cască zgomotos. 

— Pe toate astea le știm grasso moto, rostește el frecându-și 
ochii pentru a-și alunga somnul. 

— E foarte necesar să le amintim, astfel încât să nu rămână 
neclarități, tranșez eu. 

Dau pe gât un anume volum din alcoolul botezat sobru cu apă 
gazoasă. 

— Genialul inspector Berurier, aici de faţă, s-a oferit voluntar 
și iată-l așadar gata să treacă la treabă. Cum se prezintă 
lovitura și în ce constă ea? Vom încerca să precizăm. La drept 
vorbind, lucrurile stau cam rău. Desigur, Bérurier are la 
dispoziție un fel de soluţie-miracol care-i va permite accesul în 
bază, dar nu vorbește deloc ceha (care este oficial limba lui 
maternă) și habar n-are cum se extrage sulfocradingul. Pentru 
ca misiunea lui să reușească, trebuie să fie efectuată foarte 
rapid. Beru va ajunge deci în tabără pe seară și va pretexta o 
mare oboseală datorată călătoriei, fapt care-l va scuti să 
abordeze imediat problemele tehnice de care e complet străin. 
Mai mult, fiind însoţit de Marie-Marie, va avea un motiv serios să 
nu se ocupe decât de cazarea lui. 

Deschid o trusă de piele și aleg un buton negru și mare. 

— Acest buton este, în realitate, un mic post emiţător capabil 
să retransmită toate sunetele pe o rază de doi kilometri. 
Deghizat în pescar pe lacul Papabezpa, o să pot să urmăresc 
derularea operațiunilor. In ce constau ele? 

Desfășor planul bazei pe care-l am de la Bătrânul. 

— Aici, imensul depozit unde se adună minereul brut. Dincolo, 
atelierul de rafinare. De jur-împrejur, locuinţele, cantinele etc. În 


3 Cred că v-aţi prins, bandă de idioţi, că, dacă am făcut tot acest rezumat, e pentru a 
vă pune pe voi în temă! (n.a.). 

centru, o construcție ortogonală, fără altă deschidere decât ușa. 
Aici e sanctuarul, locul unde se depozitează sulfocradingul în 
stare pură. Potrivit estimărilor noastre, înăuntru s-ar afla opt 
sute de grame, ceea ce-i puţin dacă ar fi vorba de cartofi, dar 
extravagant în cazul unei materii a cărei putere de radiaţie 
inductoare e de trei gomenoale privative pe miligram. În 
mijlocul acestei construcţii e un seif deasupra căruia o coroană 
de celule fotoelectrice, distanţate unele de altele la treizeci și 
opt de centimetri, constituie o barieră greu de trecut. Postul e 
plin de paznici vigilenţi, înarmaţi și gata să deschidă focul 
imediat cum se dă alerta. 

Scotocesc pentru a doua oară în trusa mea de piele. 

— Beru, uite aici două fiole, îi spun lăsându-le pe masa de 
nelucru (fiindcă don Enhespez nu scrie niciodată). Dacă reușești 
să spargi una dintre ele în post, mai înainte ca paznicii să tragă, 
vor adormi în mai puţin de două secunde, pentru o durată 
variind între douăzeci și treizeci de minute. Evident, va trebui ca 
tu să fii imunizat împotriva acestui produs hipnotic... Uite 
singurul remediu pe care laboratoarele noastre ţi-l pot propune. 

Scot din buzunarul meu cu minuni două biluţe de sticlă, 
perforate cu găuri minuscule și montate într-un etui cauciucat. 

— Va trebui să ţi le bagi în nări și să-ţi lipești un leucoplast pe 
gură ca să fii sigur că respiri numai pe nări, ai înțeles? 

— Perfect! mormăie acrobatul. 

— Dacă reușești să-i adormi pe cei din post, să treci printre 
razele luminoase și să deschizi seiful, reiau eu, va fi destul să 
spargi eprubetele de sticlă plasate pe raft, pentru ca 
sulfocradingul să se evapore în contact cu aerul. După care 
fetița și cu tine părăsiți imediat baza. 

Și adaug cu o voce rănită: 

— Dacă o să puteţi... 

Urmează o tăcere. Și de data asta tot mandea, fiul iubit al 
Féliciei, e cel care o rupe. 

— Bătrânul crede că puștoaica va trebui să deschidă seiful de 
una singură, Grasule. Dar eu mă bizui pe demnitatea ta de 
bărbat ca să acţionezi chiar tu, amice. Marie-Marie nu trebuie 
să-ți servească decât pentru acoperire. Are misiunea să 
adoarmă bănuielile și asta-i tot. 

— Dă-i întruna cu gura și bea apă rece, cum zicea mama- 
mare, îmi strigă infernala fetiță sărind înăuntru pe fereastra 

deschisă. Când o să fim la fața locului, unchiul și cu mine, o să 
facem ce-o să vrem noi, nu-i așa, unchiule? 

— Aha, ne spionai? 

— Nu, culegeam flori de sub fereastră. 

Și ne arată un buchet pe care-l ţinea la spate. 

— la uite ce frumoase sunt, unchiule! 

— Orhideele mele! urlă don Enhespez. Orhideele mele regale! 
Mi-a rupt orhideele regale! 

Fostul deportat se sufocă. S-ar părea că ăsta-i viciul lui, 
cultivarea orhideelor. Tocmai îi reușise o nouă specie pe care 
intenţiona s-o ofere reginei Yvonne cu ocazia viitoarei lui 
călătorii în Franţa! Plânge în hohote deasupra florilor rupte. O 
ceartă pe Marie-Marie. O face vandal, catastrofă, Attila, profană, 
ucigașă de orhidee! Puștoaica, jignită, sfârșește prin a-i lăsa 
preţiosul buchet pe genunchi, proferând cu glăsciorul ei de 
giruetă: 

— Of! Gata, nu mai urlaţi așa de tare pentru niște buruieni! 
Hai, unchiule, să mergem la chinezi, pariez că o să ne distrăm 
mai bine decât aici. 

Răvășit, stăpânul haciendei San-Kriegar iese valvârtej din 
încăpere. Îl tratez cu indiferenţă. Am pe cap - vai! - alte griji 
decât orhideele lui regale. 

— Prima problemă de rezolvat, le zic, e să ascundetți 
instrumentele astea. Pentru butonul emițător e simplu: îl 
coasem de vestonul tău. Dar fiolele și bilele de băgat în nas? 
Fiindcă nu-i exclus să fiți percheziţionaţi la sosire. 

— Asta-i bună, nu-ţi face griji de pomană, gângurește pseudo- 
Natacha. Bilele de sticlă le pun în locul ochilor păpușii mele și 
fiolele le ascund în cutia cu fondante pe care mi-a dat-o șeful 
vostru. Staţi așa! Dau o fugă s-o caut pe Catherine în camera 
mea, să-i schimbăm ochii. 

Unde vesele mai plutesc încă în urma ei și după ce puștoaica 
a dispărut. 

— E uluitoare nepoata asta a ta, Grasule, declar eu. Crede- 
mă, încă n-am mai întâlnit un copil ca ea. 

Maiestatea Sa își ia o atitudine degajată. 

— Mda, știu, spune el. Neamurile din partea Berthei sunt 
aproape la fel de inteligente precum cele din familia Berurier. 

CAPITOLUL V 


TREABĂ CU ȘI FĂRĂ PLASĂ 


Apele lacului Papabezpa strălucesc la fel ca și plasa de pește 
care-mi servește de alibi, ridicată adesea din apă cu ajutorul lui 
señor Tassiepa Sanchez, majordama? lui don Enhespez. Sanchez 
e un metis cu glăsciorul subţiratic. După spusele gazdei mele, 
pot avea toată încrederea în el. 

Plasa, dacă îndrăznesc să spun, ne servește de paravan. Vai, 
ironia sorții face ca treaba să ne meargă din plin și peștele se 
adună pe fundul bărcii noastre. Un adevărat pescuit miraculos, 
scumpilor! Dacă aș încheia un contract cu o firmă specializată, 
aș fi un om făcut. In depărtare, pe linia orizontului, se 
conturează turnurile de pază ale bazei chinezești. Din când în 
când, pipăi butoanele receptorului meu, ascuns în tașcă, pentru 
a verifica dacă Grasu și afurisita lui de nepoată au ajuns la fața 
locului. Dar aparatul meu rămâne disperant de mut. Văzându-mi 
mutra lungită, Tassiepa Sanchez îmi înșiră cuvinte liniștitoare. 

— Incă n-au putut să ajungă, afirmă el. Daţi-vă seama că 
stăpânul i-a condus până la gara din Tumarkonu, ca de acolo să 
ia trenul până la Santa-Maria Kestufela, unde trebuie să 
coboare, ca toată lumea care vine din Graduronz, capitala. 
Taxiurile sunt rare la Santa-Maria Kestufela. Ei... 

Îi fac semn să-și ţină gura. În aparat răsună un scârţâit pierdut 
în depărtări siderale. Reglez membrana cu combustie joasă a 
aparatului meu și captez vocișoara puștoaicei, întretăiată și 
slabă; dar calitatea recepţiei se ameliorează din secundă în 
secundă. 

— La ce te gândești, unchiule? 

— Reflectez, răspunde vocea Inconsistentului. 

— La ce? insistă fetița. 

— La ce am putea mânca la chinezi. Simt că o să ne bage pe 
gât numai orez fiert în apă. Îi cunosc eu pe ăștia. Se hrănesc cu 
aer. 


? Moravurile lui, despre care se zice că sunt particulare, îl împiedică să fie majordom. 
(n.a.). 

Pe fundal, disting zgomotul unui motor. 

— Cred că ajungem, zice Marie-Marie. Nu prea arată strașnic 
locurile astea, nu-i așa? 

— Ce-ai fi vrut, răspunde posac Slăbânogul, doar nu-i clubul 
Méditerranée. 

— Conduce ca un tâmpit şoferul ăsta! explodează Marie- 
Marie. M-am izbit cu capul de geam. Nu mi-am făcut vreun 
cuculi, ia uită-te, unchiule? 

— N-ai nimic, răspunde indiferent Béru. Poartă-te mai frumos, 
fetițto, uite că am ajuns pe șantier. 

Un scurt moment de liniște. Zgomotul portierei deschise. O 
voce bâzâită spune ceva în spaniolă, alta îi răspunde. 
Formalităţile dintre șoferul taxiului și o santinelă chineză, 
presupun. Lucrurile se precipită. 

— Despre ce-i vorba? întreabă Alexandre-Benoit. Trebuie să 
coborâm aici? Taxiul n-are voie să pătrundă în tabără? Măi, ce 
comedie, să mă prăjesc traversând toată curtea asta în plin 
soare, frumoasă treabă! Credeam că am scăpat, după ședințele 
de saună. 

Bodogănește. Pe fundal, glasurile continuă să parlamenteze. 
După un timp, îl aud gâfâind. Răsună tropăituri de pași 
cadențați. 

— Nu mai mergeţi așa de repede, ce naiba! protestează 
Marie-Marie. Eu n-am cizme de pivnicer ca Barbă-Albastră!! 

În fine, probabil că au ajuns la un post de gardă. Un nou glas, 
mai aspru, mai autoritar decât cele precedente, izbucnește 
brusc. Această voce se exprimă în engleză. 

— Scuz mi, my lord, se bâlbâie Beru, dar nu pricep engleza. 
Vorbesc franțuzește. Ai capito? 

— Come with me! răspunde vocea. 

— Bine, mersi, și dumneavoastră, my lord? răspunde Grasu la 
întâmplare. 

Ajung la un moment dat pe o suprafaţă cimentată. Se deschid 
uși. Se schimbă cuvinte chinezești. Înghemuit în barcă, lui San- 
Antonio al dumneavoastră îi tremură inima, dragii mei. De data 
asta, cei doi șmecheri au pătruns în viespar. 

— Dumneavoastră sunteți domnul Krackzek? modulează o 
voce dulceagă. 

— Întocmai, domnule general, răspunde Bérurier. 


19 Am impresia că puștoaica nu prea a-nţeles bine povestea lui Perrault. (n.a.). 

— Eu nu sunt general, afirmă interlocutorul lui. Aici nu-i niciun 
militar, dragă domnule. Suntem niște simpli tehnicieni chinezi în 
serviciul guvernului acestei ţări. 

— Scuzaţi, se bâlbâie Beru, m-am înșelat fiindcă sunteţi în 
haine albastre. 

— Aveţi permisul de liberă trecere? 

— Uite-l aici, domnule tehnician. 

Un timp mort. Șeful taberei pesemne că studiază documentul. 

— Cine-i fetița? întreabă el. 

— Fiica mea, Natacha, domnule tehnician. Biata maică-sa a 
murit și nu mă mai are decât pe mine în lumea asta, iar eu n-o 
am decât pe ea. Nu m-am putut hotărî s-o las acasă. Dacă nu 
vedeți niciun inconvenient, aș vrea să stea cu mine. Normal, îmi 
opriţi hrana ei din diurnă. 

— Aici se muncește, declară altul, viaţa de familie o lăsăm 
afară. 

Vocea și-a păstrat dulceaţa veninoasă și, cu toate astea, deși 
se aude prost, simt că aparţine unui om care nu știe ce-i mila. 
Noroc că, deși e provizoriu scheletic, Béru nu se lasă intimidat. 

— Ascultă, domnule tehnician, face el liniștit, să nu 
confundăm sifilisul cu blenoragia. Dacă am ajuns unul dintre cei 
mai buni specialişti pe plan mondial în extragerea 
sulfocradingului, pentru copilul ăsta am făcut-o. Fără el, nu-s 
bun nici de ceapa ciorii. 

— Ce vrea să însemne expresia asta? se neliniștește chinezul- 
șef. 

— E din cehă, tranșează peremptoriu Beru. Vreau să spun că 
dacă n-o am pe micuța Natacha alături de mine nu pot să 
muncesc. 

Intervine și puștoaica: 

— Să știți, dom'le, că n-am să vă încurc. Dacă mă lăsaţi să mă 
joc cu păpușa, n-o să supăr pe nimeni. 

— Vom vedea, eludează înaltul personaj pe un ton de 
paracliser cu guturai. S-ar părea, domnule Krackzek, că reușiţi 
să extrageţi până la un decigram zilnic? 

— Pfff, glumiti, domnule tehnician, uneori ajung până la o sută 
de miligrame! Dar vă rog să mă credeţi că acum seara îmi simt 
mâinile anchilozate. 

— Ce metodă utilizați? 

— Păi, metoda Prevots-Delauney, de preferinţă. 

— N-o cunosc. 

— Fiindcă e foarte recentă. 

— E vorba de un procedeu mai rapid? 

— Nici nu suferă comparaţie, domnule tehnician. Mai cunosc 
și metoda Bougnazal, dar, după părerea mea, e prea murdară. 
Acum, dacă aţi binevoi, conduceţi-mă în apartamentele mele. 
Călătoria asta m-a epuizat. 

— Cred că ne veţi oferi încă din seara asta un eșantion al 
cunoștințelor dumneavoastră, domnule Krackzek? 

— Și ce-ai mai vrea în plus? fulminează Bérurier. Să vă gătesc 
cina și să vă vopsesc cușca lui Grivei, nu? Abia mă mai ţin pe 
picioare și tot ce pot să vă demonstrez până mâine dimineaţă e 
felul în care știu să sforăi. 

— Foarte bine, cedează celălalt. Trecem la treabă mâine la 
prima oră. Acum vă las să vă instalaţi. 

Tehnicianul-șef se adresează unuia dintre zbirii lui și-i ordonă: 

— Sfri ji ţu y obo syt!” 

Ceea ce, specialiștii în chineză o pot confirma, înseamnă 
„Condu-l pe domnul în clădirea 14 bis”. li aud plecând. 

Tassiepa Sanchez îmi face cu ochiul. 

— Până acum, n-a mers rău deloc, îmi spune el în spaniolă. 

Deși nu cunosc această limbă, îi răspund prudent: 

— Să așteptăm urmarea. 

Scoatem iar plasa. Geme de pește. Ne-a ajuns saramura până 
la genunchi. Am să miros a maree timp de o săptămână. 
Întotdeauna viaţa e un pic ridicolă. În clipele cele mai 
importante, amănunte caraghioase vin să-ţi perturbe epopeea. 
Îmi amintesc de una dintre primele fete pe care am scos-o la 
plimbare ca să-i vorbesc de focul inimii cu tot tacâmul. Pe o 
frumoasă noapte fără lună, am condus-o într-un scuar și am 
extaziat-o pe o bancă de acolo. Simţeam că banca lipește, dar 
îmi spuneam că de vină o fi roua. Ghinion, banca era proaspăt 
vopsită. Când am ieșit la lumină, se puteau recapitula pe hainele 
noastre peripeţiile tuturor zbenguielilor practicate. Am început 
prin niște dungi cuminţi, imprimate de-a curmezișul fundului 
nostru. Pe urmă, ne-am vopsit pe lungime. Ea pe tot spatele, eu 
în genunchi și în coate. 

Nu ne-am dat seama imediat, ci abia în braseria unde ne-am 
refăcut cu o limonadă. Toţi consumatorii se strâmbau de râs. Și 


11 Vezi paragraful imediat următor. N-ar mai avea sens! (n.a.). 

uite așa mi-a pierit instantaneu amorul pe care i-l purtam fetei. 

Trebuie să vă spun că peștii ăștia îmi murdăresc neliniștea. 
Fojgăie printre picioarele mele. Se zbat, sunt băloși. Nu reușesc 
să mă concentrez asupra aparatului meu. Și, cu toate astea, 
băieţi, partida care se joacă e fantastică, nu? Mi-i imaginez pe 
fetiță și pe slăbănog în lagărul periculos, electrificat, numai 
turnuri de observaţie, atât de inconștienţi de primejdiile care-i 
pasc, încât glasurile lor liniștite îmi storc lacrimi. Se află într-o 
pulberărie, gata să se joace cu chibriturile, și ei se comportă de 
parcă și-ar oferi un picnic pe malurile râului Oise. 

— Of, papa, nu-i prea veselă coșmelia asta! exclamă micuța. 

— Taci din gură! îi poruncește Grasul de altă dată. Aici e 
motus și vivenali! 

Ghicesc din foșnetul stofei că Beru descrie un gest circular 
pentru a-i atrage atenţia pseudo-fiicei lui că s-ar putea ca în 
locuinţă să fie plasate microfoane perfide. 

— Îmi dai voie să ies afară și să mă joc, papa? întreabă miss 
Codiţe pe un ton degajat, dar plin de intenţii pentru cine le 
cunoaște. 

— Du-te, murmură Mamutul. Dar rămâi în promiscuitate, 
Natacha, vin și eu în câteva minute să fac puţin foting, fiindcă 
drumul ăsta lung mi-a înnodat mușchii. Numai să desfac valizele 
și sunt gata, puiule. 

— Îmi iau păpușa! îl avertizează Marie-Marie. 

— Bine! Dar să n-o zgâlţâi prea tare, că-i fragilă! 

Și iar pași... Nimic mai plicticos ca așteptarea asta. Le trebuie 
timp să se orienteze, să se prindă care-i topografia bazei, să 
pună la cale un plan de fugă. Ce păcat că legătura noastră e în 
sens unic! Eu îl aud pe Béru, dar el, vai, e complet separat de 
mine. Deci e imposibil să-i dau directive. Mă uit la ceasul 
antiacvatic. Arată șase fără un minut. E momentul să comunic 
prin radio cu don Enhespez, potrivit celor convenite (în colectiv). 
Renunț să-l mai ascult pe Beru, ca să eliberez antena celui de-al 
doilea aparat al meu. Un ușor fluierat își susură nota continuă. 

— Aici pasărea migratoare, mă auziţi? 

Repet de patru ori cuvintele codificate. În fine, fluieratul 
încetează. 

— V-am recepționat perfect, răspunde vocea cavernoasă a 
gazdei noastre. 

— Păsările au intrat în colivie. S-ar părea că le place. Voi 

transmite din sfert în sfert de oră. 

— Am înţeles. 

Tăcere. Această scurtă comunicare mi-a calmat nervii. Știu că 
pe domeniul haciendei San-Kriegar dispozitivul de recuperare e 
pregătit. Un jeep pentru orice fel de teren, înțesat de mitraliere 
pentru recuperarea pe uscat în caz de catastrofă, o șalupă și ea 
plină de arme de foc în ipoteza unei recuperări pe apă. Pe 
esplanada haciendei se află chiar și un mic elicopter vopsit în 
galben, de care producătorii agricoli se folosesc pentru 
pulverizarea insecticidelor pe sutele de hectare cultivate cu 
fromtobock'”. O adevărată mobilizare de forțe, după cum vă 
puteţi da seama. In clipa decisivă, Beru va comenta cum 
intenţionează să fugă și, potrivit indicaţiilor lui, îi vom sări în 
ajutor. 

— Atenţie! mă avertizează Tassiepa Sanchez. 

Imi arată o mică ambarcaţie sub formă de pirogă care se 
îndreaptă spre noi. Doi bărbaţi goi până la brâu, cu pielea 
arămie și părul unsuros, stau în picioare în ea. Au în mână câte 
o vâslă și o verigă de aur în urechea dreaptă. 

— Așştia-s indieni Ifoti, îmi șoptește Sanchez. Sunt pescari 
foarte blânzi, dar foarte guralivi, spre deosebire de indienii 
Ifotipa, care sunt vânători tăcuţi și cruzi. 

Efectiv, ca pentru a-i corobora spusele, piroga celor doi lfoti 
se oprește lângă barca noastră și ocupanţii ei încep să ne 
vorbească în dialectul indigen,  gesticulând. Noroc că 
instrumentele mele audio sunt ascunse sub pânze, că altminteri 
le-ar putea trezi curiozitatea. _ 

Și trăncănesc, trâncănesc, trăncănesc. Incep să mă furnice 
pâlniile. Tassiepa Sanchez le face conversaţie abundent, 
distribuind zâmbete. Să fie sensibil la mușchii care se văd 
fremătând sub pielea celor doi voinici? Cum nu pricep nicio iotă 
din balivernele lor, mă abţin să mă manifest, dar îi arunc priviri 
feroce camaradului meu. Daţi-vă seama că în tabără se petrec 
evenimente capitale și mie îmi e imposibil să le aud. Sporovăială 
lor durează mai bine de un sfert de oră. Mi s-au albit degetele 
de cât mi-am crispat mâna pe marginea bărcii. În fine, indienii 
cu piroga ne salută și încep să vâslească, după ce au împins 
violent cu vâsla în bordul nostru. 


12 Fromtobock-ul constituie, practic, singura cultură din Rondubraz și, prin urmare, 
singura industrie. (n.a.). 

— Trăsni-i-ar să-i trăsnească, ce voiau? îl întreb pe micuțul 
meu însoțitor. 
Acesta ridică din umeri. 


— Nimic deosebit. Îi interesează orice. Ţineau să afle ce 
putere are motorul nostru, cine sunteţi, cât pește am scos. Sunt 
ca niște copii. 


Îmi acţionez receptorul. Dau exact peste vocea bolovănoasă a 
fostului Gras. 

— Nu, nu și iar nu! strigă el. Dacă nu mă asculţi, îţi trag o 
bătaie... Ai auzit? Spune, coţofană chioară! 

— Nu te strofoca, unchiule, ripostează miss Codițe. Acum 
ajungem în mijlocul curţii și chinezii ar putea să te audă și să 
înceapă să dea din gură. Mie mi-a încredinţat șeful cel mare 
misiunea și eu o s-o duc la bun sfârșit. Impiedicat cum ești, le-ai 
declanșa imediat semnalul! 

— Poartă-te frumos, obraznico! urlă Grasul. Nu uita că, dacă 
nu-s taică-tu, îţi sunt totuși unchi. 

— Dacă mă mai baţi la cap, mă duc să le spun că ești unchiul 
meu. 

Pentru prima dată, fostul burtos se gândește la microfonul lui 
și mi se adresează direct. 

— Auzi cum se comportă molia asta, ia zi, San-A? O adevărată 
holeră. Of! Doamne, ce idee aţi mai avut să-mi băgaţi pe gât 
maimuța asta ca partener de echipă! Lasă, lasă, fetiţo, că 
scăpăm noi de aici (reia dragul de el) și o să-ţi tăbăcesc fundul 
ca să te învăţ minte să fii ascultătoare. Ce i-o fi trecut prin cap 
Berthei mele când mi-a adus o asemenea scorpie? Ah! Ce 
dreptate avea tata când zicea: „Fă bine unui mojic și nu te alegi 
cu nimic”. 

Furia îl face să tușească. Mai-mai să-l apuce apoplexia, ceea 
ce face să danseze microfonul. Apoi își curăță hornurile 
interioare. 

— Așa, face mucoasa, ţi-ai vărsat năduful, unchiule? Atunci, 
ascultă bine ce-am să-ţi spun. Și tu la fel, Antoine! latră ea 
apropiindu-se de microfon (presupun, dată fiind intensificarea 
sunetului). În vreme ce unchiul despacheta, eu m-am plimbat 
prin tabără. Chinezii ăștia, tre’ să vă spun, sunt foarte 
cumsecade și foarte corecţi. Niciunul nu și-a permis vreun gest 
deplasat faţă de mine. M-am fâţăit aproape peste tot, așa, ca 
într-o doară, și am ajuns chiar până în sala cu seiful. Sunt numai 

patru paznici înăuntru și se distrează jucându-se cu niște 
bastonașe. Mi-au făcut semn să ies afară, dar frumos, fără să se 
supere. Pot să-mi permit să mă întorc acolo și să sparg o fiolă. 
Dacă s-ar duce unchiul, ar fi dat afară imediat, nu? Când o să 
înceapă să sforăie, o să mă ocup de seif, în vreme ce unchiul va 
ține de șase. Să zicem că nu izbutesc să-l deschid. Va rămâne 
destulă vreme să încerce și unchiu', presupunând că ar fi mai 
istet decât mine, ceea ce m-ar mira. 

— Marie-Marie! bubuie Beru. Respectă-mi părul rar, te rog! 

Pe Jehanne Hachette, trimisa Poliţiei, o doare-n cot de aceste 
proteste. Planul ei de acţiune o electrizează. Pălavrăgește 
despre această lovitură fără sens ca și cum ar organiza o partidă 
de șotron în curtea școlii. 

— Dacă deschid seiful repejor, destup flacoanele și o iau la 
sănătoasa, unchiul trebuie să se ocupe numai de problema fugii 
noastre. 

Beru tușește. _ 

— În fond, puștoaico, o aprobă el, planul tău stă în picioare. În 
orice caz, sper că te pricepi să deschizi seiful, altfel ar trebui să 
intru eu în acţiune. În ceea ce privește fuga, am luat niște 
măsuri, mă auzi, San-A? Uite cum stăm: în spatele carierei din 
care se estrapolează sulfocradingul, tabăra e mărginită de un 
râuleţ. În acel loc e un fel de soi de gaură săpată pe sub grilajul 
împrejmuirii. Cred că una dintre potăile bazei a scurmat-o, un 
fox-trot-terrier, precis. O fi adulmecat vreun vânat sau vreo 
căţea în călduri. Gaura e chiar în spatele unei movile de pietre, 
așa că am putea s-o ștergem pe acolo fără să fim reperaţi de 
tipii din posturile de pază. În sfârșit, pe scurt, asta mi se pare 
singura ieșire posibilă. Marie-Marie o să treacă ușor, pentru 
mine însă ar mai dura puţin, cât să mai lărgesc gaura ca să nu 
mă pricopsesc în spinare cu niscaiva curent de la gardul 
electricificat. Deci să trimiteţi șalupa spre vărsarea râului. O să 
înotăm până dăm de lac. Apropo, știi să înoţi, puștoaico? 

— Ca o rață, unchiule. 

— Bun! O să procedăm de maniera acestui fel, termină 
Bérurier. Hai, la treabă, nu-i timp să ardem gazul, a sosit clipa, a 
sosit momentul. Chiar dacă presupunem că n-au încredere în 
noi, n-o să le treacă prin cap că o să le-o facem de cum am 
sosit. 

În spatele meu, un zgomot ușor de castaniete îmi atrage 

atenţia. E Tassiepa Sanchez, căruia îi clănțăne dinţii. 

— Nu! Nu! Nu! Nu! Nu! sughiță el, făcându-și semnul crucii 
după fiecare „Nu”. Mă încrunt la el: 

— Ce nu, amigo? 

— Nu trebuie, nu trebuie! 

Atitudinea lui mă înspăimântă. 

— Lămurește-mă! Planul lor mi se pare admirabil de potrivit 
situaţiei și, drept să-ţi spun, nici nu speram să fie atât de simplu. 

— Dar, señor, se bâlbâie Sanchez, ce-o să se întâmple e 
teribil, teribil! 

— Fiindcă fetița e cea care acţionează? Am încredere în ea, e 
un copil-minune. 

— Eu vorbesc de urmare, señor. Nu trebuie să ajungă în apă. 
Râul ăsta se numește Rio de Profundis pentru că-i infestat cu 
piranha. 

Pentru o clipă, inima încetează să-mi mai bată. Doctorul 
Barnard, dacă ar trece pe aici, m-ar declara decedat ca să mi-o 
transplanteze. Fiindcă acum trebuie să fii cu ochii în patru să nu- 
ţi pierzi organele, fraţilor! Campionii grefelor de toate genurile 
vânează fără milă inimi, rinichi, ficaţi, plămâni și alte piese 
deplasabile pentru experienţele lor. Toţi bisturangiii vor să apară 
pe coperta revistei Paris-Match. Dacă ar trebui să mă operez de 
apendicită, mi-ar fi frică și aș cere să fie prezent un portărel în 
blocul-operator. Nu mi-ar conveni deloc să mă trezesc cu un 
testicul sau cu un rinichi în minus. Am ajuns cu toţii un fabulos 
joc de puzzle, prieteni. În curând, vom vedea anunţuri în 
Chasseur Français: „Domn de treizeci de ani, constituţie 
robustă, schimb piciorul stâng, foarte păros, măsura 42, contra 
unui ficat în stare bună. Persoanele alcoolice să se abţină”. Aici 
o să ajungem, dragii mei! Fără doar și poate! Și asta nu va fi 
decât o etapă. Intr-o bună zi se va deschide un raion la 
Samaritaine, unde te-ai putea reorganiza din cap până în 
picioare. O să auzim discuţii de genul: „Eu, Ninette, în locul tău, 
mi-aș grefa pubisul ăsta drăgălaș care bate în brun roșcat. S-ar 
potrivi de minune cu noua ta culoare de păr”. Sau „Nu crezi, 
Jojo, că ţi-ai putea cumpăra o socoteală decapotabilă în loc de 
un televizor nou? Ar fi mult mai captivant pentru serile de 
iarnă”. 

Vă garantez că asta ne așteaptă. Dacă aș fi directorul unui 
mare magazin, aș anunţa de pe acum deschiderea unui raion cu 

măruntaie de om. 

Dar vă rog să mă iertaţi, m-am depărtat de catastrofa 
noastră, fiindcă-i chiar o catastrofă! Perspectiva plonjării fetiţei 
în Rio de Profundis mă îngheaţă. Știţi ce este piranha, nu? Un 
peștișor carnivor care trăiește în bancuri în apele Americii de 
Sud. Nimic mai cumplit decât aceste bestiuțe. Arunci un bou în 
râu, și din el nu mai rămân decât oasele cât ai număra până la 
zece. 

Ah! Cum îl urăsc în clipa asta pe informatorul care ne-a 
prezentat o descriere detaliată a bazei și a împrejurimilor 
omiţând acest înspăimântător amănunt! 

— Eşti sigur pe ce spui? îl întreb prostește pe Tassiepa 
Sanchez. 

— Absolut! Deci nu știaţi? 

Scutur distrus din cap. 

— Nu. 

— Dacă se aruncă în acest râu, în câteva secunde sunt 
terminaţi, profetizează însoţitorul meu. 

Întrerup legătura cu B&ru. Dacă măcar am fi stabilit între noi 
vreun semnal... Să fi putut lansa o rachetă, să trag o lovitură de 
tun, să fac ceva, fir-ar al naibii! Dar nu, nimic. Beru a rămas să 
se bizuie numai pe sine însuși. Ce situaţie abominabilă! 

Mă gândesc mai ales la Marie-Marie, cu codiţele ei de șoricel, 
știrbă, cu ochișorii rotunzi ca niște nasturi de botine... 

Pun mâna pe wa/kie-talkie-ul meu (de notat că în ambarcaţia 
asta eu doar talk, nu și walk). Don Enhespez e pe fază, dragul de 
el! 

— Cum stau lucrurile? mă întreabă fostul deportat 
(intenţionează să se întoarcă în Franța și să se retragă la 
Aubagne). 

— O noutate tragică, prietene! Culmea ororii! 

Și îl pun la curent. Exclamaţiile lui îngrozite confirmă 
afirmaţiile lui Tassiepa Sanchez. 

— Trebuie să fie împiedicaţi cu orice preț! declară Reabilitatul. 

— De acord, dar cum? 

— Nu știu, îmi răspunde el spontan, fiind tare în replici. 

— N-aţi putea trimite de urgenţă șalupa până la locul unde 
Bérurier a prevăzut ieșirea din tabără? 

— Imposibil, și asta din trei motive: mai întâi, n-ar avea timp 
să ajungă, pentru că locuința mea se află la opt kilometri de Rio 

de Profundis, apoi, fiindcă ar fi imediat reperată și interceptată. 
Știţi ca de această exploatare, din punct de vedere oficial, se 
ocupă niște tehnicieni civili, ceea ce nu înseamnă că nu sunt 
apăraţi de militarii rondubrazieni (aparținând unor elemente 
extremiste ale armatei). Și, în fine, al treilea motiv, Rio de 
Profundis nu-i navigabil, cursul lui e blocat de arbori putreziţi, 
scufundațţi în apă. 

— Atunci, ce-i de făcut? strig eu. Nici noi nu mai avem timp să 
ajungem acolo, cu barca noastră greoaie și cu motorul ei 
prăpădit. Ce-aţi zice de elicopter? 

— Nici să nu vă gândiţi. Nu va reuși să coboare nici pe Rio de 
Profundis, nici în bază. 

Zgârii cu unghiile carcasa de piele a radioului portativ. Ah! Ce 
neputinţă! Ce nenorocire cumplită! 

— Alo, mai sunteţi la aparat? mă întreabă Enhespez. 

— Da, complet năucit. Aș vrea să fiu Icar și să ajung în zbor 
până la bază ca să-mi avertizez camaradul. 

Mă iau de cap cu o singură mână. Mi l-aș fi prins cu amândouă 
dacă n-aş ţine aparatul întruna, chiar cu patru dacă aș fi Buddha 
Kâpala. 

— De fapt, sugerează Tassiepa Sanchez, singura lor șansă de 
a scăpa e să nu le reușească misiunea. 

Mă cunoașteţi de ce-s în stare, este? Nu-mi trebuie mai mult 
pentru ca un întreg scenariu să se dezvolte în creierul meu de 
excepţie. 

— Rămâneţi la aparat! îi spun lui Enhespez. 

Mă conectez la vocea lui Beru. Săracul, el tocmai îmi vorbea. 

— ... ce să crezi, face el, au trecut zece minute de când a 
dispărut în sala cu seiful, tipule. 

Tușește. 

— M-am așezat pe iarbă, nu departe de construcţia apropo de 
care îi supraveghez intrarea. Totul e liniștit până acum. Chinezii 
trec prin faţa mea și-mi aruncă priviri întrebătoare. Unul chiar s- 
a oprit ca să se uite la mine mirat, și mă întreb ce meserie o fi 
având. E plin de var, de unde am tras concluzia că-i un zidar. 

Și continuă să radioraporteze, fără a-și oferi niciun răgaz. 

— Pesemne că i-o fi adormit pe orezari. Dar mă gândesc că n- 
o reuși să deschidă seiful. O să mă duc să mă uit. Trebuie să mă 
apropii pe furiș. Hai, gata, am pornit. 

— Doamne, îmi înalt eu sufletul, fă să dea greș! Fă ca 


VP -59 


împiedicatul ăsta de Beru să declanșeze alarma, să fie pescuiţi 
(și mă gândesc imediat la pește, fapt care-mi agravează 
spaima). Orice, numai piranha nu! 

Acum s-a făcut liniște. O liniște interminabilă, abia tulburată 
de un foșnet ușor și de clipocitul apei. Ce s-o fi întâmplând? De 
ce nu mai vorbește Beru? Brusc, înţeleg: n-are bilele filtrante 
pentru a se proteja de gazul soporific și trebuie să-și țină 
respirația! O face pe culegătorul de perle. Oare ce autonomie o 
avea cușca lui toracică? Un minut? Mă uit la ceas. Acul lui 
imperturbabil tresare din secundă în secundă. 

— Nu se mai aude nimic? se neliniștește Tassiepa Sanchez. 

Nici măcar nu mă ostenesc să-i răspund. Inima îmi bate cu cel 
puţin trei pulsaţii pe secundă. Teroarea momentului e sporită de 
acele mici zgomote estompate care ajung până la mine, 
indicându-mi că aparatele noastre continuă să funcţioneze 
corect. Mă aflu mereu în legătură cu Beru, atât doar că sunetele 
nu-i exprimă mișcările. Au trecut patru minute de când Beru a 
trecut pragul sălii seifului. Încă nimic. Mai trece un minut. Încă 
unul. Paznicii se vor trezi în curând. 

În sfârșit, un zgomot de pași apăsaţi. Și pe urmă un ciclon, un 
taifun, un cataclism și alte substantive care conţin „i” îmi 
maltratează timpanele. Un scriitor clasic ar spune că ce aud eu 
seamănă cu foalele unei forje. Dar acţionate chiar de Vulcan” în 
persoană, fraţilor! Se aude șuierând ca o tornadă. Din această 
furtună se întrupează o tuse. Tusea grasă a lui Beru. 

— Of,  trăsni-o-ar Dumnezeu de porcărie! se îneacă 
extenuatul. Mamă, ce tâmpenie! Ce sifilis ambulant! 

Trece un timp. Încearcă să-și recapete suflul. 

— Mă auzi, San-A., sper... Ce circ, tipule! Dar, gata, am 
terminat! Mă auzi, frăţioare? S-a ales praful de sulfocradingul 
lor. Ce mutră o să facă! Îți rezum rapid, înainte s-o șterg cu 
fetița înot, pentru că nu se știe ce se poate întâmpla, deci să te 
pun la curent. Puștoaica a deschis seiful, numai că, fiind prea 
mică, nu ajungea la eprubetele cu drog. A încercat să ia un 
scaun, dar un scaun măsoară mai mult de treizeci și opt de 
centimetri lăţime. 

Încetează să-mi mai vorbească pentru a răspunde unor voci 
care i se adresează în engleză. 

— No, soră, it is not grav, declară amabil supermanul. The 

fetița a căzut on the cap. Look the big cucui! Ea is ameţită, do 
you pricepi? Hai, puiule, să facem o mică plimbare, o să te simţi 
mai bine. 

Trece o clipă în decursul căreia nu-i aud decât respiraţia 
chinuită. Apoi, Beru reînnoadă discuţia: 

— Uite că totul s-a liniștit, tipule. Să-ţi termin: puștoaica nu 
putea să ajungă la raftul cu drogurile. Când m-a văzut intrând, 
drăguţa și-a scos bilele din nas ca să mi le dea mie. Mi le-am 
pus, dar ea nu s-a putut opri să nu respire înainte să fugă și a 
căzut alături de șmecherii ăia. Eu, mă știi, misiunea înainte de 
toate. In ciuda presupunerilor voastre, mi-am scos haina, mi-am 
tras popoul și m-am strecurat printre razele luminoase. Am 
deschis flacoanele de sulfocrading și treaba e gata. Am luat-o în 
braţe pe sforăitoarea mea și totul s-a desfășurat în ordine. 
Acum, alerg în capătul celălalt al bazei, unde e spărtura. Sper că 
ne-ai espediat șalupa. Ciao și pe curând, sper. 

Deși prietenul meu nu mă poate auzi, fără voia mea strig: 
„Nu, Beru”. 

— Deci le-a reușit misiunea! rostește respectuos Sanchez. 

intrerup legătura ca să vorbesc în walkie-talkie. 

— Mă auziți? 

— Cum să nu! răspunde don Enhespez. 

— Au distrus rezerva de sulfocrading și acum, din nenorocire, 
se îndreaptă spre Rio de Profundis. Nu ne mai rămâne decât o 
singură soluţie pentru a le salva viaţa, măcar pentru moment: 
telefonati de urgenţă la bază și denunțaţi-i! 

— Poftim? zice cu o voce sugrumată colaboratorul nostru. 

— Trebuie să înţelegeţi că e SINGURUL MOD DE A SCAPA DE 
PERICOLUL PIRANHA! Trebuie să câştigăm timp. Telefonaţi 
imediat, altfel, peste câteva minute va fi prea târziu! 

Pentru a evita noi obiecţii, întrerup comunicarea. Încep să-l 
ascult din nou pe B&ru. Dar nu-i aud decât respiraţia. Din când 
în când, bodogănește printre dinţii falși: „Nu știu dacă mi s-au 
înmuiat mie braţele, dar parcă ar fi de plumb puștoaica asta”. 

Este interceptat din nou de niște muncitori chinezi, care se 
neliniștesc când o văd pe micuță nemișcată în brațele lui. Beru îi 
asigură: 

— It is not grav, surioarelor! Doar un big cucui. 

Își continuă marșul mormăind pentru sine: 

— Noroc că, înainte de a șterge putina, le-am tras câte un 

picior în cap paznicilor ca să le suplimentez doza de somn, 
altminteri ar fi dat până acum alarma! Uf! Uite că ajungem. Văd 
movila de minereu. 

Sudoarea îmi lipește părul de tâmple. 

Un oftat. Simt că Beru și-a depus greutatea jos. Au ajuns în 
preajma spărturii. Un nou oftat, emis, de data asta, de Marie- 
Marie. 

— Te-ai trezit, drăcușor ce ești? o întreabă Berurier gentil. 
Hai, vino-ţi în fire până mai măresc gaura. Din fericire, 
unchiulețul tău e prevăzător și s-a înarmat cu o lingură de supă. 
Observă că te-ai putea strecura, dar cum ești încă ameţită, 
prefer să ies primul și să te ajut să înoţi. 

Se apucă de săpat energic pământul. 

— Cam așa, puiule. Numai că nu vreau să încasez în fund un 
curent de înaltă tensiune, înţelegi? Nu-i nicio plăcere să ai 
popoul pârlit. Te simţi bine, măi, bucăţică de om? 

— Mă doare capul. 

— Apa o să te învioreze. Ai respirat gaz, înţelegi? 

— Ai putut să treci printre raze, unchiule? 

— Ca o scrisoare în cutia poștală! 

— Cu tot fundul tău mare și pieptul de porumbel? 

Grasul se înfurie: 

— Ascultă, Marie-Marie, ţi-am mai atras atenţia să te porți 
politicos. E insuportabilă o mucoasă care te ia peste picior! Mă 
port eu urât, ia zi, nesuferito! Dacă domnișoara Furlifus știe să 
deschidă un nenorocit de seif, se crede coborâtă cu hârzobul din 
cer. 

— Ai face mai bine să sapi acolo, îl sfătuiește fetița, fără să se 
simtă ofensată. Dintr-o clipă în alta pot fi descoperiţi paznicii și 
există riscul să dăm de dracu'. Lasă, că ne certăm noi mai 
târziu, unchiule! 

Beru își reia ocupaţia de cârtiţă. Râcâielile lingurii în pământul 
uscat se accelerează. 

Ce Dumnezeu or fi făcând chinezii? Don Enhespez n-o fi putut 
să-i contacteze? 

— Gata treaba, decretează Berurier. Cât mă strecor eu prin 
spărtură, tu bagă de seamă să nu ating grilajul, ai înţeles? Dacă 
ai impresia că risc să mă agăț, anunţă-mă. 

— De popoul tău mi-e frică, unchiule, spune gânditoare Marie- 
Marie. Acolo n-ai slăbit cum trebuie, chit că-ţi convine ori ba. În 

fine, hai, dă-i drumul! 

O serie de gemete. Vocea abia perceptibilă a puștoaicei: 

— Trage-ţi popoul mai spre stânga, unchiule! Și dă-l în jos, 
pentru Dumnezeu! Ah! Bietul tata, ce dreptate avea când zicea: 
„Bérurier ăsta e numai fund, dar n-ai ce-i face, e fundul lui”. 

— Zicea așa taică-tu? bodogănește târâtorul din scobitura lui. 

— Așa și încă altele. 

— De fapt, nu mă putea suferi, asta-i! se plânge veșnicul 
Gras. 

— Da’ de unde? Ținea mult la tine. Fii atent cu șoldul drept! 

— În râu e plin de pești frumoși, face Binevoitorul între două 
gemete. Am impresia că sunt și bibani. Ah, dacă aș avea undiţa, 
ai vedea tu ce grozăvie! Cu sămânță de cânepă, pariez că poţi 
să prinzi tot ce-ţi dorește inima. 

— Halt! urlă un glas. 

Această voce necruțătoare mi se pare mai divină decât 
împărăţia cerurilor! 

— Înapoi sau tragem! 

— n Ze savarină! suspină laconic Bérurier ca să aud eu. 

CAPITOLUL VI 


GHINION PE TOATĂ LINIA 


— Tăticu' tocmai vrea să-mi prindă un peștișor! ciripește 
Marie-Marie. 

O palmă răsunătoare îi smulge copilei un țipăt. 

— Brută ce ești! maimuţoiule! Constipatule! strigă cea 
pălmuită. 

N-am privilegiul să mai ascult urmarea și nici să-mi savurez 
destinderea (foarte relativă și precară). Tassiepa Sanchez îmi 
trage un cot în coaste. 

— Repede! Repede! face el. Aruncaţi aparatul în apă! 

A și pus mâna pe walkie-talkie (numit în cazuri grave și talkie- 
walkie) și-l aruncă în lac. Mă uit la vasul care se îndreaptă spre 
noi. O șalupă joasă, ultrarapidă, la prora căreia flutură drapelul 
rondubrazian!*. 

— Poliţia! îmi suflă Tassiepa, aruncaţi repede receptorul. 

Neputându-mă decide să întrerup orice legătură cu 
Maiestatea Sa, în loc să arunc butonul meu hipersedentar cu 
proiecţie convexă în apele lacului, îl îndes în grămada de pește. 

Șalupa ne-a și ajuns. La bordul ei se află patru bărbați: doi 
polițiști rondubrazieni, un chinez în salopetă albastră și, ţineţi-vă 
bine și ţineţi-mă și pe mine, unul dintre cei doi pescari lfoti de 
adineauri. Mă prind imediat că blestemaţii de luntrași sunt în 
solda chinezilor din bază, cu sarcina de a supraveghea râul și 
lacul. Ei sunt cei care i-au alertat pe responsabilii taberei. 
Probabil că nu le-a căzut bine că eram străin. Poate că au zărit 
unul dintre aparatele noastre? În orice caz, porcul ăsta de câine 
ne arată cu degetul, dând din gură. Chinezul e înalt, slab și 
poartă ochelari, ceea ce, veţi vedea, nu afectează deloc 
desfășurarea acțiunii. Unul dintre polițiști stă în picioare în 
partea din spate a șalupei și el e vedeta, pentru că ţine în mână 


14 Care reprezintă un curcubeu pe un fond de cer albastru, în unghiul din stânga sus 
având datele comemorative ale revoluțiilor din februarie 1965, mai 1965, octombrie 
1965 și decembrie 1965, pregătitoare ale marii revoluţii din 1966, premergătoare 
revoluţiei naţionale din 1967, ale cărei reforme trebuiau să se prelungească până în 
martie 1968. (n.a.). 

o mitralieră. 

Ascult ordinele care ne sunt lătrate. Mai înainte de a mi le 
traduce însoțitorul meu Sanchez, am și înțeles, poliglot cum mă 
știți, sensul general al diatribei. Domnii doresc să luăm loc în 
ambarcaţiunea lor, în vreme ce luntrașul lfoti se va ocupa de a 
noastră. 

Am certitudinea că va da peste noi o Himalaya de necazuri. 
Vedeţi dumneavoastră, dacă în afacerea asta n-ar fi fost 
amestecată miss Marie-Marie, aș fi suportat soarta curajos, răul 
cu răbdare și eșecurile amare filosofic, fiindcă mi-aș fi spus că 
ne-am atins obiectivul. Dar viața fetitei mă neliniștește 
îngrozitor. 

Unul care nu prea se simte ca o ilustrație dintr-o carte de 
rugăciuni e amicul Tassiepa Sanchez. Bietului tap îi dârdâie 
picioarele. Frumoasele lui fălci îmbietoare cântă concertul 
pentru domino și castaniete de J. Friculici. 

— Ne acuză de spionaj, se bâlbâie majordoma, pardon, 
majordomul. Ne vor împușca înainte de căderea serii. 

Cu braţele disperat ridicate, trece primul din barca noastră în 
șalupă. Polițistul cu mitraliera îl aruncă dintr-o lovitură cu patul 
armei în fundul vasului. Now, e rândul meu. Idem, îmi ridic și eu 
mâinile. Dar pentru domnia mea, adoratul mamei mele Félicie 
(și al altor câtorva dame), nu-i vorba de un gest de supunere, o, 
nu, găinușele mele albe! Ce bine își mai ticluiește loviturile 
frumoase San-Antonio! Bravo! Impecabil! Jos pălăria! Işi 
împreunează mâinile ridicate, vă prindeţi cum? Well! Apoi se 
cațără pe banca din mijlocul bărcii ca să fie oarecum la 
înălțimea șalupei, OK? Întinde un pas mare, se face că se 
clatină, fiindcă nimic nu-i mai puţin stabil, o știți prea bine, ca 
două ambarcaţiuni aflate pe apă, bord la bord. Până și o barcă 
trasă pe nisip se clatină dacă mergi înăuntrul ei, darmite pe 
apele mișcătoare ale lacului Papabezpa, ce vorbiţi! Mai ales că 
briza serii tocmai a început să înfioare pădurile uriașe unde 
dormitează stejarii. Deci, revenind la oile mele, mă clatin, 
chipurile, cât mai natural posibil. Mâinile mele împreunate taie 
aerul îmbălsămat și se abat ca o secure peste ceafa omului 
înarmat care scapă mitraliera și leșină brusc. Ceilalţi indivizi nici 
nu apucă să-și dea seama ce se întâmplă, că San-Antonio a și 
înhăţat arma. Chinezul își duce mâna la buzunar. Din precauție, 
îl termin cu o lovitură cu patul armei. Văzând acestea, vâslașul 

îmi cere iertare în genunchi. Imploră milă zeului Rainier și 
tuturor sfinților omologaţi, inclusiv semnăturilor neoficiale din 
calendar. Cât despre polițistul de la cârmă, acesta se uită la 
mine cu o privire foarte îngrijorată. 

— Dragă prietene Sanchez, rostesc eu, vrei să fii așa de bun și 
să demontezi motorul Johnson de pe barca noastră, după care 
să-l arunci în apă? Apoi să pui ramele aici, pe șalupă, și să-mi 
recuperezi receptorul. 

Imi dă ascultare, fiind supus din fire. 

Pleosc! Motorul s-a scufundat. Tronc, tronc! Cele două rame 
cad pe puntea șalupei. Apoi este extras aparatul meu dintre 
peștii băloși. 

— Perfect, băiete! Acum percheziţionează-i pe domnii, ia-le 
armele și spune-le să treacă în barcă! 

In patru minute, situaţia e rapid inversată. Noi ocupăm șalupa 
și cei patru isteţi se află în barca de pescuit fără motor și fără 
vâsle. 

— Am impresia că vor merge în derivă toată noaptea dacă nu 
se organizează între timp căutarea lor. În orice caz, cu peștele 
pe care l-am prins, nu riscă să moară de foame, spun eu. 

Acestea fiind spuse, mă așez la comenzi și execut o plecare 
magistrală în trombă (de apă), valurile ridicate făcând barca să 
danseze. 

Sanchez îmi strigă la ureche: 

— Din situaţia asta nu ieșim noi basma curată, señor! 

— Mai rău, nici linţoliu curat, dragul meu, dar până atunci mai 
e. 

— Eu sunt cunoscut în zonă și le-am zis mai înainte indienilor 
Ifoti cine sunt. 

— O să părăsești ţara chiar din seara asta. 

— Dar don Enhespez... 

De pe acum, totul se orânduiește în capul meu fosforescent. 
Un adevărat puzzle! Asamblez bucăţile cu o dexteritate 
fabuloasă. 

— Lasă-mă pe mine să manevrez, bătrâne, și totul se va 
rezolva cu bine! 

— Unde mergem? 

— La hacienda San-Kriegar. 


— Drace, drace! rostește fostul deportat după ce i-am 

rezumat situaţia. Am putea spune că treaba merge rău. 

— Nu tocmai, ripostez eu. Dumneavoastră aţi anunţat baza 
pentru a-l denunța pe Bérurier, ceea ce vă face alb ca neaua în 
fața chinezilor (dacă îndrăznesc să mă exprim astfel). Cum a 
mers cu telefonul? 

Bătrânul își încruntă sprâncenele albe. 

— N-am fost prea mândru de mine. 

— Nu exista altă soluţie valabilă. În felul acesta, le-aţi salvat 
pentru moment viaţa și ăsta-i lucrul principal. Deci? 

— Am crezut că n-am să obţin niciodată legătura cu 
responsabilul bazei. A trebuit să trec pe la autorităţi și să le 
spun cine sunt. Am fost rugat să aştept. În cele din urmă, a venit 
la telefon marele șef. l-am spus că au angajat un impostor și că 
acel pseudo-Krackzek era un spion occidental. 

— Foarte bine. 

Stând de vorbă, mă apuc să repar aparatul, căruia nu i-a priit 
sejurul printre pești. De fapt, sunt astupate orificiile difuzorului 
și am găsit bale până și pe flash-ul conjuraţiei. 

— N-aţi fost întrebat de unde aveţi aceste informaţii? 

— Le-am spus că le voi furniza toate explicaţiile dorite mai 
târziu, dar că acum urgenţa întâi e să-i aresteze pe vinovat și pe 
fetița care-l însoțește. 

— Superb. Pentru ei sunteți, deci, un aliat. 

— Trebuie să sosească dintr-o clipă în alta, mă asigură 
Enhespez. 

— Să sperăm. lată ce trebuie să le spuneţi și ce trebuie să 
facem. 

a 

Abia am terminat de dat directivele, că un Land Rover galben 
a și sosit pe esplanada domeniului, ridicând (fără efort) un nor 
gros de praf ocru. Intunericul se luptă cu ultimele raze de soare. 
Cerul purpuriu incendiază orizontul. Sunt un descriptiv. Dacă-mi 
dau drumul, aș scrie ca Flaubert, iar voi m-aţi așeza pe raftul cel 
mai de sus al bibliotecii, acolo unde menajera nu deranjează 
praful. 

O sumedenie de oameni galbeni în albastru (când te uiţi la ei 
și clatini capul vezi verde), escortaţi (de formă, de ochii lumii și 
pentru galerie) de doi polițiști rondubrazieni, mai mult obosiţi 
decât indiferenți, coboară din vehicul. Uf! Ce frază îmbârligată a 
mai fost și asta! In fine, nu m-am descurcat rău deloc. Uneori se 

întâmplă să-ţi scape un adjectiv în decursul scrisului sau un verb 
să-și facă de cap. Ironia sorții, chiar în clipa în care apare 
această încărcătură de șoc, micul meu receptor începe să 
funcționeze. Am timp doar să aud vocea gâfâită a Mamutului: 

— Să nu-ți fie frică, Marie-Marie, n-o să aibă inima aia să-ți 
facă rău. 

— Pentru tine îmi fac sânge rău, unchiule, șoptește mititica 
oftând de supărare. Când te văd atârnat de mâini, mă doare 
inima să te privesc. Parcă ai fi un vițel expus în vitrina unui 
măcelar. 

— Poartă-te frumos, afurisito! tună demna persoană. Nu se 
cuvine să profiți de situaţia că am mâinile legate și nu pot să te 
cârpesc. _ 

Întrerup recepţia și pitesc aparatul deasupra unei mobile. În 
somptuosul asfinţit, cineva a și început să bată în ușa deschisă. 
Se prezintă un grup de chinezi, cu niște figuri mai ermetice 
decât combinezonul unui scafandru. 

— Señor Enhespez? 

Recunosc vocea suavă a celui care l-a întâmpinat pe Béru. 

Gazda mea, arătându-se binevoitoare într-o asemenea 
situație potrivnică (ah, ce exprimare îndrăzneață!), iese în 
întâmpinarea musafirilor. 

— Domnilor, li se adresează el, vă aşteptam! Ce întâmplare! 

Șeful bazei îi dedică un surâs elastic, repede stins. Dragul de 
el, pesemne că nu-i prea fericit! Cu stocul de sulfocrading 
evaporat, am impresia că nu va primi felicitări când se va 
întoarce în ex-imperiul lui. După o lovitură perfidă de o 
asemenea anvergură, o să fie avansat la Sfântu-Așteaptă! 

Îi întinde în silă mâna împuţitului de câine occidental care 
este don Enhespez: 

— Eu sunt tovarășul Sin Jer Min En Lai, se prezintă el. 

— Încântat, afirmă fostul deportat cu zâmbetul celui care a 
băut, din nebăgare de seamă, un gât de oţet. 

— Aş vrea să capăt câteva explicaţii în legătură cu ce s-a 
petrecut în această după-amiază, reia Sin Jer Min En Lai. 

— De fapt, e foarte simplu, declară gazda mea. Dar permitetți- 
mi în prealabil să vi-l prezint pe tovarășul Safeglouglou, de la 
serviciile secrete albaneze. 

Mă apropii și salut rigid. 

Gazda (stai puţin să-mi umezesc gâtul) reia: 

— Alaltăieri, majordomul meu, un anume Tassiepa Sanchez, 
mi-a cerut permisiunea să-i primesc sub acoperișul meu, pentru 
câteva zile, o rudă din Europa, pe nume Krackzek, un cumnat, 
mi-a precizat el, și pe fetița acestuia. Am acceptat să-i 
adăpostesc până în dimineaţa de azi. Or, mare mi-a fost surpriza 
când am primit în după-amiaza acestei zile un telefon de la 
domnul (și mă arată pe mine) care voia să știe dacă nu cumva 
locuiește aici un oarecare Krackzek împreună cu fiica lui. l-am 
răspuns că abia au plecat. „Anunţaţi imediat tabăra învecinată 
că omul acesta e un impostor”, mi-a spus Safeglouglou. „Sosesc 
acum și eu”. Puțin descumpănit, m-am achitat de misiune și 
acum îl las pe tovarășul Safeglouglou să vă explice cum stau 
lucrurile. 

Bun, știu: versiunea mea vi se pare puţin trasă de păr. Și mie 
la fel. E cert și mai mult ca sigur că nu ne va duce prea departe, 
dar eu am nevoie doar de câteva ore pentru a risca o lovitură de 
anvergură. Acţionând prompt, lui Béru și puștoaicei le-a reușit 
misiunea. Procedând la fel, presupun că voi beneficia de o șansă 
vagă de a le veni în ajutor. Dar pentru asta nu trebuie să ard 
gazul, fiilor. Amintiţi-vă că balivernele cele mai gogonate rămân 
cele mai bune. Uite, când consoarta voastră vine acasă cu două 
ore întârziere și când vă spune că a așteptat la coafor, o credeţi, 
nu? În vreme ce, în unsprezece cazuri din zece, ea se întoarce 
de la Hotelul „Celor două emisfere reunite cu ţâșnitoarea 
miraculoasă”. 

Ca să vă deschid un vasistas asupra intenţiilor mele, am să vă 
dezvălui simplu cele ce urmează, două puncte, deschideţi bine 
urechile: „Chinezii de la bază sunt, înainte de toate, tehnicieni, 
evident, încadraţi de către militari în civil, dar care nu aparțin 
serviciilor secrete chinezești. În consecinţă, dacă-i îmbrobodesc 
bine, le-ar trebui ceva timp pentru a se informa, deci un răgaz. 
Aţi priceput, ramoliţilor?” 

Înaintez cu bărbia ridicată, privirea atonă, pieptul bombat, 
vocea metalică, izmenele... Dar ce precizare v-aș putea face în 
legătură cu ele? 

— Micromega-Devoltere Safeglouglou, mă prezint eu, de la 
Brigada 69 a celulelor internaționale de informaţii, secţia 
Anchete şi filaturi. Cuvânt de ordine: Mao știe to. Număr 
matricol: Odeon optzeci și patru zero zero. Centru psihologic V- 
G-A 5 mor. Membru superior al lui Mao galben Pou-li-dhor. 

Interlocutorul meu cască ochii şi-mi face o plecăciune 
prudentă. 

— După ce am uzurpat identitatea unui comisar parizian, 
declar eu, am început să urmăresc mișcările unui agent secret 
francez, dintre cei mai de temut, un anume Alexandre-Benoit 
Bérurier, din partea căruia serviciile noastre secrete se așteaptă 
la orice. 

— Un demon! mă întrerupe Sin Jer Min En Lai. 

Deci se lasă dus de istorioara mea în fascicule ilustrate 
destinate copiilor între opt și doisprezece ani. 

— Exact! L-am urmărit până în Rondubraz. Individul a reușit 
să-mi scape în momentul în care mi-am dat seama că avea în 
vizor exploatarea de sulfocrading, căreia v-aţi consacrat cu 
atâta energie, tovarășe. Cât timp mi-a trebuit să înnod firul rupt, 
să aflu că Bérurier era în cârdășie cu angajatul principal de pe 
acest domeniu, omul nostru a și trecut la acțiune. L-am rugat 
atunci pe tovarășul Enhespez să vă anunţe, fiindcă sunam din 
sătucul Tupinanbouc, unde trebuie să aștepți paisprezece ore ca 
să obţii o legătură cu exteriorul. Sper că aţi fost avertizat mai 
înainte de a se întâmpla ceva neplăcut? mai adaug, numai 
pentru satisfacția mea personală. 

Chinezul se îngălbenește și strânge din fălci. Nu-mi răspunde 
la întrebare, dar, întorcându-se spre gazda mea, se interesează: 

— Unde este majordomul dumneavoastră? 

— A fugit, declară don Enhespez (și e strictul adevăr). A auzit 
tot când v-am telefonat. Imediat, s-ar părea, a pus șaua pe un 
cal și a luat drumul munţilor. (Exact și de data asta.) 

„Bine, îmi zic în sinea mea, profitând de tăcerea care se lasă, 
chiar din clipa asta voi afla dacă steaua mea norocoasă a trecut 
Ecuatorul împreună cu mine ori ba”. 

Tovarășul-șef gândește. Apoi spune ceva pe limba lui 
guturală, milenaro-maternă. Imediat, unul dintre chinezi se duce 
să discute cu cei doi polițiști rondubrazieni. Aceștia din urmă îl 
ascultă fără entuziasm, scuturând capul (al lor, nu al căpeteniei 
chinezilor), și se apropie de don Enhespez. 

— Ce-i? se înspăimântă fostul deportat. 

— Ei! face unul dintre militarii rondubrazieni cu un accent 
aproape corsican. 

— Puteţi să-mi spuneţi ce înseamnă asta? protestează 
Enhespez, întors spre chinez. 

Cel interpelat dă din cap. 

— Aţi avut în serviciul dumneavoastră un trădător de ţară, 
rostește el. Până nu-l prindem, veți răspunde de actele lui. 

Enhespez îmi aruncă o privire dezamorsată, dar eu rămân 
impasibil. 

— Îmi pare rău pentru dumneavoastră, fiindcă ne-aţi dat 
spontan concursul, señor, îi spun, dar înţeleg perfect reacţia 
tovarășilor. 

Mă apropii de șef. 

— Aș vrea să fiu confruntat cu agentul Bérurier cât mai 
curând posibil, îi spun. In mod cert are și alți complici în această 
țară și trebuie să ni-i demaște. 

Interlocutorul meu e de acord: 

— Veniţi cu noi! 

(J 

Puțin cam sumbră tabăra de la Santa-Maria Kestuféla, 
prieteni! Nici vorbă de vilegiatură. 

Clădirile sunt din azbociment, vopsite în verde. Foișoare de 
pază ca niște sonde petrolifere se ridică în cele patru colţuri ale 
incintei, înconjurate, până la o înălţime de cinci metri, cu sârmă 
ghimpată, iar paznicii chinezi, deși sunt în salopete albastre, 
arată mai fioroși decât forțele de ordine în faţa unor studenţi la 
o manifestaţie violentă. 

Ne ducem drept spre clădirea unde sunt închiși prizonierii. 
Credeţi-mă, băieţi, nu știu încă ce-am să fac, fiind singur și 
dezarmat printre oameni ostili. Și pe urmă, mi-e să nu mă 
recunoască puștoaica și să mă dea de gol, năruindu-mi tot 
planul. Ah! Grea meserie mai am, n-am să încetez să v-o spun! 
Luaţi un bel!” imponderabil, cufundați-l într-o hazna și obţineţi 
ceea ce înseamnă munca de poliţist. 

Inchisoarea bazei e o cușcă murdară, spațioasă, fără ferestre, 
aerisită numai prin niște găuri rotunde practicate la marginea 
acoperișului. Are o ușă de fier, prevăzută cu zăvoare și lacăte 
exterioare. Suntem o întreagă cohortă care se pregătește să-i 
treacă pragul. Ca să-i avertizez pe Beru și pe nepoata lui, 
vorbesc tare, pe un ton vioi: 

— Dragă tovarășe-șef, tun eu, nici nu vă puteți închipui cât 
sunt de satisfăcut că-l am la mână pe șobolanul ăsta împuţit! Un 
om care-și împinge abjecţia până la a antrena un copil 


15 Unitate de măsură pentru intensitatea acustică. (n.tr.). 

nevinovat în combinaţiile lui sordide. 

lată-ne in the placet. Un bec prevăzut cu o rețea de sârmă 
protectoare luminează văgăuna asta cu totul lipsită de mobilier. 
In zid sunt fixate verigi și lanţuri la înălțimi variabile. Imediat, 
privirea mea îngrijorată se oprește asupra fetiţei. Fac un efort 
să-mi stăpânesc lacrimile. Are mâinile legate la spate cu un lanţ 
enorm, a cărui extremitate opusă e priponită de zid. Stă în 
picioare, cu buzele întredeschise deasupra celor doi dinţișori. 
Șuviţele de păr din breton, date în lături, îi descoperă fruntea de 
fetiță, iar codițele îi atârnă de-a lungul chipului îngrijorat. 

Cât despre Beru, el e atârnat de mâini și pare gata să leșine. 

— Ha-ha! lată-ne, în fine, faţă în față, domnule Bérurier, spun 
eu aruncându-i o privire atât de elocventă, încât pricepe cum 
stau lucrurile. 

Bietul de el mai găsește o fărâmă de energie ca să intre în 
joc. 

— Aha! Mi-aţi... mi-aţi aflat veritabila identitate? îngână el cu 
efort. 

— Asta și multe altele. Plus ce-mi vei spune tu, banditule. 

Și, pleosc, îi trag o palmă. Nu tare, dar știu s-o fac sonoră. 

— Brută infectă! strigă Marie-Marie. 

Mă întorc spre șef și-i șoptesc la ureche: 

— Omul ăsta e pe punctul să-și piardă cunoștința. Nu l-am 
putea duce împreună cu fetița într-un loc mai confortabil, unde 
să-l interogăm liniștiți? 

— Biru mu! le ordonă Sin Jer Min En Lai zbirilor săi, ceea ce, 
am aflat din Larousse-ul meu franco-chinez, vrea să însemne 
„Duceţi-i pe prizonieri în cabinetul meu de lucru”. Cinci minute 
mai târziu, ne găsim într-o încăpere rudimentară. Beru s-a 
prăbușit pe un scaun fără spetează. Nepoata lui ocupă câţiva 
centimetri pătraţi dintr-o bancă de lemn, între doi gardieni 
vigilenţi. 

Încep să mă plimb prin camera înţesată de chinezi. „Bravul 
meu San-Antonio, îmi zic, și acum? Ai izbutit, graţie 
diabolismului tău primar, să-ţi întâlneşti coechipierii, dar să 
înţelegi bine un lucru: nu poţi face nimic pentru ei”. Am tot tras 
cu ochiul ba la stânga, ba la dreapta, dar n-am zărit nicio armă 
asupra căreia să mă arunc. 

— Luaţi loc, tovarășe, îmi propune amabil Sin Jer Min En Lai. 


16 La faţa locului, în limba engleză. (n.tr.). 

O imperceptibilă iritare strălucește în privirea lui de felină. 
Încerc un început de impresie că manierele mele autoritare îl 
cam calcă pe bătături. Mă așez la masa lui (o mobilă foarte 
sobră, compusă dintr-un planșeu mare fixat pe niște capre) și-mi 
încrucișez mâinile, așa cum îi stă bine unui judecător de 
instrucţie în momentul în care ia la refec un inculpat. Dar exact 
în secunda în care dau să deschid gura, ochii mei scotocitori cad 
(fără să se vatăme, liniștiţi-vă) pe un ziar rondubrazian. E vorba 
de Peluquero, organul principal al Rondubrazului, director - 
Gabriel Robinetto. În cap de afiș, se etalează o fotografie și un 
titlu, și una și celălalt extrem de grase. Titlul anunţă: „Bertaga 
Berou, căpetenia revoluţionarilor falangiști rondubrazieni, pe 
care lumea o credea moartă, a fost răpită de serviciile noastre 
secrete din inima Parisului și adusă clandestin la Graduronz, 
unde va fi judecată și executată”. 

Și, sub acest titlu cu schimbător de viteză, prieteni, sub 
aceste sumbre caractere, care i-ar fi provocat complexe 
domnului Johannes Gensfleisch (zis Gutenberg) în persoană, se 
află, ţineţi-vă bine, fotografia Berthei Bérurier. Nu încape nicio 
îndoială. E vorba de Balenă, fără doar și poate. li recunosc 
fălcile, cârlionţii, negii, privirea bleagă și vicioasă, îi recunosc 
cerceii și medalionul. O recunosc. Și stupoarea mă împietrește. 
Dacă mi-ar fi căzut trăsnetul la picioare, dacă l-aș fi zărit 
zburând pe actorul Pierre Doris ca un fluturaș de varză, dacă l- 
aș fi auzit pe domnul Michel Debré” povestind o anecdotă, dacă 
aș fi citit un articol de Mauriac în L'Humanité, dacă aș fi văzut un 
hindus mâncând carne dintr-o vacă sacră și un elveţian 
mâncând dintr-o vacă nebună, n-aș fi fost mai siderat, mai 
năucit, anihilat, coagulat, prostrat, insolubilizat ca acum. E o 
senzație gigantică, supremă, incomensurabilă. 

Așa deci! Berthe. Salonul de coafură, Alfred, atentatul. Berthe, 
victima unei confuzii. Berthe, răpită și transportată în 
Rondubraz, chiar acolo unde bărbatul ei... 

— Ce s-a întâmplat? mă întreabă Sin Jer Min En Lai. 

— O clipă, vă rog. 

Apuc ziarul ca să citesc articolul; măcar să-l parcurg. Literele 
îmi joacă dinaintea ochilor. Nu-i lucru simplu să descifrezi un 


17 Michel Debré (1912-1996), om politic francez, prim-ministru, ministru de Justiţie și 
al Afacerilor Externe, a jucat un rol preponderent în pregătirea celei de a cincea 
Republici. (n.tr.). 

text în spaniolă când nu vorbești spaniola. Cu toate acestea, 
setea mea de a ști e așa de mare încât trec peste acest ridicol 
obstacol. Curiozitatea mea mă face să esperantez. Literele se 
domesticesc, sensul cuvintelor se limpezește. Trăiască originea 
latină! De câteva săptămâni, Berthe, reperată în Paris, filată și 
apoi îmbarcată. O geantă diplomatică expediată par avion. 
Berthe, ţinută la răcoare până la data călătoriei... Berthe, 
încarcerată în închisoarea Piccolina Roquetta, de la periferiile 
capitalei Graduronz. Berthe, care va fi acuzată de atentat la 
siguranţa statului, după ce a fost confundată cu o altă persoană. 
Berthe, care va fi executată în cel mai scurt timp! 

Las ziarul. 

Să revenim la oile noastre. Prea târziu. 

In timp ce eu citeam, patru noi personaje au intrat în 
încăpere: acelea pe care le-am părăsit, acum câteva ore, pe 
apele lacului Papabezpa. 

Ce vreţi să vă mai spun, prieteni? Ghinionul e ghinion, nu? 

CAPITOLUL VII 


ATRACȚIILE SUNT CUPRINSE 
IN PREȚUL CONSUMAȚIEI 


Patru degete tremurând sunt ţintite spre glorioasa (și 
eleganta) mea persoană. Patru glasuri vociferează (cu schimbul) 
în spaniolă, chineză și dialect ifoti. Intonaţiile sunt diferite, 
accentele silabelor nu sunt aceleași, dar aceste trei limbi se 
îmbină totuși pentru a compune un strigăt de răzbunare. 
„Perfect, îmi spun cu acel calm care face forţa oamenilor de 
calibrul meu!'8. Soarta mi-e potrivnică, s-o îndurăm curajos, 
demn”. 

Îmi încrucișez braţele pe piept, exact cum a făcut camaradul 
meu defunct Vercingetorix după ce i-a predat armele lui Cezar. 
Și aștept cu privirea fermă și zâmbetul amuzat. 

Chinezul-șef clatină din cap. Altminteri, nu pare surprins. Are 
moaca numai bună să pareze catastrofe: ochi ca două butoniere 
de jiletcă, pomeți proeminenţi și buze la fel de subţiri ca două 
bilete de metrou suprapuse. 

Când cei patru nou-veniţi și-au vărsat fierea, drăguţul domn 
se întoarce spre mine. 

— Bănuiam eu că sunteţi spion, îmi spune el. 

— lată un cuvânt mare, micul meu tovarăș constipat, îi 
răspund. Suntem cel mult niște sabotori. Guvernului francez nu 
i-a căzut bine să fie dat la o parte după ce specialiștii lui au 
descoperit sulfocradingul. Să scoţi castanele din foc cu mâna 
altuia nu-i o vocaţie. Aveam ca misiune să vă distrugem stocul și 
am făcut-o. Vă rămâne, evident, palida compensație de a vă 
răzbuna pe neînsemnatele noastre persoane. Ceea ce însă n-o 
să vă recompenseze eforturile de luni de zile spulberate în 
neant. 

Celălalt ridică din umeri. 

— Rămâne zăcământul, face el. Dar aţi ghicit exact: veți plăti 
cu vârf și îndesat trădarea! 

O idee drăguță îmi încolțește în minte. 


18 Tot repetând, am să ajung și eu să cred. (n.a.). 

— Cred că nici pentru voi nu va fi prea moale, dragă Sin Jer 
Min En Lai. Ce vor spune superiorii voștri când vor afla ce s-a 
întâmplat? Să porţi răspunderea unui produs așa de valoros și 
să te lași păcălit de primul terchea-berchea venit, recunoaște că 
nu-i deloc lăudabil. 

— Mersi pentru terchea-berchea, bodogănește Grasu. Ai 
putea să-ţi mai amenajezi expresiile, tipule. 

Nu-l pierd din ochi pe tovarășul-șef, încercând să-i citesc 
gândurile secrete pe mutra lui indescifrabilă. Rămâne la fel de 
nepătruns ca o statuie de bronz. Totuși, istețul San-A. își dă 
seama că, în ciuda dorinței lui arzătoare de a ne tăia în rondele 
mici, va trebui să se abțină până la venirea autorităţilor de care 
depinde. Dacă ne-ar lichida, n-ar face decât să-și agraveze 
situaţia, fiindcă în acest fel ar suprima mărturiile noastre, iar el 
ar putea trece drept suspect în ochii patronilor lui (dacă pot 
folosi un asemenea termen în legătură cu niște cetățeni ai 
Chinei populare). Deocamdată, reprezentăm pentru el cele mai 
prețioase atuuri ale apărării sale. 

Într-adevăr, dă nişte ordine și mi se pun cătușe la fel ca lui 
Bérurier. Mă uit după Marie-Marie, dar n-o văd. Și Sin Jer Min En 
Lai are aceeași reacţie. Începe să scrâșnească la fel ca o giruetă 
pe vreme de furtună, iar cei prezenţi să se îmbrâncească, să 
efervesceze, să îngenuncheze, să galopeze, să alerteze gărzile. 

Mă gândesc că șmecherița a profitat de harababura creată de 
întoarcerea celor patru naufragiaţi ca să se strecoare discret din 
clădire. M-aș mira să poată ajunge prea departe. Aud câinii 
lătrând. Noaptea e sfâșiată de strigăte, de bocănituri. 

După o clipă de zăpăceală, suntem duși în închisoare și 
suspendaţi de plafon cu lanţuri montate pe scripeţi. Șase paznici 
înarmaţi rămân înăuntru cu noi. Se așază pe jos și se sprijină de 
zid, cu mitralierele între picioare. De semnalat un detaliu 
pitoresc: un magnetofon de marcă japoneză - ce ironie! -, un TU 
De Kôn cu trei piste, cu cloanţă valvară și compresor de 
invective, a fost pus în priză pentru a înregistra toate cuvintele 
pe care am putea să le schimbăm între noi, Béru și cu mine. 

Nu-i pentru prima oară că sunt atârnat de mâini, iepurașilor. 
Astfel încât cunosc prea bine chinurile acestei torturi. La început 
nu-i neplăcut, fiindcă ai posibilitatea, în felul ăsta, să faci puţină 
elongație. Dar foarte repede, te apucă anchilozarea, cu puhoiul 
ei de furnici groaznice. Încet-încet, ai impresia că ţi se smulg 

încheieturile de niște clești formidabili. Și pe urmă, nu mai poți 
respira, îţi paralizează plămânii. Crucificaţii de pe vremea lui 
lisus nu erau bătuți în cuie. Torţionarii se mulțumeau să-i atârne 
de mâini și mureau asfixiaţi. Dar chinul dura ore și ore... 

— Ştii, mormăie Bérurier, de când am slăbit, suport mai ușor 
genul ăsta de glume. Înainte aveam șaizeci de kile în plus care 
trăgeau de mușchi. 

Trece o vreme. 

— Unde crezi că ar fi dispărut Marie-Marie? adaugă el. 

— N-am idee. 

— Ai un aer de sticlete furios, tipule, constată nemulțumit 
Beru, de parcă am sta de vorbă în bodega vărului Bodeguţă, în 
faţă cu două antricoate Bercy. 

N-am să pomenesc niciodată destul despre calmul sublim al 
acestui om cumsecade. În momentele cele mai grele, el se 
încăpăţânează să trăiască momentul. Nu ţine deloc seamă de 
norii negri care i se adună deasupra capului. Pentru cine sunt 
acești șerpi? El decide că sunt pentru Institutul „Pasteur”. 
Inconștiență? Nu tocmai, să zicem mai curând o acceptare totală 
a calităţii lui de om. Işi trăiește viața zi cu zi, secundă cu 
secundă. Fericit pentru fiecare gură de oxigen care-i 
regenerează sângele. Il vedeţi aici atârnând cu cele cincizeci și 
șapte de kilograme ale lui, gândind că i-a prins bine la ceva 
faptul că a slăbit. Prizonier, sigur de moartea lui iminentă, 
departe de nevasta de la care nu mai are nicio veste, ca și de 
soarta nepoatei lui. Și cum reacţionează el, oameni buni? Pentru 
prima oară se bucură că a slăbit. Îi e mai ușor să atârne. Ah! Ce 
biped cumsecade! Ah! Ce suflet nobil! Protestează doar contra 
proastei mele dispoziţii! Asta-i Bérurier. Faimosul e preocupat 
de necazul unui prieten atârnat alături. Pentru el, rănile cele mai 
adânci sunt doar niște zgârieturi, iar zdrobiturile, niște 
bobârnace. Te respect, Beru! Ne onorezi prin sobrietatea ta. 

— Cred că m-am lungit de pe acum cu zece centimetri, reia 
Preafericitul. 

Imaginaţi-vă scena, nebunaticelor: San-A. și cumătrul Beru 
puși la afumat. Șase indivizi tăcuţi îi fixează. Banda unui 
magnetofon se învârtește. Totul în lumina tulbure a unui bec 
prăfuit pe care plasa protectoare îl decupează în dreptunghiuri 
inegale. 

Mă întreb dacă au găsit-o pe fetiţă. Sigur că da. În pofida 

întunericului, nu avea cum să scape de mirosul câinilor polițiști. 
Ce s-o fi ales de ea? Oamenii ăștia să aibă oare tristul curaj de 
a-i lua zilele? 

În tabără, vânzoleala continuă. 

Și don Enhespez? Ce i s-o fi întâmplat? Oh! Nu duc lipsă de 
semne de întrebare. Dar cel mai mare dintre toate, cel care 
capătă dimensiunile unei cârje episcopale, e în legătură cu 
Berthe. Aventura ei este de-a dreptul cutremurătoare. 

— Mi-e o foame de nu mai pot, zice Beru. Dacă lămâile astea 
ne șterg de pe faţa pământului, sper ca mai înainte să avem 
dreptul la sandviciul condamnatului. 

Se trage zăvorul la ușă (fiindcă paznicii sunt încuiaţi împreună 
cu noi) și o masă însângerată e proiectată în temnița noastră. II 
recunosc pe Enhespez. 

Nu mai are din înfățișarea omenească decât pantofii. A ajuns 
o mocirlă. Un monstruos hamburger. Tocat mărunt, cum toci 
pătrunjelul pentru sosul vinegretă. Urechile îi atârnă în fâșii fine, 
nasul idem, ca și obrajii; tot așa gâtul, mâinile, picioarele, 
pântecele. Un terci roșu. Un decoct de cărnuri. Un reziduu 
omenesc. Aruncat cum e pe jos, formează o grămadă 
respingătoare. Nu mai mișcă. Nu mai vorbește. Nu mai respiră. 
Nu mai gândește. Pe scurt, trageţi ce concluzie aţi vrea, dar, 
după mine, e mort. 

— Drace, l-ai văzut pe omu' nostru în ce stare l-au adus? 
articulează Beru. 

Incerc să pricep. Ceva mă derutează în această crimă comisă 
cu încetinitorul. De ce n-a fost cruțat don Enhespez din aceleași 
motive care au dus la cruţarea noastră? Presupun că Sin Jer Min 
En Lai a procedat în cunoștință de cauză, dar în ce scop? 

— Ne expun carcasa lui ca să ne dea de gândit, probabil, zice 
Beru. Speră că, văzându-i rămășițele, o să dăm la iveală niște 
chestii interesante. 

Își sucește botul spre microfonul magnetofonului. 

— Uite ce-aș avea eu de declarat! urlă Beru. 

Și intonează cu o voce care se sufocă rapid: 


Eu îi spun chinezoaica mea micuță. 
Tonkiki, Tonkiki, Tonkinuţă... 


— Menajează-ţi plămânii, băiete, îl întrerup eu. Ce, ai dat în 

mintea copiilor? 

Incep să-mi anchilozeze mușchii dorsali. Gâtul mi se îndeasă 
între umeri. Trag de lanțuri de parcă m-aș pregăti să mă ridic în 
mâini. E un efort violent, dar simţi că te dezmorțești. Deodată, 
în tabără izbucnește un vacarm. Oamenii aleargă, galopează, 
strigă unii la alţii. Vehicule trec în trombă prin faţa clădirii unde 
suntem încarceraţi. Parcă am fi într-un fort asediat. În pofida 
impasibilităţii lor, paznicii noștri se încruntă și se uită unii la alţii. 
Unul dintre ei ajunge să murmure la adresa tovarășilor lui: 

— Ce ta râ boi, ce rule! 

Ceea ce s-ar putea traduce foarte aproximativ prin: „Drace, 
drace, ce s-o fi întâmplat?” 

— Auzi ce circ e afară? se interesează Beru. Pe cuvântul meu, 
ai zice că se turnează Ultimele zile ale patriei mele. 

Efectiv, e mare vânzoleală. Eu, care am o natură curioasă, aș 
da averea familiei Rockefeller ca să aflu motivul acestui vacarm. 

— Poate că o fi esplodat gazul grizú!? în mina de sulfocrading? 
își dă cu presupusul camaradul meu la bine, la rău și la ghinion. 

In loc să mă joc cu el de-a ipotezele, urmăresc cu privirea 
mea perspicace, cea în măsură să-mi justifice numele de Ochi 
de Șoim, dacă aș fi indian, un firicel de praf alb care se cerne din 
tavan. E firav, aproape imperceptibil, dar l-am zărit din cauza 
poziției mele care mă obligă să stau cu capul ridicat. Praful 
curge regulat. Seamănă cu rumegușul scurs dintr-o bârnă 
veche, mâncată de viermi. V-am mai spus că toate construcţiile 
taberei sunt din plăci de azbociment. Ce vietate ar putea să 
atace acest material mort, vă întreb, cu aviz de primire a 
mesajului? 

Ciulesc urechea ca să prind un zgomot cât de mic, dar 
vacarmul din jur e prea puternic pentru a-l putea percepe. Praful 
continuă să curgă. E așa de fin încât, ajuns la doi metri de 
pământ, se împrăștie. Și, cu toate astea, pe jos se formează mici 
grămăjoare, ca în partea inferioară a unei clepsidre răsturnate. 
Privesc plafonul fix. Văd apărând din planșeul alburiu vârful unei 
tije metalice, care se învârtește pentru a mări orificiul. 

Unul dintre paznici ridică și el capul. Zărește la rândul lui 
praful alb, le arată și celorlalţi și se uită cu toţii la tavanul 
străpuns. In clipa în care se ridică în picioare, un obiect rotund 


19 Amestec natural gazos, inflamabil și explozibil, în care predomină metanul și care 
se degajă în timpul lucrărilor miniere. (n.tr.). 

cade prin gaură și se sparge de pardoseală. Abia am timp să mă 
întreb ce-o fi reprezentând acel obiect. Aproape imediat totul mi 
se încețoșează și nu mai știu de mine. 

e 

Visul meu e tare frumos. 

Ca toate visele, se sprijină pe o amintire mai mult sau mai 
puţin confuză. 

Imi amintesc de un spectacol la care am asistat în Statele 
Unite acum câţiva ani. Era în Texas, nu departe de San Antonio. 
Localul se numea Aqua Reina. Oferea particularitatea de a fi 
scufundat pe fundul unui bazin de apă. Pereţii erau din sticlă și 
savurai un scotch-Coca privind la zbenguielile peștilor într-un 
univers ă la Cousteau. Din când în când, fete frumoase, 
deghizate în sirene, dansau un fermecător balet acvatic. O 
țeavă de cauciuc le permitea să respire. Spectacolul îţi lua ochii 
ca tot ce e american, dar în același timp era feeric. 

In vis, se făcea că mă întorsesem la Aqua Reina, prieteni. 
Numai că apa era în interiorul sălii și o sirenă minusculă îmi 
dădea târcoale. Avea o țeavă lungă în gură și două codițe 
atârnând pe umeri. Semăna cu Marie-Marie, ca două surori 
gemene, sirena de care vă vorbesc. Fac un efort și-mi scuip apa 
din plămâni. 

— Marie-Marie, articulez eu. 

Dar nu scot decât niște bule de aer. Sirena nu m-a auzit. Ea își 
continuă sârguincios baletul. Subiectul acestuia e următorul: 
naiada îi leagă cu o sârmă pe cei șase chinezi adormiţi. Adună 
șase mitraliere negre și le depune în capătul opus al încăperii. 
Pe urmă, târâie un magnetofon mare lângă mine și-l sprijină de 
zid. Trece ţevile a doua mitraliere prin mânerele de piele aflate 
de fiecare parte a magnetofonului și se cațără pe paturile 
armelor. lnălţată cu un metru și ceva, mica sirenă poate ajunge 
la belciugul prin care trec lanţurile noastre și cu un ferăstrău de 
metal (sau metale) începe să taie baza belciugului gros. 
Puștoaica lucrează în mare viteză. După un moment, din cârligul 
tăiat în două scapă lanţurile și gentlemanii pe nume Berurier și 
San-Antonio cad în nas pe pardoseală. 

Reușesc să mă scutur din leșin. Atât cât să înțeleg că nu 
visez. 

— Marie-Marie. 

— Nu-i momentul, protestează molia. Acum o să trebuiască să 

mă caţăr din nou sus, dacă ai putea să mă ajuţi, și pe urmă o să 
vă ajut să ieșiţi și voi de aici. 

Unul dintre paznicii chinezi, care și-a recăpătat cunoștința, 
scoate un strigăt. li stopez SOS-ul cu un lat de palmă peste gât. 

— O să trebuiască să le iei la toți maul, altfel or să înceapă să 
urle. 

Mă supun ordinelor ei și-i leg la gură cu cordoanele lor. 

— Ce se întâmplă afară? o întreb pe fetiță. 

— Un incendiu aprins de mine le dă de lucru, îmi răspunde ea. 
Un antrepozit mare plin cu uleiuri; o să vezi ce frumos e, îmi 
promite mica piromană. 

Într-adevăr, uriaşe lumini purpurii dansează prin spărtura din 
plafon. 

Amicului Berurier i se pare oportun să se trezească. 

— Unde suntem? îngână el. 

— Intr-un western formidabil, băiete. Poţi să te ţii pe picioare? 

— la uite, se bucură Grasu, a apărut domnișoara Colţișori. Pe 
unde mi-ai umblat, ia zi, șoricelule? 

— Las-o baltă, unchiule, o să vă povestesc totul mai târziu. M- 
am distrat foarte bine. Hai, mă ridici, Antoine? 

O ridic, fericit nevoie mare. Când s-o salt pe umerii mei, îmi 
șoptește: 

— Te-aș ruga să nu mi te uiţi pe sub fuste, Antoine. 

Marie-Marie apucă marginea plăcii sparte de fibrociment și 
execută o ridicare în mâini. Întinsă pe burtă pe acoperiș, nu mai 
prididește să ne dea sfaturi: 

— În locul tău, Antoine, m-aș urca pe umerii unchiului și, o 
dată ajuns sus, i-aș întinde ţeava de cauciuc ca să se cațăre și 
el. 

Zis și făcut. Câteva minute mai târziu, ajungem toţi trei pe 
acoperiș. Ar fi trebuit să spun toţi patru, pentru că, fiind un om 
prevăzător, am pus mâna și pe o mitralieră. 

La două sute de metri de noi, incendiul face prăpăd. Toţi 
angajaţii din bază sunt mobilizați pentru a încerca să 
neutralizeze sinistrul. Dar nici pomeneală! Nimic nu arde mai 
bine ca uleiurile și extinctoarele lor sunt derizorii față de 
amploarea focului. 

— Frumoasă treabă, micuțo. 

— O adevărată loana d'Arc, subliniază Maiestatea Sa, atât 
doar că în cazul nostru chiar ea a pus focul. 

O amazoană, ce mai, fetița asta! Nu se teme de nimeni. Nu-mi 
închipuiam să existe o copilă atât de dotată pentru aventură. 

— Cum te-ai descurcat, puiule? o întreb eu, avid să aflu. 

Fetița pufăie. Luminile părjolului îi aprind pe fața mică și 
malițioasă straluciri demonice. 

— Păi, nu știu dacă aţi observat, dar din biroul chinezului m- 
am strecurat în patru labe, profitând că nimeni nu-mi dădea 
atenție. 

— Şi unde ai stat? intervine Grasul. 

— In camera de alături, dormitorul afurisitului ăluia. M-am 
băgat sub plapumă și am stat acolo chitic. Știam prea bine că, 
dacă aș fi ieșit, în trei secunde câinii m-ar fi reperat. 

— Și pe urmă? 

— Când am auzit că hăitașii se depărtează spre celălalt capăt 
al taberei, am luat niște pantofi care erau pe acolo și mi-am 
spus că javrele n-o să-mi adulmece mirosul dacă pun altceva în 
picioare. Mă urmăriţi? 

— Cum s-a gândit ea la toate cu căpșorul ăsta al ei! behăie 
Beru. Iti jur că ar putea fi din neamul Bérurier pursânge! 

Marie-Marie îi aruncă o privire de incendiatoare: 

— Ho, ho, să nu mai vorbim de așa ceva, unchiule! 

Apoi își continuă explicaţiile: 

— După ce am încălţat troacele chinezului, m-am dus să pun 
foc la antrepozitul de uleiuri, după care am fugit spre clădirea 
unde eraţi voi. Am observat că era lipită de alta; aia de acolo, 
adaugă fetiţa arătându-ne un acoperiș alăturat de cel pe care 
ne-am prăvălit noi ca niște cașaloţi. 

Al doilea acoperiș are o trapă mare, deschisă pentru moment. 

— Cealaltă baracă e un atelier, face ea. Am găsit în el tot ce- 
mi trebuia: o scară, o rangă, o ţeavă lungă de cauciuc, un ciocan 
mare. Uite-l acolo, chiar lângă capul unchiului. 

— Și mai departe? 

— Trebuie să vă spun că-mi mai rămăsese o fiolă adormitoare 
în buzunar, fiindcă n-am spart decât una în sala cu seiful. Am 
făcut o gaură mică în acoperișul vostru și am aruncat fiola. Am 
văzut că și-a făcut efectul și atunci am spart placa de ciment cu 
ciocanul. 

— Nu te-a văzut nimeni? se miră Maiestatea Sa. 

Fetiţa mă ia de martor: 

— El n-aude hărmălaia care-i în jurul incendiului. 

Ridică din umerii ei plăpânzi și dispreţuitori. 

— De data asta, mi-a fost frică de gaz, din care cauză am luat 
țeava lungă de cauciuc ca să respir prin ea și mi-am astupat 
nările cu hârtie mestecată. Bun, o ștergem, sau stăm să ne 
fierbem un ou? 

Ne târâm ca să ajungem la ferestruica celuilalt acoperiș. 
Scara e la locul ei, sprijinită de trapă. Ajuns în atelier, mă duc la 
ușă, ca să arunc o privire în exterior. Am impresia că lucrurile nu 
stau rău deloc, băieţi, fiindcă la doi metri de noi văd oprit un 
jeep. 

— OK, acum ne jucăm numărul câștigător, le spun. Cum 
deschid ușa, o zbughim spre jeep. Tu, Grasule, pui mâna pe 
volan și gonești spre ieșire fără să te ocupi de rest. Din două 
una: ori e deschisă bariera, ori e închisă. Dacă este deschisă, 
treci, dacă e închisă, am să-i rog politicos pe domnii de acolo să 
ne-o deschidă. Tu, puștoaico, te întinzi pe burtă în spatele 
mașinii, ai înţeles? 

— Ești nebun, Antoine, păi, dacă mă întind pe jos, n-o să văd 
nimic! protestează Floarea de câmp. 

— O să-ţi povestesc eu pe urmă, dar fă ce-ţi spun, că s-ar 
putea să plouă cu gloanţe. Sunteţi gata? Atunci, la abordaj! 

Alergăm în fuga mare până la mașină. In zece secunde, am și 
demarat. Béru, care cunoaște tabăra mai bine decât mine, 
conduce fără să șovăie în direcţia ieșirii. Văd de departe că 
bariera e pusă. 

— Fă un apel cu farurile! îi spun. 

Mă ascultă. Câteva siluete se agită în lumina postului de 
control. Un tip iese, se apropie de manivela care acţionează 
bariera, dar se abţine s-o pună în mișcare mai înainte de a ne 
controla. 

— Oprește exact în dreptul lui, Alexandre-Benoit! 

E formidabil Beru ăsta. Execută totul întocmai. Jeep-ul 
frânează violent în fața tipului pe care-l lovesc în plină figură cu 
patul mitralierei mai înainte ca el să bage de seamă că nu sunt 
chinez. Sar din mașină și acţionez chiar eu manivela cu o 
singură mână, în cealaltă ţinând arma orientată pe direcţia 
postului de control. 

Marie-Marie, ca o fetiță neascultătoare ce-i, sare din jeep și 
începe să arunce ceva în urma ei. Nu știu despre ce-i vorba, dar 
se aude ca un răpăit de ploaie, care atrage atenţia gogomanilor 

din interior. Și uite că-și arată căpșunele sau, mai exact, lămâile. 
Eu, voi mă știți, nu? N-am stofă de ucigaș! Să lichidez cu sânge 
rece niște oameni care provizoriu nu mi-au făcut nimic nu intră 
în apucăturile mele. Eu trag numai asupra răufăcătorilor sau 
când sunt în situaţia de legitimă apărare, cum zicea un elefant. 
Lăsând manivela, sar în mijlocul grupului și încep să învârt 
mitraliera. Promptitudinea și forța mea contează mai mult ca 
răbdarea și timpul, fiilor! Poc! Trosc! Buf! Lovesc cât pot cu 
patul armei. Chinezii sunt decimați și victoria se întrezărește. 
Până una-alta, miss Codiţe a terminat de ridicat bariera. Nu mi-a 
mai rămas decât unul de pocnit. Ghinion, ficatul ăsta galben a 
găsit timp să-și scoată revolverul din teacă și trage în mine. 
Două gloanţe îmi susură un început de tedeum la ureche. Noroc 
că sunt de o mobilitate care ar da complexe unui purice 
selecționat pentru jocurile olimpurice. Un salt la stânga, un altul 
la dreapta, un al treilea la mijloc, un al patrulea înainte și 
chinezul beneficiază de o pocnitură artistică în dovleacul lui care 
începe să sângereze copios. L-am izbit așa de tare, că urechea i 
s-a dezlipit și-i atârnă pe obraz. O să fie nevoie să-și 
retencuiască fațada juncanul ăsta fără joncă. Expresia „Să te 
întorci acasă cu urechile pleoștite” își va căpăta deplina 
semnificație. 

— Ce faci, nu vii odată? urlă Berurier. 

Sar în jeep. 

— Mână la pădure, birjar! Şi să nu-ți fie milă de cai! arunc eu 
cu o voce la fel de veselă ca proza eminentului meu confrate 
Robert Gaillard. 

CAPITOLUL VIII 


SEMAFORUL TRECE DE PE ROȘU... PE ALB 


Jeep-ul se hurducăie nebunește pe drumul desfundat. Viteza 
ne pălmuiește delicios obrajii. Ce plăcut e suflul libertăţii! Mai 
că-mi vine să cânt. 

Așezat alături de știrba noastră, o apuc de umeri și o strâng 
lângă mine. 

— Ah, puișorule, îi zic, ce ne-am fi făcut noi fără tine? 

— V-aţi fi descurcat cumva, mă asigură Jeanne Hachette. 

Se zbate să-mi scape din brațe. 

— Asta nu-i un motiv să-ţi permiţi intimităţi faţă de mine, 
Antoine! Mama-mare zicea: „Să n-ai niciodată încredere în 
bărbaţii cu prea multe efuziuni în sentimente”. 

Am impresia că faimoasa ei mamă-mare a cam traumatizat-o 
pe Marie-Marie și dacă o să-i aplice scrupulos preceptele mai 
târziu, n-o să-i fie prea ușor să-și găsească un soț. 

— la spune, maică stareță, ce aruncai în urma jeep-ului când 
învârteam manivela? 

— Goleam o cutie de cuie, Antoine. Am luat-o din atelier 
înainte de a fugi. În felul ăsta, dacă se iau după noi, o să 
trebuiască să aibă la ei petice calde pentru cauciucuri, să știi de 
la mine. 

Beru mână nebunește încă vreo câţiva kilometri, după care se 
întoarce spre noi. 

— Și acum? zice el. Pe unde o luăm? 

— Nu avem de ales, amice. Mergem să ne ascundem în 
pădure câteva zile și pe urmă mai vedem noi. Singura noastră 
bază în ţara asta, care era hacienda lui don Enhespez, s-a dus 
acum naibii. 

— Bietul om, suspină Grasu compătimitor. 

— L-au aranjat bine de tot, adaugă fetița. Și când mă gândesc 
ce gură făcea pentru orhideele lui... Oricum, mama-mare avea 
dreptate când zicea: „Nu iei Franţa pe tălpile pantofilor”. 

— Așa a zis Danton, nu mama-mare, o corectez eu. 

Marie-Marie își arată colții de viperă. 

— Eu nu l-am cunoscut pe Danton al tău. Mama-mare zicea 
așa, ce naiba! 

— Și ce-o să mâncăm noi în pădure, ai putea să-mi spui? mă 
întreabă neliniștit Filiformul. Dacă-i vorba s-o dăm pe regim de 
veverițe, mersi, nu servesc. Burta mea face atâtea cute, încât cu 
pielea rămasă în plus ai putea să-ţi confecționezi un abajur. 

ÎI bat pe umăr. 

— Prin locurile astea fojgăie vânatul, băiete. O să avem 
fripturică la toate mesele. 

— Juri? 

— Pe cuvântul meu! Ai mâncat vreodată un furnicar” la 
frigare, ia spune? 

— E bun? 

— Fabulos! Și o pulpă de vigonie?! cu mirodenii. Ca să nu mai 
vorbim de tartinele cu condor. 

În vreme ce el salivează de nu mai poate, părăsim şoseaua 
care duce de la Santa-Maria Kestuféla la Riquita, pentru a ne 
afunda în pădure. Un râulețt puțin adânc, minuscul afluent al lui 
Rio de Profundis, își croiește drum pe aici. 

— Mergi prin apă, îl sfătuiesc pe Eminent. În felul ăsta, ne vor 
pierde urma. 

Beru admite că ideea ís good și o ia prin albia acestui mic curs 
de apă. Mașina noastră se leagănă din ce în ce mai tare, astfel 
că draga de Marie-Marie sfârșește prin a adormi în braţele mele. 

Și mergem așa timp de mai multe ore. Grasul a aprins farurile 
și în lumina lor dansează o groază de animale. E plin de insecte 
țopăitoare, de păsări unele mai nocturne decât altele, de 
mamifere nemaivăzute prin planșele Larousse-ului. Vegetaţia nu 
vegetează, vă garantez. E luxuriantă șmechera! 

Lianele atârnă în ghirlande deasupra râuleţului. Rădăcinile 
acvatice formează o barieră continuă. Pe scurt, cum se zice 
după o lungă tiradă, ajunge de nestrăbătut. Faţa ne e biciuită 
întruna de crengi. 

— Începe să fie nasol! bombăne șoferul. Opresc la prima 
cârciumă care ne iese în cale. N-am chef să mă joc de-a „Tarzan 
evadează” în grădina ta botanică. Of, fir-ar al naibii, aș profera 
să fiu în Bois de Boulogne. 


20 Mamifer specific Americii de Sud, care se hrănește cu furnici. (n.tr.). 
21 Mamifer sălbatic rumegător din America de Sud, de talie medie, cu lână roșcată, 
moale și mătăsoasă. (n.tr.). 


VP - 86 


Calculez că am pus vreo zece kilometri între noi și urmăritori. 
Și ce kilometri! Aștia nu-s floare la ureche! Niciodată n-o să le 
vină ideea să ne caute aici. 

— E-n ordine, tăticu'. Încearcă să ieși din apă și să descoperi 
un mic luminiș unde am putea înnopta. 

Zece minute mai târziu, oprim într-un loc în care albia râului 
se lărgește. Dăm de stânci și de nisip. Ascundem jeep-ul într-o 
văgăună și ne pregătim pe fugă de culcare. Banchetele 
vehiculului și un pled constituie un pat improvizat, pe care ne 
lungim. 

— Mi-e foame, geme Bérurier înainte de a-l fura somnul. 

— Cine doarme mănâncă! ripostez cu acel dar al replicii 
spirituale și cu acel simţ al imaginii-șoc ce asigură perenitatea 
operei mele. 

Efectiv, zdrobiţi de oboseală, emoţii, noapte și liniște, 
ajungem alături de miss Codiţe în fabuloasa ţară a viselor, unde, 
pe cât posibil, nimeni nu rămâne?. 

e 

Mă trezește vacarmul păsărelelor. În natură, ele fac cel mai 
mare tărăboi, remarcaţi! Nimic mai guraliv, mai variat, mai 
sfredelitor, mai strident, mai ascuţit ca strigătele înaripatelor în 
zori. 

Încerc să mă dezmorțesc. Sub orice latitudine te-ai afla, 
nopțile sunt reci și îți amorțesc mușchii când dormi sub cerul 
liber. 

Bérurier și nepoata lui încă sforăie. Mă ridic și, în chip de mic 
dejun, îi privesc cu atenţie. Ce spectacol mai înduioșător ca 
integrarea acestor două fiinţe în sânul naturii? Cât de bine se 
armonizează prezenţa lor în concertul viu care mă înconjoară. 
„Ah! îmi zic în sinea mea, ca să nu-i trezesc. Viaţa este totuși 
ceva frumos și nobil atunci când se împlinește în mijlocul naturii 
și în deplină libertate, iar omul are șansa să posede simultan 
testicule și simţ poetic”. 

Cu acest omagiu mut, dar care nu-i mai puţin vibrant, odată 
închinat creaţiei, dacă nu cumva Creatorului, mă aplec simultan 
asupra râuleţului și a situaţiei. Cea de a doua n-are limpezimea 
primului, vă rog să mă credeţi. Cert, ne-am îndeplinit magistral 
misiunea, am rămas în viaţă și liberi, but it is not yet complet in 
the pocket, din păcate! (/n english, „unfortunately'.) Vă daţi 


22 De toată frumuseţea! (n.a.). 

seama că amicii chinezi scotocesc toată regiunea ca să dea de 
noi. Cred că polițiștii din Rondubraz sunt în păr: civili, militari, 
Corpul Rondubrazian de Ticăloși, gărzi mobile, indicaţii și 
contraindicații, tâmpiţi, tot ce-i tablagiu sau smintit, cei ce 
arestează, iau la tăbăceală, pun cătușe, lovesc cu bastonul, 
înfundă, desfundă, pun pe fugă, ucid. Cei care-i fac pe oameni 
să plângă de furie sau din cauza gazelor lacrimogene. Purtătorii 
de muschetă. Cei care își păstrează conștiința pentru ei înșiși, 
iar față de alţii au conștiința ministrului de Interne. Cei pentru 
care verbul nu-i decât proces-verbal. Cei care dispun de o 
jugulară ca să juguleze mai bine. Cei care suspectează cu 
chipiul pe ochi. Cei care îi recunosc pe măgari, fiind după chipul 
și asemănarea lor. Cei prelucraţi cu insistenţă. Cei care se 
îndoapă cu banane pentru că sunt bune în toate regimurile. Cei 
care forțează ieșirile la pensie ca să și-o merite pe a lor. Cei care 
îi îngrămădesc pe semenii lor în furgoane blindate. Și alţii și alții 
sunt pe cale să-și pună în mișcare mașinile cu gratii pentru a 
prinde ciudatul trio pe care-l formăm noi trei”. 

Suntem fără bani, fără documente, fără aliaţi și fără penati, 
pierduţi într-o ţară necunoscută?. 

Berthe arestată. În curând judecată! Probabil împușcată! Ce 
mizerie! Tot ce pot face pentru ea e să nu-i pomenesc nimic 
despre soarta ei lui Alexandre-Benoit, fiindcă, săracul de el, ar 
înnebuni dacă ar afla. 

Mă dezbrac curajos în dimineaţa răcoroasă. O mică baie în râu 
mă va înviora. Soarele abia străpunge bolta verde de copaci 
ipsofactos gigantici care se îmbină deasupra noastră. După ce 
mă scald, o să plec la vânătoare. Fiindcă trebuie, cât de cât, să 
ne hrănim. lată-mă în pielea goală! Strâng din dinţi și sar în 
unda rece. „Brrr! Apa asta ar fi în stare să trezească și un 
maur”. Dau din toate membrele, mai puţin unul. 

E o operaţiune de biciuire. 

Când ies afară din apă, temperatura exterioară îmi face 
impresia unei etuve, prin comparaţie. Mă simt ca trăsnit la cap, 
cu atât mai mult cu cât peisajul s-a modificat într-o oarecare 
măsură, pentru că în el s-au încorporat vreo șase zdrahoni 


23 Știu că în drumul meu am să întâlnesc idioţi care vor obiecta: „Păi normal că 
trebuie să fie trei ca să faci un trio”. Acelora prefer să le zic „ai sifon”, pentru cazul în 
care le-aș rata traiectoria. (n.a.). 

24 Oh, iată o frază magnifică! Mersi, San-Antonio! (Victor Hugo) (n.a.). 


VP - 88 


hirsuți, înarmaţi cu puști și benzi de cartușe. Au niște capcane 
pentru macaroane extrem de stufoase. Aceste bărbi negre, la fel 
de nepătruns ca și pădurea, au în ele ceva castrist. Nou-veniţii 
îmi proptesc flintele în obraz, împrejurări în care Beru și 
drăgălașa lui nepoată se trezesc. 

Slăbănogul își încruntă sprâncenele zburlite când dă cu ochii 
de cei care ne împresoară. 

— la uite, familia Barbapoux, glăsuiește el fără să se piardă cu 
firea. Care-i baiul, domnilor? 

— Urmaţi-ne! ordonă bărbosul-șef (barba lui e cu doi 
centimetri mai lungă decât a celorlalţi!). 

A vorbit în spaniolă, bineînțeles, fiindcă asta-i limba lui 
maternă. 

— Deseo que me afeite usted! îi răspund eu; ceea ce vrea să 
însemne „Doresc să mă bărbieresc”. 

Recunosc, fără discuţie, că această frază a mea e ca nuca în 
perete, deși chiar aș avea nevoie să îmi rad șoriciul, dar e 
singura pe care știu s-o pronunţ perfect pe spaniolește. 

Tipul, departe de a se amuza, îmi face un semn autoritar. 
învins, mă pregătesc să ies din apă, când Marie-Marie exclamă: 

— Hei, Antoine, ascunde-ti fluierul! la uite ce maniere! Dacă 
mama-mare ar fi văzut așa ceva, ar fi murit pe loc. 

— Vită-te-n altă parte, ţânţarule! îi spun. Nu-i momentul s-o 
faci pe sclifosita! 

Mă prezint, gol ca un ochi de vițel pe o farfurie, admiraţiei 
punctate de invidie a autohtonilor. 

— Vorbește cineva franţuzește sau speak english? îi întreb pe 
cei din jurul meu, după ce mi-am recuperat slipul și 
suveranitatea. 

Unul dintre bărboși îmi răspunde că el. 

— Cine sunteţi și ce doriți? îl întreb eu deocamdată. 

— Numele meu e Chi Danlavaz, mi se adresează el bolovănos, 
scărpinându-și mărăcinii. Suntem gueri/leros și vă facem 
prizonieri. O să fiți judecați şi spânzurați conform 
regulamentului. 

Hotărât lucru, asta-i o manie în Rondubraz! 

Îi desfășor un surâs pe o lăţime de o sută patruzeci. 

— Providența v-a scos în calea noastră, tovarășe, certific eu. 

— Nu există providenţă. Și să-mi zici señor! ripostează 
bărbosul. 

— Cu plăcere! Dă-mi voie să-ţi spun că și noi suntem în 
opoziție. 

— Minţi! 

Imi arată jeep-ul. 

— Circulaţi într-o mașină guvernamentală, și ce-i mai rău, 
provine de la baza chinezească din Santa-Maria Kestufela. 

— Am furat-o ca să putem scăpa. 

— Minţi! se încăpățânează abrutizatul ăsta. 

— la ascultă! Ce-am face noi cu jeep-ul ăsta în inima pădurii 
dacă n-am fi hăituiţi? mă înfurii eu. 

— Recunoașteţi, declară, fără să ezite, Chi Danlavaz. Aveţi 
misiunea să ne descoperiţi tabăra și din cauza asta vă deplasaţi 
cu un copil! 

Râsul lui sardonic sperie un flamingo moțat care-și ia zborul. 

— Cine evadează însoţit de o fetiță? Șiretenia voastră e 
cusută cu aţă albă! 

Traduce discuţia noastră coechipierilor lui, care încep să râdă 
cât îi ţine gura. Berurier își masează burta. 

— Să știi că au început să mă obosească indivizii ăștia cu 
capetele lor de Încuiați, bombăne el. 

— Cine sunt? întreabă Marie-Marie. 

— Revoluţionari, puiule. Să nu-ţi fie frică, ajungem noi să ne 
lămurim. 

— M-ai văzut vreodată să-mi fie frică? se zbârlește Curajoasa. 

Bate din picior, îi face un semn lui Beru să se aplece și-i 
șușotește ceva la ureche. Maiestatea sa încuviinţează. 

— Señor, mă adresez eu bărbosului francofon, noi am dat foc 
bazei. Puteţi să vă informaţi. Nu-i asta o faptă care să vină în 
serviciul cauzei noastre? 

lată-l nehotărât. Își consultă amicii. 

— Cine sunteţi voi? mă întreabă în cele din urmă. 

— Agenţi francezi cu misiunea de a neutraliza exploatarea de 
sulfocrading din glorioasa voastră țară. 

— In ce mă amestec eu! erupe el în spaniolă, fiindu-i mai la- 
ndemână decât franceza. Noi nu admitem nicio ingerinţă străină 
în treburile noastre. 

— Dar îi suportaţi pe chinezi! 

— Asta ne privește! De fapt, pregătim o revoluţie destinată 
să-i gonească de aici. 

— Deloc ușor. S-au implantat solid. 

Chi Danlavaz pălește. 

— Precedenta revoluţie ne-a reușit, nu? latră el. Cea care i-a 
alungat pe americani. Și, crede-mă, erau mai bine înfipţi decât 
chinezii. 

Încerc un moment de nehotărâre. 

— Staţi așa, spuneațţi că voi aţi pregătit în secret precedenta 
revoluţie. 

— Așa-i. 

— În acest caz, datorită vouă Rondubrazul are în prezent un 
guvern de stânga, pro-chinez? 

— Și ce-i cu asta? 

— la ascultă, dragă señor, după ce aţi instaurat un guvern 
roșu, vreţi acum să-l răsturnați? 

— ȘI-I vom răsturna! promite sălbatic interlocutorul meu. 

— Ca să-l înlocuiţi cu...? 

— Cu un guvern alb, care va fi pro-american. 

— Regretaţi, prin urmare, ultima revoluţie? 

— Absolut deloc! Noi suntem luptători de gherilă, señor 
Vocaţia noastră e să facem revoluții. Și vom face și altele. Multe 
altele. Dar acum, destul cu vorba. Urmaţi-ne! 

Se uită la ceas și clatină din cap: 

— S-a și făcut opt! Abia o să avem timp să vă judecăm și să 
vă spânzurăm înainte de prânz. 

— Bandă de sălbatici! vociferează Alexandre-Benoit Berurier. 
Aruncaţi armele și ridicaţi mâinile mai înainte să vă strănut în 
măruntaie! 

Ține grupul în bătaia mitralierei pe care isteața de Marie- 
Marie s-a dus pe furiș s-o aducă. 

— Ai mai auzit așa ceva, San-Antonio? Pielea asta de hering 
care vrea să ne omoare la apetitiv. Dacă ar face-o după 
terminarea mesei, n-aș zice nimic, dar nu pot tolera o asemenea 
meschinărie. 

Deși ceilalţi încă ne mai ţin sub amenințarea armelor, 
mitraliera îi intimidează, astfel încât ajung să le arunce fără 
comentarii. 

Chi Danlavaz râde strâmb. 

— Speraţi să scăpaţi, face el. Dar nu vă daţi seama că sunteţi 
împresurați. 

Beru i se adresează supărat: 

— Gura, barbă păduchioasă, și nu încerca să torni baliverne 

că o să mă apuce sughițul! 

— Vreţi o dovadă a spuselor mele? zice căpetenia luptătorilor 
de gherilă. Bieţi idioţi care vă credeţi singuri în pădure, în vreme 
ce forţele noastre mișună peste tot. 

Își înclină capul într-o parte: 

— Auziţi ţipetele astea de păsări? Ei bine, să știți că nu sunt 
păsări, ci camarazii noștri care ne cheamă. Vor apărea aici dintr- 
o clipă în alta. 

Ciulesc urechea. Se aude un cloncănit de papagal. 

— Sunt ai noștri! ne anunţă Chi Danlavaz. 

— Incearcă să scoţi un singur sunet și ești un om mort, tipule! 
îi spune Berurier vigilent. 

— Asta i-ar face să ajungă și mai repede, răspunde placid Chi 
(care nu-i numai pro-revoluţionar, ci mai ales revoluţionar pro). 

El adaugă: 

— Bagă de seamă, señor, dacă lași arma jos, n-o să-i facem 
nimic rău copilului, dar dacă faceţi vreo prostie... 

Argumentul îl buimăcește pe Beru și braţul lui războinic se 
moleșește. Văzând aceasta, Chi Danlavaz își ţuguie buzele și 
imită perfect strigătul modulat al spathura solstitialis în timpul 
rutului. 

După scurt timp, din desișul pădurii apar alţi bărboși, unii mai 
păroși și mai hirsuţi decât alții. 

Un bărbos! Cincisprezece pentru mine! 

Doi bărboși! 

Trei bărboși! 

Patru bărboși! 

Am câștigat! 

CAPITOLUL IX 


IMOBILIZAREA NU ÎNSEAMNĂ RĂZBOI 


Partea bună a luptătorilor de gherilă profesioniști e că sunt 
organizați. 

Trăiesc în inima pădurii, într-o tabără relativ confortabilă, 
pentru că fiecare cort dispune de o sală de baie, aer condiţionat 
și televizor. Există un cort-cinema, un cort-școală, un cort-spital 
și un cort-biserică, unde padre Alonzo Credo celebrează mesa 
când se pregătește răsturnarea unui guvern de stânga. Sau îi 
pune să cânte „Internaciona!” pe micuţii condori roșii dacă lupta 
se dă împotriva unui guvern de dreapta. 

Printre altele, mai e și un cort-palat de justiţie, unde suntem 
conduși noi. Abia am fost așezați pe banca de acaju a acuzaților, 
că Danlavaz imită de trei ori strigătul păsării Leucippus Fallax 
(sau Doloremio înșelătoare) care reprezintă semnalul destinat 
să-i convoace pe membrii de serviciu ai curții extraordinare. 

Intr-adevăr, o duzină de bărbaţi, bărboși, dar pe jumătate 
dezbrăcaţi (au torsul gol), pătrund sub cort. Președintele e ușor 
de recunoscut după crosa de fildeș a pistolului, care-i servește 
drept ciocănel. Acești magistrați iau loc la masa mare din faţa 
noastră, în vreme ce doi dintre ei se așază alături de noi. E 
vorba, ni se explică, de avocaţii noștri, numiţi din oficiu. 

Președintele bate de trei ori cu pușcociul lui. 

— Şedinţa e deschisă, anunţă el. Grefier, citește actul de 
acuzare! 

Se ridică un omuleț cam năpăârlit. Se apropie de Chi Danlavaz 
și acesta din urmă îi șoptește câteva cuvinte la ureche. Grefierul 
aprobă printr-o mișcare a capului, își drege glasul și atacă: 

— Tovarăși magistrați, tovarăși juraţi. 

— Măi, măi, măi! face președintele. Acum luptăm împotriva 
unui guvern de stânga, señor grefier. 

— Oh, pardon! 

Reacționează distratul și reia: 

— Señores de la corte, señores los juraţi, acuzaţii sunt doi 
spioni străini pe care serviciile noastre de informaţii i-au 

descoperit în pădure. 

Și se așază. 

— Are cuvântul señor avocado general! declară atunci 
președintele. 

Un tip voinic, cam roșcovan, sare de pe locul lui și urlă 
împungând cu degetul în direcţia noastră, după ce și-a suflecat 
mâneca de la cămașă (e singurul care poartă așa ceva, pentru a 
obţine efecte de manșetă): 

— Nicio îndurare pentru câinii ăștia nefericiţi! Cer pedeapsa 
cu moartea. Și mai cer, domnilor juraţi, să nu le acordatți 
circumstanţe atenuante, care ar atrage automat după sine 
comutarea pedepsei cu moartea prin spânzurare în pedeapsa cu 
moartea prin împușcare! 

Se prăvălește pe bancă și își șterge fruntea cu batista. 
Avocatul meu mă bate pe umăr cu un gest care se vrea 
liniștitor: 

— Nicio problemă, îmi spune el, simt că totul o să meargă 
bine. 

Președintele dă cuvântul apărării, iar el se ridică. 

— Onorată curte, señores los juraţi, spioni sau nespioni, acești 
oameni sunt străini. Se cuvine, oare, să transgresăm simţul 
ospitalităţii care a dus vestea glorioasei noastre patrii dincolo de 
frontierele sale? Nu, onorată curte, señores los jurați. Justiţia din 
Rondubraz va rămâne rondubraziană, iată pentru ce nu veţi 
urma strălucitele argumente ale lui señor avocado general și nu- 
| veți condamna pe clientul meu să apară în faţa plutonului de 
execuție. Trăiască Rondubrazul liber! 

În asistenţă (fiindcă există una, formată, în cea mai mare 
parte, din femei) se aud suspine de ușurare. Disting chiar lacrimi 
în privirea unei tinere fermecătoare, brunetă cu ochi de culoarea 
miozotisului. 

Avocatul lui Berurier, puţin invidios pe succesul confratelui 
său, se ridică greoi și declară simplu: 

— Eu mă supun înțelepciunii onoratei curți. 

— Perfect, aprobă președintele. Acuzaţi, aveţi ceva de 
adăugat în apărarea voastră? 

Beru se ridică viguros. 

— Păi, sigur că da! face gălăgiosul. Și încă o grămadă de 
chestii. 

— Ar dura prea mult, staţi jos, mulţumesc! i-o retează 

magistratul. 

Bérurier ar vrea să se ridice de pe bancă, dar doi zdrahoni îl 
pocnesc în cap și se prăbușește pe locul lui. 

O scurtă deliberare a curții. Președintele bate în masă cu 
mânerul revolverului său Eureka: 

— Tăcere! glăsuiește el. Dau cuvântul lui señor președinte al 
juraților. 

E zgâlțâit unul gras, plin de ciorbă, care sforăie la capătul 
mesei. Individul tresare. 

— E rândul dumneavoastră! îi suflă cineva. 

Individul își freacă lampioanele. 

— Ah, perfect. După ce-am deliberat, recită grăsunul 
guerillero, hotărârea juriului este „Da” în privinţa capului de 
acuzaţie și „Nu” faţă de circumstanțele atenuante. 

— Vă mulţumesc! aprobă președintele. În consecinţă, curtea îi 
condamnă pe acuzaţi să fie spânzurați peste o oră. 

Se ridică și aprinde un trabuc. 

— Dezolat, îmi murmură avocatul meu. Totuși, de mai multe 
ori mi s-a întâmplat să obţin circumstanţe atenuante. După 
opinia mea, cauza ar fi momentana penurie de muniții și de 
aceea se recurge la spânzurătoare. Dar rețineți că, deși e mai 
puţin glorioasă decât împușcarea, în schimb nu-i cu nimic mai 
neplăcută. 

— Nu vă faceţi probleme, dragă maestre, îl liniștesc eu. N-are 
nicio importanţă dacă o să mor de funie sau de glonț. 

— Bravo! face apărătorul meu. În orice caz, eu am făcut tot ce 
mi-a stat în putinţă. 

— E unul dintre cei șase mulatri din proces! se indignează 
Bérurier. N-ai văzut-o cumva pe Marie-Marie? lar a șters-o pe 
undeva. Aș paria că ne pregătește din nou una de-ale ei, 
mititica! 

— Nu-i exclus, aprob eu, plin de o tainică speranţă. 

Ca argintul viu e puștoaica asta. Se așază cuminte într-un loc. 
Nu-i mai dai atenţie și, când vrei să te ocupi de ea, constaţi că a 
dispărut. 

Chi Danlavaz se proţăpește în faţa noastră, cu degetele 
înfipte în centiron. 

— Ce vă spuneam eu? Nu-i așa că a mers repede? 

— Într-adevăr, îl complimentez eu. Frumoasă treabă. Aș putea 
să mă informez care-i acum programul? 

Sigur că se poate. 

— Călăul își pregătește ustensilele în luminișul de la Grève, 
treabă de un sfert de oră. 

Surâsul lui se stinge, când de fapt ar trebui să se aprindă, din 
cauza urletelor care răzbesc din exterior: 

— Fuego! Fuego! strigă lumea în gura mare. 

Voi toţi care aţi crescut mari fără a fi spanioli, aţi putut totuși 
să traduceţi, nu-i așa? Da, înseamnă „Săriţi, foc, foc!” Așa urlă 
această comunitate de luptători. 

— Vezi că nu m-am înșelat când am zis că puștoaica pune la 
cale ceva? se bucură Grasul și clatină din cap: 

— Nu-s prea variate tertipurile ei. Pe viitor ar trebui s-o 
supraveghez, să n-ajungă o pirografă. Cu ea e mai bine să 
ascunzi chibriturile. 

Prin pânza palatului de justiţie se deslușește limpede 
incendiul. Descrie un arc de cerc. Arde zdravăn, nu se încurcă! 

— Deșteaptă fată, reia camaradul meu de ghinioane. 

Se uită de jur-împrejur și-mi propune: 

— Aici n-au mai rămas decât trei. Am putea să ștergem 
putina. Ce zici? Nu-mi convine deloc să mă văd atârnând ca un 
jambon. După cum vorbește lumea, într-un caz ca ăsta ajungi 
erect, dar eu n-am nevoie de o asemenea zgâlțâială în măduva 
spinării ca să-l pun pe dumnealui în stare de funcţionare. 

Incendiul, mai ales în această perioadă secetoasă a anului, 
face mai mult decât ravagii și prăpăd. Se învolbură, trosnește, 
fumegă. Paznicilor noștri li s-au lungit mutrele. Nu-i prea comod 
să găsești apă și ea se vaporizează imediat deasupra flăcărilor, 
iar în sector se duce lipsă de motopompe. Căldura devine 
infernală. 

Chi Danlavaz le dă un ordin celor doi zbiri ai lui. Pe loc, cei 
interpelaţi fac rost de funii și se apropie de noi ca să ne lege, 
ceea ce-i obligă să-și lase armele. Rămâne doar amicul Chi, cu 
pistolul ţintit spre noi. S-ar cuveni să ne putem descurca. 

— Întindeţi mâinile! ordonă Danlavaz. E 

A trecut în spatele nostru. Trebuie să acţionăm științific. Intind 
docil braţele înainte. Paznicul meu și le întinde pe ale lui ca să 
mă lege și atunci, prompt ca... (ca un ce, de fapt? Hai să zicem 
ca un automat, pentru a ne singulariza) deci prompt ca un 
automat (de cafea, fiindcă suntem în America de Sud), îi înșfac 
mâinile de încheieturi și-l fac să se răsucească. Chi Danlavaz, 

izbit în piept de amicul lui, trage. Glonţul se pierde în trupul 
băiatului. Dovada că-i pierdut e că nu mai iese la iveală. In 
vreme ce Béru se descurcă pe cale amiabilă cu cel care-i revine 
lui, eu sar peste cadavrul din faţa mea și mă arunc asupra lui 
Danlavaz cu capul înainte. O tumbă. Prăbușirea îl buimăcește. 
Două lovituri sub bărbie se dovedesc mai eficiente decât o doză 
forte de somnifer. 

— Ai nevoie de o mână de ajutor, tipule? se interesează 
Alexandre-Benoit Bérurier. El și-a doborât adversarul din două 
lovituri de karabeâru%. 

— Mulţumesc, băiete, am și făcut curăţenie. 

— Și acum, plecăm în vacanţă? 

— Dar Marie-Marie? 

— Așa-i, ai dreptate! 

— Mama-mare zicea întotdeauna: „Unchiu' tău Beru, dacă ai 
nevoie de murdărie de porc, n-ai decât să-i legi un paner de 
popou!” persiflează glasul critic al imposibilei fetiţe. 

Trece peste pragul cortului-palat de justiţie cu o față 
congestionată și năclăită de sudoare. 

— Of! Îţi vine să înnebunești, explodează miss Codiţe. Eu mă 
strădui să dau foc satului ca să-l salvez pe domnu' unchiu-meu 
și uite mulţumirea: o ia la picior fără să mă aștepte. A și uitat că 
mai are o nepoată! Am gonit un kilometru prin pădure ca să-mi 
piardă urma un căpcăun care se luase după mine cu un revolver 
în mână, fiindcă m-a prins când îi puneam foc la coșmelie. Mă 
întorc să vă salvez încă o dată de la ananghie și... 

Nu mai are timp să protesteze mai mult. O namilă murdară și 
furioasă, a cărei barbă seamănă cu o saltea spintecată, apare 
gâfâind, în mână cu un revolver gros cât o ţeavă de tun de 75. 
Combatantul rotește niște ochi injectaţi de sânge. Îi curge nasul, 
gâfâie, clocotește, scoate limba, pute, urlă, ameninţă, își 
îndreaptă arma spre micuța mea Marie-Marie. Mă arunc înaintea 
copilului, glonțul pleacă! O arsură fulgurantă (în termeni ca 
aceștia se povestește despre o împușcătură prin cărţile serioase 
ale confraţilor mei) îmi sfâșie carnea. Impactul (fericit impact) 
mă face să turbinez, vreau să zic să împletesc, nu, scuzaţi, să 
mă împleticesc! M-am sonat, nu? Marie-Marie scoate un țipăt. 
Celălalt o ia la ochi din nou. În clipa aceea, o femeie intră în cort 
urlând: 


25 Un soi de karate revăzute și corectate de Bérurier. (n.a.). 
VP - 97 


— Gastone-Vezikăsunătelefonul! 

Este prea răvășită să găsească un diminutiv la acest prenume 
lung. 

În cortul justiţiei, bruta marchează un moment de stupoare. 
Suficient pentru dragul de Beru ca să se manifeste. Face un salt 
și-i arde căpcăunului o lovitură de copită jn the burtă. Oh! Ce 
shoot! Pele în perioada lui de glorie, băieţi! Omul cu revolverul 
cade în genunchi. Amicul meu îi mai trage un penalti în moacă și 
bruta se năruie strănutând un pumn de dinţi. 

— Ai încurcat-o, tipule? se neliniștește Berurier. 

Mă pipăi pe o parte. Mâna mi se înroșește de sânge. 

Marie-Marie se pune pe bocit. 

— Antoine! Nu-i adevărat, spune că nu ești rănit! Nu-i așa că 
nu ești rănit, fiule? 

Uite că-mi zice fiule, ca Félicie. Îi zâmbesc. 

— Nu te speria, bunicuţo, e doar o zgârietură nenorocită. 

Femeia care lansase acea chemare oportună se apropie. 

O recunosc ușor: e frumoasa care lăcrima mai adineauri la 
sfârșitul pledoariei avocatului meu. Duce un coșuleţ din rafie, pe 
care-l lasă jos. Apoi, se apleacă asupra numitului Gastone- 
Vezikăsunătelefonul. Dacă insul ăsta nu descoperă urgent un 
maestru în chirurgia estetică, nu-i mai rămâne decât să se 
afilieze grupului cu fețe mutilate, vă spun eu. Parcă i-ar fi fost 
prins capul în ușa unui seif. l-a ajuns asimetric. Îi lipsesc nasul, 
buza superioară, un pomete, o ureche și dinţii aproape în 
totalitate. Bilanţ pozitiv, nu? Asta înseamnă că ar fi nevoie de 
doi ca el, plus profesorul Barnard, pentru reconstituirea unuia 
normal. 

— E soțul dumneavoastră, señora? întreb eu surprins de aerul 
gânditor al răpitoarei persoane. 

— Logodnicul meu, nuanțează ea, mă terorizează. Sunt 
încântată că-l văd în halul ăsta. Ar fi trebuit să-l omorâți. 

Ridică din umerii ei magnifici: 

— Cu atât mai rău, oftează fermecătoarea. V-am adus aici de- 
ale gurii, să mâncaţi înainte de execuţie, spune ea arătând 
coșuleţul. 

— Eşti o regină, inimioaro! o asigură Bérurier aruncându-se 
asupra proviziilor. 

— la-o încet, Grasule! mă impacientez eu. Lasă picnicul pe 
mai târziu și pe mai departe de aici. Toată tabăra se va 

carboniza. Am început să ne rumenim. 

Dând exemplu, mă strecor afară din cortul justiţiei. Era și 
timpul. larba propagă dezastrul în viteză și focul înaintează spre 
noi. Afară e o panică monstruoasă. Luptătorii de gherilă nu mai 
caută să stăvilească focul. Acum încearcă disperaţi să-și salveze 
avutul mai ușor de cărat. Vezi bărbaţi fugind cu televizoare în 
braţe, femei trăgând după ele orologii Westminster, copii 
evacuându-și colecția Astérix. 

— Veniţi cu noi, señora? îi propun tinerei. 

Nu-i hotărâtă, dar privirea mea catifelată, pe care o aprind 
pâlpăirile nesigure ale incendiului, îi mătură ultimele șovăieli. 

lată-ne plecaţi în șir indian prin pădure. Frumoasa luptătoare 
și-a umezit degetul și l-a ridicat în sus pentru a alege direcţia. 

— Trebuie să mergem împotriva vântului, declară ea, altfel, 
focul care se va întinde ar putea să ne ajungă din urmă. 

Grăbim pasul. Marie-Marie și-a revenit din emoţii. Ea închide 
coloana bodogănind: 

— Ce ai? o întreb în cele din urmă. 

Puștoaica îmi aruncă: 

— Ce nevoie aveai s-o cărăm pe fata asta după noi? mârâie 
ea. Sunt sigură că dacă ar fi fost vreo pocitanie nu i-ai fi zis să 
vină. Nu m-ar mira dacă i-ai face și puţină curte. 

CAPITOLUL X 


HALUCINAȚII 


Coechipiera noastră rondubraziană, atât de milostivă din fire, 
se numește lbernacion. Ochii ei au culoarea izvoarelor 
susurătoare, iar părul negru încadrează cel mai regulat dintre 
ovale. Cât despre corp? Ei bine, pe cinstea mea, după câte văd, 
dar mai ales după câte ghicesc, e de o armonie perfectă. Ai 
putea să-l așezi gol împotriva luminii și printre coapse n-ai 
întrezări nimic. Ibernacion nu-i alcătuită ca o furculiță pentru 
melci. Încă n-am pomenit de culoarea pielii ei, nu-i așa? Nici cât 
e de catifelată? Bun, o las pentru mai târziu, nu fiți nerăbdători. 
Nu se cuvine să vă molipsiţi de metehne libidinoase, tipilor. 
Parcă v-aș vedea. De cum pătrunde în cărţile mele o femeiușcă 
bine făcută, începeţi să fiţi neastâmpăraţi. Vă spuneţi, 
cunoscând toate datele temperamentului bărbaţilor: „Asta era, o 
să i-o facă!” Și, din acea clipă, neglijaţi acţiunea ca să vă 
interesaţi doar de latura descriptivă a momentului în care... 
Infrânaţi-vă, rogu-vă, instinctele primare, rățoilor, controlaţi-vă 
iritarea, n-o luaţi prea repede dacă vreţi să vă menţineţi 
culorile! 

Bun, micul nostru grup își croiește drum prin vegetaţie. Ce 
bine mai cunoaște pădurea acest trandafir războinic! Ar fi putut 
să-și îndese pe cap o șapcă de ghid și să organizeze circuite 
turistice. 

La capătul a trei ore de marș, începem să obosim; se vede 
după viteza cu care ne urnim. Mai ales Beru, bietul îngeraș, se 
roagă să facem o haltă. E apoplectic, se sufocă. Se îneacă. Își 
apasă pieptul cu ambele mâini, cu un braţ trecut pe sub toarta 
coșulețului adus de lbernacion. 

— Gata, facem haltă și ne împărțim proviziile aduse de 
domnișoara, decid eu. 

Intind mâna spre coșuleţ. Beru nu se prea înghesuie să mi-l 
dea. Mă prind care-i cauza acestei lipse de entuziasm când 
constat că înăuntru nu mai e decât o sticlă de tequila. 

— Unde-i haleala? îl întreb. 

Se bâlbâie, se gâgâie, se măcăie: 

— Păi... eu... Pui pariu că am pierdut totul pe când fugeam! 

— Nu, eu nu pun pariu, neam de traistă ambulatorie ce ești. 
Ai înfulecat tot. De aia ai rămas în coada plutonului. 

Bulimia Sa lasă nasul în jos. 

— Te rog să mă ierţi, San-A,, știi cum a fost? Am vrut să 
mănânc numai partea mea, dar nu m-am mai putut opri. 

Ilbernacion, care a înțeles cum stau lucrurile, îl invectivează pe 
fostul și viitorul Gras. Vociferează că mai ales mie îmi adusese 
coșulețul cu merinde. Conţinea o tortilla, cartofi dulci fierţi în 
apă și fructe mango. 

— Puerco! Puerco! bate nervoasă din picioare magnifica furie. 

— Asta ce înseamnă? mă întreabă Berurier. 

— Porcule! îi traduc. 

Își ascunde faţa în palme pentru a-și acoperi rușinea 
indescriptibilă. 

— Apropo de porc, se bâlbâie el în spatele acestui paravan de 
piele și de oase. Era și în omletă. Din cauza asta am fost așa 
tentat. Era prea bun. 

— N-ai oprit nici măcar o îmbucătură pentru fetița asta, halal 
unchi! 

Marie-Marie, care și-a tras sufletul, își clatină capul cu o 
expresie de dispreţ. 

— Te mai miră, Antoine? face ea. Pe mine nu. Mama-mare 
zicea întotdeauna: „Unchi-tu e așa de mâncăcios că, dacă l-am 
duce la târg, ar câștiga premiul pentru cel mai frumos purcel”. 

Nesătulul sare în sus șocat de noua injurie. 

— Ascultă, șoricelule, mâncăcios ori ba, am dreptul să fiu 
respectat. Data viitoare, dacă mai zici așa ceva, îţi dau una 
peste bot! 

— ÎI auzi, Antoine? guiţă puștoaica. Îmi ia pâinea de la gură și 
vrea să mă mai și bată pe deasupra. Ah! Nu greșea mama-mare 
când zicea... 

Cu un gest, o invit să-și ţină gura. Ce rost are să înrăutăţim 
situația? Marie-Marie se așază pe mușchi. Se uită fix și lung la 
mârșavul ei unchi și se smiorcăie lugubru: 

— Mi-e foame! Vai, ce foame mi-e! 

După care așteaptă reacţia lui A.-B.B. Aceasta nu se lasă 
așteptată. Din ochii lui de vițel izvorăsc lacrimi, ca sângele după 

o tăietură cu bisturiul. 

— Să nu vă mișcaţi de aici, ne spune el înduioșat. Mă duc să 
fac rost de-ale gurii. Dă-mi pistolul pe care l-ai subtilizat de la 
logodnicul doamnei, tipule! 

— Asta ne-ar mai trebui acum, zgomot de împușcături, ca să 
fim reperaţi. 

— Ai dreptate, cedează Beru. Lasă, că mă descurc eu cu 
mijloace naturale. Pe vremea când făceam braconaj în pădurile 
din Saint-Locdu-le-Vieux, n-aveam nevoie de flintă. 

— Nu te duce prea departe, îi recomand. Ai fi în stare să te 
ratacești. 

— Eu? Cu simţul meu de orientare? Baţi câmpii! 

Se îndepărtează cu un pas elastic în desișul tentacular. Noi 
ceilalţi ne întindem pe jos ca să mai prindem ceva puteri. În 
ceea ce mă privește, pun mâna pe sticla de tequila, zicându-mi 
că un gât o să-mi priască. Dar lbernacion apucă delicat butelca. 

— Dezinfection! murmură ea. 

Nu mă prind ce vrea. 

— E sticla surorii dumitale Dezinfection? 

— Nu. Trebuie să dezinfectăm rana. 

Aha, da, rana mea. În cavalcada nebună prin pădure, am uitat 
de ea. Ridic braţul și mă strâmb, descoperind cămașa roșie 
toată. 

— Lasă, că vă îngrijesc eu, mă asigură cu îndrăzneală 
fermecătoarea luptătoare de gherilă. 

Îmi trage cu delicateţe cămașa din pantalon și o sfâșie. În 
carnea mea se vede o rană urâtă. Glonţul afurisitului ăla m-a 
străbătut dintr-o parte în alta. Sângele curge prin cele două 
orificii. 

— Nu te uita, îi spun fetiţei, a cărei paloare mă neliniștește. 
Pare impresionant, dar nu-i mare lucru. 

Docilă, întoarce capul. Scumpa micuță! 

Ibernacion își ridică fusta și apucă marginea juponului alb. 
Pentru o clipă (mult prea scurtă pentru mine, dar mai ales 
pentru simţurile mele), vizionez cea mai frumoasă pereche de 
picioare care s-au plimbat vreodată sub un bust de femeie. Ar fi 
păcat să îmbătrânească o mielușea ca ea! Ah, domnule baron, 
dacă aţi ști ce contururi armonioase, bine făcute... 

Hârrrș! Tânăra sfâșie o bucată mare de jupon. E înduioșătoare 
o fată care ajunge în zdrenţe pentru tine. Împăturește bucata de 

pânză în patru și o udă cu tequila. Apoi, toarnă ce-a mai rămas 
din alcool peste cele două orificii ale plăgii. Să trezești pe cineva 
din morți, nu alta, dragii mei. Strâng bine din dinţi ca să nu urlu. 
Ibernacion aplică pe rană pânza îmbibată. 

O nouă sumecare a cărei vedere îmi alungă durerea. De data 
asta, sfâșie din jupon fâșii lungi și înguste, ceea ce-mi dă timp 
de contemplare. Persoanele de origine nobilă ar obiecta că nu-s 
deloc galant, din moment ce privesc o damă care se dezgolește 
pentru a mă îngriji. Un lord englez, de exemplu, în acest timp, s- 
ar uita în altă parte. Din fericire, nu-s nici de origine nobilă, nici 
lord englez, fapt ce-mi permite să mă bucur de toate facultățile 
mele. Ar trebui să fii îngrozitor de ipocrit și să posezi o voinţă 
precum cea a lui de Gaulle ca să întorci ochii de la un spectacol 
atât de încântător. Ibernacion pune cap la cap fâșiile de pânză, 
confecționând un bandaj rudimentar, cert, dar cât de plăcut, pe 
care-l utilizează pentru a menţine compresa pe rană. 

Ah, atingerea ușoară a mâinilor ei pe torsul meu! Ah, 
mireasma ei de femeie și de pădure! 

Arunc o privire furișă spre Marie-Marie. Copila, zdrobită de 
oboseală și de foame, a adormit. Atunci, o cuprind de mijlocel 
pe lbernacion. 

— Mulţumesc, îi șoptesc. 

Dar atenţie! Nu-i un mulțumesc oarecare. Nu seamănă cu 

multumescul aruncat unei persoane care ţi-a întins solniţa, nici 
cu cel adresat șoferului de taxi care te face zgârciob. Nu. E un 
mulțumesc decupat din catifea. Un mulțumesc cu inflexiuni. E o 
întreagă artă să cânţi pe trei silabe minuscule. Eu o dețin. 
_ Ibernacion clipește din gene. Simţurile ei reacționează violent. 
Imi aruncă o privire tropicală, care mă bagă-n boală. Nu numai 
că promite, dar chiar a și început să-și ţină promisiunea. Simt că 
răgușesc fără să fi vorbit. 

Deasupra capetelor noastre, păsărelele ciripesc, asigurându- 
mă că sunt îndreptăţit să fac ce fac. O înlănţui pe salvatoarea 
noastră cu un gest suav. Imi apropii chipul de al ei, plimbându- 
mi căldura respirației pe obrajii fetei. Buzele noastre sunt niște 
magneţi. Polii negativi și umerii pozitivi grabesc să se 
întâlnească’. Frumoasa rondubraziană și nu mai puţin frumosul 
San-Antonio schimbă un sărut cu percuţii linguale în stilul „Uite, 


26 Notă pentru puriștii care put trist: folosesc anume acest limbaj pentru a vă biciui cu 
asperităţile mele și a vă administra incorectitudinile pe care le meritaţi. (n.a.). 

ţi-am plombat un premolar”. Mi-am dat bine seama, prieteni: am 
căzut peste (încă nu cu totul, dar vine și asta) o pasională. 
Numai că, în plină degustare, vocea mică și oțetită a 
domnișoarei Codiţe îmi descurajează intenţiile: 

— Nu te jena, Antoine, închipuie-ţi că n-aș fi aici! 

Oricine s-ar afla la faţa locului ar trata-o de imposibilă pe 
incendiatoarea asta. 

Marie-Marie adaugă, decapitând niște floricele cu lovituri de 
călcâi: 

— Of, m-a bătut soarta să am parte de porcu’ de unchiu-meu, 
care-mi hăpăie mâncarea, și de un alt porc, pur și simplu, care 
nu s-ar ocupa de mine nici dacă aș fi la o vârstă mai serioasă! Și 
când mă gândesc că mama-mare mă expedia la culcare când 
proștii ăia de la televizor afișau pe ecran triunghiul alb”. Dacă 
tata n-ar fi fost înscris în partidul comunist, m-aș fi dus la 
mănăstire, așa de mult mă dezgustă bărbații. 

Îi arunc o privire: 

— Ce părere ai tu, ţânţărașule, n-am oare dreptul să-i 
mulțumesc unei persoane pline de curaj, care ne-a salvat viaţa? 

Fetița sare în sus pe piciorușele ei subțiri, cuprinsă de cea mai 
neagră furie. 

— Și eu, ia zi, Antoine, eu nu v-am salvat până acum viața? 
De două ori dacă nu mă înșel în socotelile mele. Și crezi că am 
făcut-o ca să capăt un pupic? Pleacă de aici, deși te simpatizez! 
Văd eu prea bine care a fost jocul depravatei ăsteia. S-a 
îndrăgostit de tine. O stricată, cum zicea mama-mare. Dar, 
dezgustători cum sunteţi voi, bărbaţii, tocmai astea vă atrag. 

O las în pace să-și verse năduful. 

Imi spun că se va înnopta curând, că Marie-Marie va adormi 
până la urmă, iar eu o voi culca pe lbernacion pe un pat de 
mușchi. Partea cea mai plăcută a dragostei constă în așteptarea 
ei. 

Unul dintre prietenii mei, care se îndoapă de plesnește, 
declară întotdeauna: „Mie prea puţin îmi pasă de bani, cu 
condiţia să-i am”. Și cu dragostea e la fel. Puțin îmi pasă mie de 
amor, cu condiția să am la dispoziţie șeptelul necesar. 

Apropo, oare Béru o fi avut baftă la vânătoare? 


27 Semn de avertizare utilizat de Televiziunea franceză în cazul programelor interzise 
copiilor. (n.tr.). 

Toate trec. Inclusiv timpul. 

Orele se scurg și Béru nu mai apare. Foamea ne scormonește 
măruntaiele. Burțile noastre abandonate răsună de ghiorăituri 
lugubre. Vreţi să pariem că Umflatul s-a rătăcit? Daţi câteva 
pagini în urmă și veţi constata că i-am împărtășit temerile mele 
acestui boy scout din Saint-Locdu-le-Vieux. Aflaţi, fraților, că o 
pădure de nepătruns ca asta nu-i totuna cu grădinile din 
Champs-Elysées. Sute de kilometri, și pe deasupra pătraţi, cu o 
floră cumplit de deasă, cu liane tropicale. Marele gonaci s-o fi 
lăsat antrenat de peripeţiile vânătorii și acum se învârtește în 
jurul cozii prin labirint. 

— Mi-e foame, psalmodiază Marie-Marie. Of! Ce foame-mi e! 

lbernacion își pune un deget pe buze. Ascultă cu ochii 
întredeschiși. O întreb din priviri. 

138 


— E un cuib de roico pe aici, spune ea. 

Mă interesez ce înseamnă roico și mă lămurește că-i vorba de 
o pasăre mare, care are carnea asemănătoare la gust cu cea de 
găină. Se călăuzeşte după ureche, ca o fiinţă obișnuită cu viaţa 
pădurii. O urmăm. Ibernacion se oprește, din când în când, ca să 
asculte, și iar plecăm. 

— Hei, Antoine! șoptește deodată Marie-Marie. la uită-te 
puţin, pe aici sunt struguri. 

Degeţelul ei cu unghia roasă îmi arată într-adevăr o mlădiţă 
de vie încolăcită pe trunchiul unui arbore uriaș (denumit 
gigantul pădurilor). Ciorchini superbi, asemănători ciorchinilor 
de mușcat, se oferă poftei noastre. Culeg unul. 

— Nu mi-l dai mie, Antoine? 

— O clipă. Trebuie să aflăm dacă-i comestibil. 

Dau s-o întreb pe lbernacion, dar tocmai se caţără într-un 
copac cu fustele sumecate și agilitatea unei veveriţe. Privirea 
sardonică a fetitei mă împiedică să savurez frumuseţea 
peisajului. 

— Ti-ar conveni să-i ţii scara, nu? bombăne molia. 

— Of! mai lasă-mă în pace, impertinento! mă înfurii eu. 

Gust un pseudostrugure. Doar două-trei boabe, ca să-mi fac o 
idee. E dulce, totuși cu un ușor gust camforat. 

— Mi-l dai odată, dă-mi-l! își pierde răbdarea maimuţica, 
smulgându-mi ciorchinele dintr-o săritură. 

Începe să ciugulească boabele când, de sus, se aude o voce: 

— Nu! Nu! strigă Ilbernacion în spaniolă?. Să nu mâncaţi așa 
ceva! 

lau grăbit fructele din mâna fetiţei și le arunc într-un tufiș sub 
formă de arbust ornamental. 

— Nu era rău deloc! regretă copila. 

Glasul ei face valuri în urechile mele. Pădurea începe să 
onduleze. Zăresc printre ramurile copacilor două, trei, patru, 
zece lbernacion, cu douăzeci de coapse bronzate și zece chiloței 
drăgălași, care nu-s confecționaţi din pânză pentru sacii de 
cartofi, vă rog să mă credeţi. Arborele devine auriu, ca frunzele 
de stejar de pe pălăria lui Eugene Herald. Pământul e albastru, 
cerul roșu. Lasă puţin fereastra deschisă! Măi să fie, nu-i aia 
luna care se vede acolo sus, roz-bombon? Oare ce culoare are în 
America of the Sud? 

Mă rostogolesc prin iarbă. Marie-Marie idem. Râdem amândoi 
cu gura până la urechi. 

Imităm strigătul coiotului! Uhu, uhu, uhu! Încep să cânt „La 
Marseillaise”. Pe urmă „Internaţionala”. Un cântec religios: „O, 
lisuse, blând și bun”. Ne fugărim. În jurul nostru e plin de elfi. De 
fauni, de telefoane, de afoane, de saxofoane, de interfoane, de 
satiri, de Diane, de Diane de Poitou, de Diane de peste tot, de 
Diane de petreceri dubioase. De Cupidoni. O întreagă frenezie. 
Se dansează, se ţopăie îndrăcit. Imbrăţișări, împroșcări. Scântei. 
Artificii. De aur. De sânge. De purpură. Trăiască domnul 
cardinal!  Schimbaţi mașina la Richelieu-Drouot! Să cânte 
muzica! Ce bine miroase Franţa! Pe cuvânt, băieţi, parcă am fi 
în bucătăria Hanului Armaille. 

Pui la frigare. O zână radioasă îmi servește o porţie 
formidabilă. O devorez, sucul mi se prelinge peste tot. Parcă aș 
fi Beru. Eu beruriesc, tu beruriești. Să beruriem, să beruriaţi, 
să... Hu, iu, iu, iu, iu! urlă Pieile Roșii. Sunt numai pene. Pene de 
păsări. Ce plăcut e să fii târât într-un hamac. O grămadă de 
hamace mă apasă pe stomac. Pene de păsări. 


28 în vreme ce eroii lui Ponson du Terrail strigă „Ah! Ah!” (n.a.). 

CAPITOLUL XI 


NU-I NICIO SFÂRÂIALĂ 
SĂ Al CAPUL MARE 


Viaţa încetează să se mai prezinte în Gevacolor cu dominanta 
roșie. Totuși, feeria continuă. Am impresia, ţineţi-vă bine, că 
sunt culcat pe verticală; trebuie să înţelegeţi prin asta că mă 
simt complet lipsit de vlagă și totuși stau în picioare. Imi trebuie 
destul timp ca să-mi dau seama că sunt legat de un trunchi din 
creștet până în tălpi. Fac un efort să întorc capul, ceea ce abia 
îmi permite să-l mișc cu câteva grade (centimetri). Destul însă 
pentru a le capta în câmpul meu vizual pe Marie-Marie și pe 
Ibernacion, la fel ca și mine, legate fedeleș. Ne aflăm în centrul 
unui luminiș mare, protejat de o palisadă înaltă ce continuă în 
partea de sus. Construcţii mari, ridicate din lut și papură, 
compun un soi de cătun primitiv. Cu toate astea, pe acoperișuri 
se văd antene de televiziune. Curtea e pustie. Ai zice că suntem 
singurele fiinţe vii din zonă. 

— Ibernacion! strig eu. 

— Oh! Ţi-ai revenit, îmi spune frumoasa rondubraziană. 

— Parcă aș fi visat. 

— Din cauza fructelor pe care le-aţi mâncat. 

Mă lămurește că e vorba de o plantă halucinogenă, denumită 
helesde”. 

— Dar abia dacă am gustat. 

— A fost destul. Un singur bob provoacă vise fantastice. 

— Şi fetiţa? 

— Își continuă extazul. În timpul crizei voastre, s-au cam 
întâmplat multe, señor. 

— Spune-mi, te rog, Antoine. (Galant, chiar și în momentele 
cele mai puţin propice.) Povestește-mi puţin care-i situaţia. 

— Am găsit cuibul de roico. Erau patru, numai bine le 
dăduseră tuleiele. Când am coborât din copac, mi-am dat seama 
imediat că amândoi eraţi plecaţi de pe lumea asta. Am fript 


29 Denumire, intenţionat deformată de către autor, care trimite la L.S.D., drog care 
modifică senzațiile vizuale și auditive. (n.tr.). 

păsările și v-am dat să mâncaţi. Chiar când aţi terminat, o 
hoardă de indieni a năvălit peste noi. Ne-au imobilizat și ne-au 
adus aici ca să ne lege de stâlpul incantaţiilor. 

— Ce-au de gând să ne facă? 

Ibernacion nu se grăbeşte cu răspunsul. Cum insist, murmură 
cu un glas stânjenit: 

— Din locul unde te afli, poţi să vezi șopronul din crengi, la 
dreapta? 

— Da, pot. 

— Nu vezi suspendat înăuntru un fel de ghirlandă? 

— Da, o disting. Ai zice că-i o funie de usturoi, precum cele 
care se vând prin unele sătucuri din Provence. 

— Nu-i vorba de căpăţâni de usturoi, Antonio, ci de capete 
omenești. 

Pe loc, fac precum Trubadurul (bat în Verdi). 

— Indieni jivaros**! mă bâlbâi eu, încercând de trei ori să îmi 
vin în fire. 

— Mai rău, mă asigură tânăra. Am nimerit în mâinile indienilor 
livaros, pe care noi, cei de aici, i-am poreclit Șacalii Hăţișurilor. 

— Dar unde sunt? Nu se vede nimeni. E 

— Așteaptă să cadă noaptea pentru a ieși. Asta e ritualul lor. 
Diseară se va ridica pe cer luna plină, marcând începutul 
sărbătorilor la ei. Aprind focul. Beau alcool și cântă pentru 
celebrarea zeului Lunii, Gen’ mâr-Sack. După care se dedau la 
orgii de la miezul nopţii până în zori. Abia pe urmă ne vor 
sacrifica pentru a ne pune capetele la micșorat. 

— Ce oroare! mă lamentez eu. N-a încercat niciun guvern 
până acum să nimicească acest trib? 

— Imposibil, fiindcă, poate nu știi, dar un cap micșorat 
constituie principalul articol de export din Rondubraz. Țara 
noastră, adaugă cu mândrie lbernacion, e cea care 
aprovizionează muzeele și colecţionarii bogaţi din lumea 
întreagă. Indienii /ivaros își cumpără liniștea de la autorităţi 
plătind un tribut lunar de o sută de capete. Sume importante, 
obținute din vânzările capetelor micșorate, alimentează 
fondurile secrete ale statului, fonduri care asigură întreţinerea 
luptătorilor de gherilă. Pentru că fiecare nou guvern îi 
recompensează, bineînțeles, pe cei care i-au adus la putere. 


30 Indienii din Amazonia. Aceștia micșorau, printr-un procedeu special de mumificare, 
capetele dușmanilor, pe care le păstrau ca trofee. (n.tr.). 

— Nu l-ai mai văzut pe prietenul nostru Berurier? 

— Nu. 

— Dacă s-o fi rătăcit, poate că în felul ăsta și-a salvat viața, 
visez eu cu glas tare. 

Mă aplec cât pot, s-o cercetez pe Marie-Marie. Pare că moţăie 
și, din când în când, izbucnește într-un râs vesel. 

— E tot în criză, nu? oftez eu. 

— Câte boabe de helesde ai mâncat? se interesează 
Ibernacion. 

— Două sau trei. 

— Din ciorchine lipseau opt, am numărat. Deci fetița a mâncat 
cinci sau șase, foarte mult. Va mai delira încă douăzeci și patru 
de ore cel puţin, din fericire pentru ea. În felul acesta, n-o să-și 
dea seama de nimic. 

Stomacul mi se chircește. 

— Ce vrei să înţelegi prin „N-o să-și dea seama de nimic”? 
Crezi că indienii /ivaros o să-i facă rău și fetiţei? 

— Păi, cum altfel? Ea reprezintă pentru ei o mană cerească. 
Un cap de copil e mult mai ușor de micșorat. Dacă ţi-aș spune 
că un cap micșorat de copil se vinde la New York cu până la 
zece mii de dolari... Într-un an, indienii /ivaros au dat peste o 
colonie de vacanță. Nimeni n-a zis nimic, fiind vorba de orfani, 
dar statul rondubrazian a făcut afaceri grase. 

— Dumnezeule, îmi scapă fără voie, n-am să permit ca Marie- 
Marie să fie decapitată! 

Zicând acestea, încep să smucesc de legăturile mele. Simt 
imediat o durere vie în tot corpul. 

— Ai grijă să nu te zbațţi! îmi strigă lbernacion. Suntem legaţi 
cu astrinciuc, o plantă care, spre deosebire de cauciucul 
obișnuit, se contractă atunci când tragi de ea. Dacă te agiţi prea 
mult, ajunge să te și sufoce. 

Invins, zdrobit, buimac de atâtea eșecuri, rămân nemișcat, 
regretând că n-am mâncat un ciorchine întreg de helesde. 

e 

Noaptea cade cu un zgomot găunos. Nu-i o figură de stil, 
dragilor. De îndată ce soarele a coborât la asfințit, au început să 
răsune bubuituri înfundate. 

— lată-i! îmi spune bobocul de fată. 

Intr-adevăr, o populație insolită își face apariţia lent, 
maiestuos, din colibele de chirpici. În față merge un bătrân cu 

nasul precum ciocul unei răpitoare. Poartă pantaloni din piele de 
boșila. Pe torsul lui gol, o inscripţie albă anunţă: Attentieon 
Proaspătvopsitof. O mantie mare, din blană de vaxob, cu dungi, 
e aruncată pe umerii lui și o coroană din pene îi ţine loc șefului 
de însemnele de șef. 

Merge cu braţele încrucișate pe piept zinzănind*!, în vreme ce 
două femei drapate în tunici de vizon bărbierit îl luminează cu 
torţe. 

Sinistrul bătrân se apropie și ne trece în revistă. Niciodată nu 
mi-am încrucișat privirea cu una așa de feroce. Doi ochi de 
vultur, căpriţelor. Ficși, rotunzi, imobili. Expresia lui Sin Jer Min 
En Lai, șeful chinezilor, faţă de a lui era bunătatea radioasă 
întruchipată. 

Se uită la noi cu atenţie și un frison îmi străbate capul, fiindcă 
mi-l și văd în ochii lui în model redus. 

— Darundei hugh? întreabă el cu o voce fără timbru 
(destinatarul va plăti francarea la primire). 

Prin aceste două cuvinte, căpetenia /ivaro cere să-l vadă pe 
fiul lui. Una dintre femei îi răspunde: 

— Hughelatele! 

Ceea ce nu reușesc să traduc. 

V-am vorbit despre ceilalți membri ai tribului și de atribuţiile 
lor? Nu, nu încă. Imediat. Bărbaţii sunt toți cu pieptul gol și 
poartă pantaloni colanţi, croiţi din piele de boșila ori din piele de 
coila. Pentru a se deosebi de venerabilul lor șef, ei n-au vârsta 
lui, nici mantia și nici coroana de pene. O singură pană e înfiptă 
în părul lor slinos, răsucit în coc pe ceafă. 

Toată lumea se așază în semicerc. Marelui șef i se întinde o 
pipă de pe strada Păcii, îndesată cu Early Morning de la Dunhill 
(recunosc aroma antică). Bătrânul începe să tragă din pipă fără 
să scoată o vorbă. Imi dau seama că încearcă să facă rotocoale 
de fum și îmi vine să-l sfătuiesc să fumeze trabuc, ceea ce i-ar 
facilita sarcina, dar nu știu cum să-i spun în indiana /ivaro: „Cu o 
Corona v-ar veni mai ușor”. 

Toată lumea e foarte atentă. Simţi cum sporește încordarea. 
Ea se înalță deopotrivă cu fumul albăstrui al pipei. Uneori, 
volutele acesteia parcă ar vrea să constituie un cerc, dar, în 
ultimul moment, uite că se împrăștie și dispar. Perseverentă, 
bătrâna căpetenie își reia tentativa. Șeful e încăpățânat, 


31 N-aveţi decât să căutaţi în dicţionar până n-oţi mai putea! (n.a.). 
VP - 110 


sălbatic. Buzele lui subţiri se rotunjesc, limba încărcată se 
întrezărește prin ceața exalată de el. 

Îi șoptesc lui Ibernacion: 

— De ce ţine morţiș să scoată cercuri de fum? 

— Asta-i singura noastră șansă, îmi spune ea. 

— Cum adică, dacă-i reușește? 

— Dimpotrivă. Dacă nu-i reușește, ar însemna că zeul Lunii 
Roșii refuză sacrificiul. 

Mă înțelegeți că din clipa asta încep să mă pasioneze ceva 
mai mult performanţele lui. De fiecare dată când aruncă un nor 
de fum, inima mea marchează un timp de oprire. Dacă scap din 
blestemata asta de situaţie, rămân aritmic for ever. 

— Și o să fumeze așa toată noaptea? mă neliniștesc eu. 

— Nu, doar o singură pipă. 

— Și dacă nu reușește? 

— Ne dau drumul. Cred că n-o să fie în stare, adaugă tânăra 
fată, liniștită. 

— Din ce cauză? 

— După zvonurile care circulă printre combatanți, marea 
căpetenie Nibdanlkalbhăr ar fi astmatică și de câţiva ani fumul 
nu-i face bine. De altfel, are în pipă tutun din import, mai fin 
decât cel de pe la noi. 

Imperturbabil, bătrânul continuă să tragă din lulea. Adună o 
cantitate mare de fum și-o expulzează cu capul ridicat spre cer. 
Dar nimic. Membrii tribului par dezamăgiţi. Dacă bătrânul dă 
rateuri în continuare, mă tem că n-o să-i mai reînnoiască 
septenalul. Și nu-i exclus ca supușii lui să ceară erecții 
anticipate. În ciuda feţelor impasibile, decelez în ochii lor 
luminaţi de torţe o nemulţumire. 

Pipa începe să sfârâie. Acestea vor fi ultimele pufăituri. 
Speranţa înflorește în sufletul meu senin. Bătrânul trage acum 
aproape din gol. Adună ultimele resturi ale combustiei. Pipa lui e 
terminată. Își ţine multă vreme capul răsturnat pe spate înainte 
de a pufăi cel din urmă fum. Îl învârtește în gură. Îi savurează 
gustul. Apoi, buzele i se deschid ca fundul unei vaci care se 
balegă. Pentru o clipă, nu iese nimic. Bătrânul își ţine respiraţia, 
învârtește fumul în jurul limbii rotunjite la maximum. Și atunci, 
bieţii mei prieteni, un rotocol de fum magnific, albastru, perfect, 
mai rotund decât roata de rezervă a rablei voastre, începe să se 
învârtească în lumina făciliilor. Și rotocolul seamănă cu o aureolă 

glorioasă care planează, stagnează, se lărgește, strălucește și 
vrăjește. 

Un oftat imens se ridică din piepturile celor din jur. De trei ori, 
strigătul de bucurie al indienilor /ivaros răsună teribil de răgușit: 

— Heugh! Heugh! Heugh! 

Marele Nibdanlkalbhâr scoate din gură ţeava lulelei de parcă 
ar fi un termometru. 

— Hâgh! face el. 

Și începe să verse mai ceva ca o englezoaică bătrână pe un 
feribot. 

E frumos la vârsta lui să-i mai reușească rotocoale de fum, 
nu? Până și cei care-l defăimează ar trebui s-o recunoască. Un 
om de șaptezeci de anișori, care scoate rotocoale de fum fără 
broșura explicativă, nu întâlnești la tot pasul. La fel ca liderii 
politici cu state de vechime care-ţi debitează discursul fără 
hârtie în față. Așa se înșală oamenii. Poporul confundă memoria 
cu geniul. Dacă încerci timid să obiectezi, îți taie imediat 
macaroana. 

„Fără hârtie!”, afirmă poporul energic. „Ce tot ziceţi?” „Fără 
hârtie!” îţi retează vorba. „În fine, nu-i mare lucru să...” „Ce zici, 
nene, fără hârtie?” 

Uneori mă întreb dacă acești lideri marcați de vârstă nu s-or 
duce și la budă la fel cum merg la microfon: fără hârtie. 

Frenezia se declanșează în tribul indienilor /ivaro. Încep să 
joace, să cânte, să tragă la măsea. Sărbătoare mare, fraţilor! 
Consilierii municipali ai statului se învârtesc în jurul nostru 
ținându-se de mâini, urlând cât îi ţine gura acest cântec 
războinic: 

— Tsavéhoů planctélé ch'hoi; halam hôdď’ halam hôď ...?? 

Îți îngheață sângele în vine, dragii mei. Hărmălaia se 
întețește, populația se agită dintr-un capăt la altul al bătăturii. 
Ridică securi, se dau în stambă, se înșiruie toți unii după alții, în 
șir indian, scot ţipete. E o beţie. Îmi vine să strig piua! 

Distracţia durează de ore întregi. Până la urmă, toată lumea e 
făcută cui, mai mult sau mai puţin. Indienii se întind pe jos și se 
declanșează o formidabilă fornicaţie. Noroc că Marie-Marie e 
inconștientă; m-ar jena să asiste la o partidă de amor colectiv 
de o asemenea anvergură. Am auzit și eu de reforma 

învăţământului, am aflat că mucoșii de la grădiniţă vor fi duși în 
clinicile de maternitate pentru a li se arăta cât mai de timpuriu 
că nici măcar la Bruxelles copiii nu se mai nasc din căpăţâni de 
varză, totuși... 

— Ah, ce rău îmi pare! îi spun lui lbernacion. 

— Că n-ai cunoscut mai devreme școala universală? mă 
întreabă ea. 

— Nu, că sunt legat, frumoaso. Altminteri, te-aș fi întrebat 
dacă n-ai vrea să-mi acorzi acest dans. 

Tânăra suspină: 

— Vai, Antonio, nu mi-e dat să mă bucur de promisiunile din 
privirea ta. 

Nu se exprimă rău deloc, ce zici, pentru o fată trăită în 
pădure! 

— Să înţeleg, reiau eu, că după toată tăvăleala asta a lor 
urmează moartea? 

— Da, Antonio. 

— Sunt dezolat, Ibernacion, că te-am atras în această funestă 
aventură. 

— Totuși, e o fericire să mor la dreapta ta, Antonio. 

Oh, scuzați! Aţi auzit? Aţi mai întâlnit până acum o femeie 
care să se declare fericită că va fi decapitată și i se va micșora 
capul în tovărășia bărbatului pe care-l admiră? Pentru mine e o 
premieră! Ce dragoste la prima vedere, oameni buni! 

— Aș fi cunoscut, datorită ţie, câteva ore de fericire, adaugă 
ea. 

Cuvintele ei mă conectează pe Saint-Cloud. Fericirea mi-o 
aduce pe Félicie. Félicie, scumpa mea mamă. 

Sper să nu afle niciodată că frumosul cap al băiatului ei va 
deveni cât un pumnișor de bambino. Când eram un zgâmboi, 
unul dintre vecini mă striga întotdeauna „Cap mic”. 

„Ei, cap mic, tot așa de neastâmpărat ești?” mă întreba el, de 
pe partea cealaltă a gardului, culegând trandafiri. 

Uneori, cu o lovitură neinspirată de picior, expediam mingea 
în grădina lui. 

„Dacă o să continui să-mi strivești tufele de căpşuni, am să ți- 
o confisc. Mă auzi, cap mic?” 

Tărtăcuţa lui San-Antonio al dumneavoastră, minusculizată la 
ultima expresie, va sfârși într-o vitrină, prieteni. Poate că cei 
care m-au cunoscut se vor uita la ea vizitând un muzeu. Își vor 

spune că acest „cap mic” le amintește parcă de cineva. 

Bătătura din mijlocul cătunului nu-i decât un bordel gigantic. 
Copularea e generală. Numai marea căpetenie stă și privește, 
ghemuită sub pene ca o curcă pe ouă. Mestecă chewing-gum cu 
clorofilă, amintindu-și, cel puţin așa presupun, de vremurile 
când în loc să tragă din pipă făcea și el altceva. 

lar eu, băieți, meditez. Dar nu pentru multă vreme, fiindcă, 
deodată, un strigăt mare pornește din cer. Ceva care seamănă 
cu boncănitul cerbului. Nu știu dacă aţi auzit vreodată vaierul 
prelung al acestei cervide în perioada rutului. E inconfundabil. 

Cuplurile se decuplează. O tensiune bruscă provocată de 
atenția încordată îi paralizează pe masculi și le face să se 
închidă pe femele. 

Un boncănit căzând din nori e ceva mai curând bizar, 
respectiv chiar straniu și, de fapt, surprinzător. 

Dar minunea nu se oprește aici. Când un nou urlet și mai 
apăsat se rostogolește asupra satului /ivaro, încep să 
strălucească luminiţe printre ramurile unui arbore formidabil. 

Acest gigant al pădurii se află dincolo de îngrăditură, dar 
coroana lui se întinde deasupra așezării. Ceva se desprinde 
dintre ramuri. Un patruped destul de mare, băieţi! Nu-i vorba de 
o maimuţă, așa cum ai putea crede la prima lectură, ci de un soi 
de cămilă. O cămilă într-un copac! O cămilă cu părul 
fosforescent! Miracol! Cu atât mai mult miracol cu cât animalul 
pare să fie suspendat în aer. Coboară lin, în salturi intermitente, 
deasupra oamenilor împietriţi, emițând întruna strigătele acelea. 

— Parcă ar fi o lamă, bâigui eu. 

— Nu, e de părere lbernacion, e o vigonie. 

Într-adevăr, indienii se prosternează șoptind: 

— Vicuna! Vicuna! 

Animalul a ajuns acum la patru sau cinci metri de pământ. Se 
răsucește ușor și pe urmă - o, minune a minunilor! O, miracol al 
miracolelor! - se pune pe cântat. 

Ciulesc urechea. Da, sigur, nu încape nicio îndoială, această 
vietate fabuloasă cântă în franţuzește. Vocea rămâne 
cavernoasă, așa cum îi stă bine unui rumegător, dar cuvintele se 
aud distinct: 

— S-au întors vigoniile. 

Toţi membrii tribului /jvaro se prosternează întinși pe burtă, 
inclusiv marea căpetenie Nibdanlkalbâhr, în ciuda herniei 

strangulate de care suferă. Mulțimea psalmodiază rugăciuni încă 
de alungare a duhurilor rele. Fatima! Indienii ăștia sunt la fel de 
creduli ca portughezii. 

Vigonia luminescento-arboricolo-coborâtoare-cântătoare 
ajunge jos. Rămâne ridicată pe labele dinapoi. Părul ei 
strălucește. Șovăie, apoi se apropie de marea căpetenie, care 
sughite de mama focului. Animalul se apleacă și ia cu copita 
dreapta din faţă cuțitul înfipt în brâul de flanelă al ilustrului 
bătrân. (Căpetenia iese în lume cu pieptul gol ca să epateze, dar 
poartă un brâu din flanelă.) Vigonia, fără rușine, ridică lama în 
lumina torțelor. 

— Arrheugh! Arrheugh! ţipă un bebeluș. 

Nimeni altcineva nu spune nici pâs. Atunci, animalul se 
apropie de mine cu un mers mai curând de plantigrad decât de 
cervid. Botul lui rozior e mânjit de sânge. Ajunge în dreptul 
nasului meu. 

— Vă tai funiile și o ștergeţi cât mai urgent posibil, în timp ce 
eu îi mai prostesc puţin cu tâmpeniile mele, șoptește vigonia- 
comediant cu vocea lui Beru. Nu vă ocupați de mine, mă 
descurc singur. Viaţa fetiţei înainte de toate! 

Vorbind, îmi taie legăturile de astrinciuc. 

— Tchao, tipule, și dacă nu mai ies la liman, transmite-i 
Berthei cele mai bune urări din partea mea! 

Apoi, animalul miraculos îi taie funiile lui Ibernacion și, în fine, 
pe cele ale fetiţei! Dau fuga s-o prind în brațe. Ne îndreptăm 
spre poarta cătunului. Vigonia vine după noi. Taie cu lama 
cuţitului zăvorul de lemn. Întredeschidem bariera. 

— Vino cu noi, ce naiba! îi spun Grasului. 

Mi-i arată pe indieni. Aceștia din urmă s-au ridicat și se 
apropie cu un pas tiptil și lunecos. 

— Or să pună iar mâna pe noi și dăm de dracu'. Pricepi? 
Șterge-o când îţi spun. Eu mă duc să le dau un nou recital. 

Are dreptate. Viaţa fetiţei înainte de toate. 

— OK, tipule, consimt eu. Dacă totul merge bine, ne întâlnim 
la Ambasada Franţei din Graduronz peste patruzeci și opt de 
ore. 

O urc pe umărul meu pe creatura aceea mică și caldă și o rup 
la sănătoasa, drept înainte, urmat de valoroasa luptătoare de 
gherilă, complet năucită. 

CAPITOLUL XII 


PERIPEȚII LA PERIFERIE 


Când zorii consimt să se ridice, suntem în același timp 
extenuațţi, dar și la marginea unui drum naţional. Să rămână 
doar între noi și Cartierul Latin (pe care l-am putea numi, în 
situaţia de faţă, Căsăpeala latină), numai datorită extraordinarei 
Ibernacion am izbutit să ieşim la liman din această pădure mai 
mult sau mai puţin virgină, unde am trăit aventurile 
surprinzătoare de mai înainte. Această tânără femeie hotărâtă, 
îndrăzneață, curajoasă și iubitoare (staţi, că era să uit; în fine, 
să trecem peste) are un simţ al orientării care lui Cristofor 
Columb i-ar fi permis să descopere India, așa cum intenţionase 
inițial, în locul disputatei Americi. Calea Lactee, mușchiul 
copacilor,  muștele  zeloase, scutecele pruncilor, urina 
coleopterelor, excrementele șopârlelor, strigătul din preaplinul 
inimii, viteza vântului, mângâierea pufului, duritatea rășinii, 
culoarea șerpilor îi permit să dibuiască drumul cu o siguranţă 
deconcertantă. Interpretează fiecare semn, cel mai mic detaliu. 
Observă tot. Ghicește ce nu vede, astfel încât această pădure pe 
cât de inextricabilă, pe atât de ecuatorială, sfârșește prin a fi 
mai bine balizată decât șoseaua naţională 7. (În engleză, the 
national 7.) 

Ore în șir de mers. Cel puţin șase. Da, pentru că ne-am oprit 
un ceas sub un pompidus caduc cu înflorire fiscalo-dementă. Nu 
vă închipuiţi cât am binecuvântat această haltă. 

Marie-Marie dormea mai departe. E ușoară, nimic de zis, dar 
când străbațţi în forţă o silvă sălbatică, cum scriau marii mei 
înaintași (care, spre deosebire de mine, au devenit clasici), cu o 
greutate în braţe, ajungi rapidos să nu-ţi mai simţi spatele. După 
trei ore de marș, lbernacion a înţeles că mă lasă tricepșii. 

— Să ne oprim, mă sfătuiește ea, și să confecționăm un zizi- 
panpan” din liane. 

Imi explică atunci că un zZ/z/i-panpan e un soi de plasă folosită 
de femeile indiene pentru a-și purta pruncii în spinare, ceva de 

genul unui rucsac tirolez, la la iii uuu o lala i uuu! 

Eu, mă știți cum sunt, îi răspund că la noi zizi-panpan 
înseamnă cu totul altceva. Curioasă cum sunt femeile, vrea să 
știe ce anume. Și atunci, uitând de situația noastră 
(supărătoare) și de soarta marelui Beru (încă și mai 
supărătoare), o depun delicat pe Marie-Marie pe un pat de 
frunze și o duc pe lbernacion la câteva sute de metri depărtare, 
ca nu cumva fetița să se trezească în mijlocul demonstraţiei 
mele. 

In cele din urmă, puțină odihnă ni se cuvine și nouă. Dacă 
stau și mă gândesc, numai odihnă nu înseamnă exercițiile 
cărora ne dedăm, deși se derulează la orizontală. Nici vorbă! 
Fiindcă, dragii mei (dacă sunteți pudici sau prudenţi, săriţi 
repejor peste acest paragraf cu ambele picioare), demarez în 
viteză și îndrăzneţ. Îndrăzneţ n-ar fi cuvântul potrivit, dar mă 
rog! Să zicem că-i temerar să iei cu asalt, autoritar, o tânără 
fără a-i fi servit un aperitiv, cât de cât. Ştiţi cu toate și cu toţii ce 
înseamnă „a lua cu asalt”, astfel încât n-am să vă jignesc cu o 
descriere. Dar chestiunea cea mai tare e că, imediat după 
această delicată figură, îi administrez damei a treia etapă de 
instrucție a „Regimentului de picioare Louis al XV-lea”. Am zis 
bine: „A treia etapă”. Trebuie să admiteţi că, pentru a te lansa 
în acest gen de exerciţii, trebuie să dispui de o sănătate 
robustă. De sănătate, dar mai ales trebuie să fii un San-Antonio, 
nu mi-e rușine s-o afirm (în fine, nu prea mult). Credeţi-mă, 
lbernacion nu-i o plăpândă viorea în privinţa amorului cu 
propulsie internă. Ghicești în ea o fată cu experienţă, care a 
părăsit un războinic și, ce-i mai rău, un luptător de gherilă 
(personaj inactiv prin excelenţă). Tânăra începe să strige un 
Che, che. De multicel a învăţat-o maică-sa ce și cum se petrece 
în asemenea situaţii. Totuși, foarte obiectiv, trebuie să 
recunoaștem că-i siderată. li fac niște demonstraţii pe cinste. 
Ibernacion descoperă combinaţii formidabile. Habar n-avea că 
așa ceva putea exista. Cum zicea unul: „Vedea ea că arăta 
frumos, dar nu știa că-i și comestibil”. Scumpa e în al nouălea 
cer! O ridic în slăvi, o iluminez, o propulsez, o plimb pe Calea 
Lactee. Și toate astea în mijlocul naturii, băieţi! În intimitatea 
nopţii! Doamne, că frumos mai e un trup în decorul pădurii! În 
fine, ce să vă mai zic, ne iubim mult și bine. Ne dorim iar și ne 
dăruim iar. Vorbim cu gura plină. Apoi, cum și cele mai bune 

lucruri au un sfârșit, trupurile noastre se despart. 

— E mai bun Z/zi-panpanul vostru, declară sălbatic cucerirea 
mea. Dar acum trebuie să-l fabricăm pe celălalt. 

Câteva liane smulse de pe trunchiuri, iute împletite și 
înnodate, și hop, e gata un coșulet frumos în care s-o duc pe 
Marie-Marie. 

Înainte, marș! cum zic militarii de geniu. Și o pornim iar la 
drum. 

e 

Aşa cum am avut onoarea să vă spun la începutul prezentului 
capitol, în zori de zi, ajungem pe marginea naționalei 0001 (fiind 
încă neterminată) care merge de la Graduronz, capitala, vă 
reamintesc, la Juan Menor*, oraș important al statului Publiciss. 

Aurora cu degetele de argint (uite c-am dat-o pe dulcegării) 
pare să mângâie pleoapele fetiţei, fiindcă ea deschide ochii, ca 
și când n-ar fi așteptat decât primele raze de soare pentru... (of, 
taci din gură, nu mai merge să adaugi nimic). 

— Unde suntem? mă întreabă ea plescăind din limbă. 

— Tocmai am ieșit din pădure, puiule. 

— Tu m-ai cărat, Antoine? 

— Trebuia, dormeai tun. 

— Deci din cauza asta am avut coşmaruri. Închipuie-ţi că am 
visat numai Piei Roșii, ca în vesterne. 

Începe să râdă. 

— Mă întreb de unde până unde, măi, Colţișori! 

— Și unchiu'? 

— El a luat-o pe alt drum. 

— L-ai mai văzut? 

— Dovadă ce-ţi spun, că a luat-o pe alt drum. 

— De ce n-a rămas împreună cu noi? 

— Ca să-i derutăm pe urmăritori. Era mai indicat să creăm 
două piste. Inţelegi? 

— Impiedicat cum îl știu, o să ajungă la Paștele Cailor, îţi spun 
eu! 

— Nu-ţi bate capul. Dacă i-am dat întâlnire la Graduronz, ne 
găseşte el până la urmă. 

— İn cazul în care nu-i fac de petrecanie chinezii și luptătorii 
de gherilă, adaugă simpatica și sceptica fetiță. 

Incepe să caște. 

— Mi-e sete. 

— Găsim noi apă, stai liniștită. 

— Mi-e foame! 

— O să găsim și de mâncare. 

— Vreau să mă schimb! 

— Ascultă, țânțarule, îți promit rochii de muselină, de catifea, 
de organdi, de mătase, de funigei, dar nu zăresc la orizont nicio 
sucursală a magazinului Printemps, așa că, deocamdată, lasă- 
mă în pace! 

— Of, ce-ai păţit, te-ai trezit cu fața la cearșaf în dimineața 
asta? 

— Nu tocmai, puștoaico. Nici măcar nu m-am culcat și te-am 
cărat în spate toată noaptea. 

Se uită la mine într-o dungă, cu un aer indecis, în care 
predomină arțagul. 

— Nu știu dacă ţi se trage de la căratul meu, Antoine, dar ai 
ochii tare încercănați. 

O las pradă subiînţelesurilor care nu sunt potrivite vârstei ei, 
pentru a examina situaţia. Potrivit părerii mele, e din ce în ce 
mai puţin strălucită pe ansamblu. Forțele guvernamentale, 
colonia chinezească, luptătorii de gherilă și indienii /ivaros sunt 
pe urmele noastre. N-am niciun ban și niciun alt mijloc de 
locomoţie în afara celor dăruite de Félicie. Unicul obiectiv, să 
ajungem cu orice preț la Ambasada Franţei. Ea reprezintă 
singura noastră scândură salvatoare. 

— La ce distanţă suntem de Graduronz? o întreb pe sublima 
Ibernacion. 

— Cam la o sută doi kilometri, îmi răspunde. 

Un zgomot de motor, care se aude pe drum, îmi captează tot 
interesul. 

— Dacă am face autostopul? sugerez eu. 

Tânăra scutură din cap. 

— În ţara asta, nimeni nu oprește. Dimpotrivă, dacă un 
automobilist vede pe cineva la marginea drumului, se grăbește 
să apese pe accelerator, așa de tare se teme de un atac. 
Trebuie să-ţi spun că pe aici astea sunt la ordinea zilei. 

Zgomotul motorului crește fără a se multiplica. Zăresc foarte 
departe, în vârful unei coline, o camionetă. 

— Trebuie s-o oprim, decid eu. 

— N-o să oprească, Antonio. 

— Și dacă-i barăm drumul? 

— O să forțeze bariera! 

Ibernacion plesnește din degete. 

— Doar dacă... 

Spre fericirea mea, își scoate bluza. Apropo, trebuie să vă fac, 
în treacăt, o confidenţă: Ibernacion nu poartă sutien. 

— Ce tupeu la ea! cârâie mica hurie văzând cele două pere 
superbe, de culoarea chihlimbarului. 

— Ascundeți-vă! ne strigă rondubraziana ieșind în drum cu 
pieptul gol. 

Își ciufulește părul și se ghemuiește lângă taluz, făcând 
semne deznădăjduite cu mâna. Camioneta ia virajul. E o rablă 
veche, plină de cărămizi, condusă de un metis care are o 
mustață ca ghidonul unei biciclete de curse. 

Şoferul aruncă o privire spre femeia care-l strigă. Din instinct, 
accelerează. Dar îi zărește pieptul gol și pune o frână teribilă. O 
oprire ca-n filme. Își oferă chiar luxul să dea înapoi ca să vină 
până în dreptul frumoasei mele tovarășe de drum. Cum ea nu se 
clintește din loc, insul coboară din mașină și se apropie de ea 
rostogolind niște ochi mari cât capacul unui cazan de rufe. E ca 
trăsnit în moalele capului. Ar avea chef să pună mâna după ce 
și-a clătit ochii. 

Socot momentul oportun unei intervenţii stil bandit calabrez. 
Îmi fac apariţia în spatele lui. Nu mai are timp să se întoarcă. 
Mâna mea care nu iartă îi aterizează peste ceafă. Pe loc, cade în 
genunchi ca la intrarea peșterii făcătoare de minuni și începe să 
numere stelele verzi. 

— Ştii să conduci? o întreb pe Ibernacion (pe care o tutuiesc) 
privind cum își reambalează lăptăria-model. 

— Bineînţeles, chiar și camioane! 

ÎI scotocesc pe șofer și-i umflu portofelul. Acesta din urmă 
conţine acte pe numele Octâbo Duproz, ca și ceva bani. 

— Eu o să fac o ascunzătoare între cărămizi, unde o să mă 
pitesc împreună cu fetița și șoferul, în vreme ce tu conduci 
camioneta, de acord? 

— De acord! răspunde ea în spaniolă. 

— Direcţia Graduronz. Uite aici actele mașinii și bani ca să 
cumperi benzină. Dacă te oprește în drum Poliţia, cum n-ai 
permis de conducere... 

— Le dau un bacșiș, face ea neglijent. La noi, așa ceva 

înlocuiește un act de identitate. Tablagiii preferă poza în culori a 
republicii. 

— La Graduronz să întrebi de adresa Ambasadei Franţei și 
mergi direct acolo, ne-am înțeles? 

Îmi ţocăie un pupic ce pune capac indignării fetiţei. 

e 

— Ei, Antoine, trezește-te, fiule, cred că am ajuns. 

Casc, pe urmă îmi frec ochii. Într-adevăr, ne-am oprit. Aud că 
cineva râcâie cărămizile de pe platforma vehiculului. 

— Ai aţipit ca Loara, zice Marie-Marie. Și ce-i mai nostim e că 
și prostul ăla cu mustăţi soilește și el. In ţara asta, oamenii nu-și 
prea fac sânge rău. 

Are dreptate: numitul Octebo sforăie mai ceva ca o mașină 
electrică de bărbierit în funcţiune pe un teanc de farfurii. 
Imediat se deschide o breșă în nișa noastră și soarele ne salută. 
Zăresc chipul brunei Ibernacion printre cărămizi. 

— Am sosit, spune ea. 

Ne mărește deschiderea și ieșim din ascunzătoare. Metisul 
nici măcar nu s-a trezit. 

lată-ne în fața unui grilaj vopsit în verde pe care flutură 
drapelul francez. În fundul grădinii, plantate cu cocotieri, se 
ridică o construcţie frumoasă în stil colonial: Ambasada 
republicii noastre. 

Ne simţim anchilozaţi, fetița și cu mine. Câteva mișcări ca să 
restabilim circuitul, după care ne îndreptăm spre clădire. 

În capătul peronului, o pereche de militari rondubrazieni face 
de pază așezați în balansoare și fumând trabucuri groase cât o 
franzelă de trei livre. Nici ţinuta și nici expresia mea nu le 
inspiră încredere. Unul dintre ei îmi barează drumul cu piciorul 
întins. Mă opresc dinaintea acestui fragil obstacol și-l măsor pe 
individ cu o privire disprețuitoare. 

— Ce-ţi trebuie? îl întreb. 

— Papeles! răspunde tipul sec, întinzând mâna. 

— Pentru asta am și venit, să le caut aici. 

Dar el nu pricepe. 

— Papeles! 

— Explică-i tu, o rog pe Ibernacion”. 


35 Mulţi dintre voi, mai cartezieni decât Descartes, vor considera ilogic să înţeleg și să 

Și ea începe să-i dea cu gura, să se însuflețească, să 
gesticuleze, să strige, să declame; fără niciun efect. Celălalt 
rămâne de marmură. Bodogănește ceva și repetă pentru a treia 
oară papeles. 

— Nu-i nimic de făcut, declară lbernacion. Nu ne lasă să 
intrăm. 

— Cu ce drept? Suntem aici pe teritoriu francez și vin să cer 
drept de azil. 

— S-ar părea că a început revoluţia. Faţă de iminența 
răzmeriţei, Guvernul asigură protecţia clădirilor diplomatice. 

— Supravegherea, da! 

Și atunci fac o șmecherie tare haioasă, cred eu, îmi veti 
confirma sau îmi veţi infirma: sar în sus cu picioarele desfăcute 
și cad cu amândouă tălpile simultan pe rama ieșită în afară a 
balansoarelor. Ce fac două balansoare într-o asemenea 
conjunctură? Basculează, nătăfleţilor! 

Cei doi soldaţi pleacă unul către celălalt și dau noroc cu 
tărtăcuţa. Bang! Sunt terminaţi. Continuându-și mișcarea, 
fotoliile balansează în sens contrar și mi-i proiectează peste 
spătare. Buf! Buuuf! (Unul e ceva mai gras decât camaradul lui.) 
Indivizii se lăţesc pe jos. 

— Poftiţi, domnișoarelor, le spun eu împingând ușa. 

Intrăm într-un hol spaţios, terminat printr-o scară impozantă 
din marmură albă. În mijlocul holului e o masă mare de acaju. 
Pe masă, o tăbliță: „Informaţii” (în franceză și în spaniolă). În 
spatele mesei, doi inși: un francez molâu, palid, brunet, 
îmbrăcat trist, și un ofițer rondubrazian, care trebuie să fie cel 
puţin feldmareșal, judecând după galoane. 

— Ce doriţi? își încruntă sprâncenele francezul, vorbind cu un 
glas scârţăit (e din Auvergne, după un amic al tatălui său). 

— Aș vrea să vorbesc de urgenţă cu ambasadorul. 

— Excelenţa sa nu primește decât vizitele anunţate, îmi 
răspunde el. Scrieți la cancelarie arătând care-i obiectul vizitei 
dumneavoastră și peste zece zile veţi primi o înștiinţare dacă 
adăugaţi un timbru pentru răspuns. 

Îmi simt sângele, furia, fierea și nerăbdarea năvălindu-mi în 
față și răspândindu-se în tot trupul. 

— Să știi, bătrâne, că n-am venit aici ca să primesc prospecte, 
explodez eu. E vorba de ceva de o extremă gravitate și urgenţă. 

Măscăriciul aruncă o privire speriată spre ofițerul care-l 
flanchează. 

— Despre ce-i vorba? mă întreabă acesta din urmă într-o 
franceză care ar semăna cu spaniola dacă ar fi fost proferată în 
limba lui Don Quijote. 

— E o chestiune personală, privar, private, comprendito? 

— Papeles! 

— N-am papeles! Nimic, pierdut, zero! Nici măcar un capăt de 
papel igienic. Sunt un înalt funcţionar parizian care a pierdut tot, 
în afara simțului de orientare, și vreau să-l văd pe ambasador. 

Ofiţerul începe să strige: 

— Guardias! _ 

Trei haidamaci dau năvală în pas de asalt. Incă își mai ţin 
cărţile de joc în mână. Zăresc chiar un careu de dame la cel mai 
înalt dintre ei. 

— Arestați-l pe individul ăsta! latră ofițerul** indicându-l pe 
bravul San-Antonio. 

Cei trei nătângi încuviințează, își bagă cărțile în buzunarul 
superior al vestonului și întind labele spre mine. 

— Asta-i din cale-afară! mă adresez eu civilului prudent. 
Permiteţi să fie arestat un cetăţean francez chiar sub acoperișul 
Ambasadei? Aici nu există imunitate diplomatică? 

— Țara asta e în pragul revoluţiei, articulează el. Până și 
Excelenţa sa e sechestrată, fiindcă actualul guvern ne acuză de 
participare la un complot urzit împotriva lui. 

A vorbit în mare viteză. Ofiţerul, dacă întelege limba lui 
Molière, n-a avut timp să se prindă. 

— Oh, asta era, mă lamentez eu. 

Recunoașteţi că așa ceva se cheamă ghinion pe toată linia? 
Să mă zbat atât ca să ajung tot în mâinile autorităţilor de care 
am încercat să fug. Lasă, că-i aranjez eu, cum zice o parașută 
dintre relaţiile mele. 

În acea clipă, cei doi soldaţi de la ușă, năuciţi de lovitură, intră 
clătinându-se și urlând cum că aș fi un bandit, un complotist. 

Ezit să lovesc în grămadă. Încerc să fac un bilanţ-fulger: ei 
sunt șase, înarmaţi, și probabil că or mai fi și alţii, ambasadorul 
fiind sechestrat. Tot ce-aș risca să realizez opunând rezistenţă 
ar fi să provoc un schimb de focuri căruia ar putea să-i cadă 
victime inocente însoţitoarele mele. Nu, fără scandal, decid eu 

zdrobindu-mi mașinal pumnul de moaca celui care întinde mâna 
spre mine. Caracteristica unui reflex, mielușeilor, este de a fi 
incontrolabil. Poc! Îl pun jos pe insul cu careul de dame. Din 
toate buzunarele i se risipesc cărţi de joc. Numai dame. Dame 
de pică, de treflă, de carou, de cupă. 

Văzând asta, ceilalți doi jucători încremenesc. Nu se mai 
gândesc să pună mâna pe mine. Damezele de carton, 
răspândite pe jos, le fascinează inteligența. Pentru mine, ele au 
picat la ţanc. Ex-partenerilor de joc le cade greu la stomac să 
constate că amicul îi trișa. 

Dar ofiţerul îi ia la zor cu demnitate. Au mai rămas însă cei doi 
paznici mai cucuiaţi decât episcopul de Meaux și țin morţiș să-și 
ia revanșa în mod sângeros. Se aruncă în luptă, urlă. Se 
îmbulzesc. Zdrobesc încă o falcă. Un poliţist vrea să-și descarce 
arma în spatele meu, dar lbernacion îi face obrajii zebră cu 
unghiile. Ca să nu-i rămână eroismul mai prejos, Marie-Marie a 
luat de pe masă un coupe-papier şi împunge în fesele care trec 
prin dreptul ei. Atunci, ofițerul începe să fluiere. Alţi patru 
mameluci năvălesc de la etaj. Le arunc un scaun pe scări și, 
conform principiului dominoului, se dau de-a rostogolul în cor 
până pe ultima treaptă. 

Ambasada asta a ajuns ca un film de Mack sau de Porc 
Sennett*! Dar ce-ați vrea să fac împotriva atâtora? 

Hoarda mă depășește. Bat în retragere, lovind la dreapta și la 
stânga ca generalul (sau mareșalul) Buxhovden în bătălia de la 
Austerlitz (a doua zi după această victorie, care pentru el a fost 
o înfrângere, statul lui major l-a supranumit Buimacul de la 
Austerlitz). 

Dragele mele femei, îmbrâncite, smotocite, contuzionate, 
sunt reduse la ascultare. 

Bun, totul e pierdut. Să ne supunem evidenţei mai întâi și să 
procedăm în consecință mai apoi. 

Dar ce se întâmplă? Cine-și face apariţia? Cine sosește 
inopinat cu revolverul în mână, mucul de ţigară între buze și 
pălăria trasă pe frunte? Miraj sau miracol? Nu: realitate! Pinaud! 
Scumpul, venerabilul, omniprezentul Pinaud. 

Trage două focuri în tavan, cu titlu de prim avertisment. 
Gloanţele sparg lustra de pe mijloc, ale cărei ornamente de 
cristal plouă peste asistenţă. Rondubrazianul este ce este și nu 

mi se cuvine mie să-l judec; totuși, fiecare știe în particular și 
toată lumea în general că e viteaz doar ocazional. Militarii își 
imaginează, sub ploaia aia de sticlă, că Pinuche face uz de o 
armă secretă. Hop! lată-i cu mâinile ridicate. 

Nu-mi rămâne decât să le iau rapid armele acestor domni și 
să-l întreb pe francezul pipernicit unde se află beciul, ca să-i 
închid acolo, răsucind cheia de trei ori, cu recomandarea să nu 
miște până la noi ordine sau cel puţin până la noua ordine. 
Băieţii sunt mai curând bucuroși că au scăpat de angaralele 
revoluției. Conform obiceiului, se împușcă patru militari prin 
tragere la sorți, declaraţi mai apoi eroi de către viitorul guvern. 
Pifanii mei sunt mulțumiți să nu participe la următoarea tragere 
a acestei curioase tombole. Calmul fiind restabilit, sar de gâtul 
Ramolitului. 

— Poţi să-mi spui ce cauţi aici, Pinuche? 

Își aprinde laborios carcasa de coleopter care-i ţine loc de 
chiștoc. 

— Nu mă mai întreba! Am venit în legătură cu Berthe 
Bérurier.  Ilmaginează-ţi că era sosia unei revoluţionare 
rondubraziene care... 

— Știu: o anume Bertaga Berruros, nu-i așa? 

— Exact. Serviciile secrete  rondubraziene, derutate de 
asemănarea fizică dintre cele două femei și de similitudinea 
numelor, au început s-o supravegheze pe Berthe a noastră. Au 
răpit-o de la Alfred după ce au lichidat-o pe tânăra coafeză și |- 
au rănit pe patron. 

— N-a murit? 

— Nu. După ultimele știri, s-ar părea că-i merge mai bine. Am 
început o anchetă susţinută, care, rapid... 

— Ştii că biata Balenă va fi judecată? 

— Știu. Procesul începe în după-amiaza asta. De aia am și 
venit, să-i cer domnului ambasador să intervină și să avertizeze 
tribunalul că-i vorba de o încurcătură. 

Măruntul funcţionar tușește. 

— Domnilor, dacă-mi permiteţi, apropo de Excelenţa Sa, 
poate că ar trebui s-o eliberaţi. 

— Ghidează-ne, decid eu. 

Urcând scara, pipernicitul ne lămurește că Ambasada a fost 
brusc invadată, chiar în dimineaţa asta, fără să mai aibă timp 
cineva să reacționeze. Excelenţa Sa a fost somată să rămână la 

post pentru a refuza orice vizitator, iar în caz de nesupunere, a 
fost ameninţată cu moartea. 

Urcăm în fugă scările de marmură. O inscripţie de aur placată 
cu aramă strălucește pe o ușă cu două canaturi. Citim: 
„Cabinetul domnului ambasador al Franţei”. 

— Sunt mulţi înăuntru? întreb în șoaptă. 

— Incă doi, răspunde aspermaticuls€. 

Îi fac cu ochiul lui Pinuche. 

— E rândul nostru, bătrâne. 

Deschid cu grijă un canat al ușii. Zăresc un domn cu 
prestanță, îmbrăcat după moda pariziană, cu mâinile legate de 
brațele fotoliului. În faţa lui, doi tipi în costume mototolite 
ascultă Amérique Numero 1 la un tranzistor. Sunt polițiști în 
civil, probably din V.A.X.P.A.P.U.C.I., acele teribile servicii de 
represiune rondubraziene. 

Le sărim în spinare cu frenezia unui hoţ de buzunare hotărât 
să-l jefuiască pe baronul Rotschild. Eu îl dobor pe-al meu cu o 
lovitură de pat de armă, în vreme ce Pinaud, mai timorat, se 
mulțumește să-l intimideze pe al lui cu revolverul. 

— Ah, în sfârșit! rostește ambasadorul. 

Secretarul îl dezleagă. Imediat, Excelenţa Sa pune mâna pe 
telefon. 

— Daţi-mi Parisul! cere el. 

Îi spune poliţistului rondubrazian care și-a mai păstrat o urmă 
de luciditate: 

— Am să comunic pe Quai d'Orsay care-i părerea mea faţă de 
procedeele voastre. Foarte probabil se va iniţia o acțiune de 
represalii împotriva ţării dumitale. 

Dă din gură cam la fel ca generalul ăla, pe când mai era în 
viaţă, dacă aţi remarcat. Toţi băieţii de pe Quai d'Orsay sunt 
sătui până-n gât. 

Ne întreabă, în vreme ce se tergiversează legătura prin 
centralele telefonice: 

— Cu cine am onoarea, domnilor? 

Ne prezentăm și figura lui îngrijorată se destinde. O mână 
manichiurată ne congratulează. 

— Oh, perfect! Știaţi că această acţiune în forță împotriva 
Ambasadei noastre e provocată de procesul numitei Bertaga 
Berruros? 

— Nu se poate! 

Ne explică situaţia și ea ne apare într-o lumină nouă. V-o 
relatez așa cum se prezintă ea. Când ancheta a demonstrat că 
serviciile secrete rondubraziene s-au înșelat asupra persoanei și 
au ridicat din plin Paris soția unui demn funcţionar, Guvernul 
nostru a transmis imediat un protest prin interpunerea 
ambasadorului său din Graduronz. Excelenţa s-a achitat de 
misiunea sa, dar Guvernul actual n-a luat protestul în 
consideraţie. l-a dat chiar de înțeles diplomatului că, falsă sau 
autentică, Bertaga Berruros va fi judecată și executată pentru 
ca mitul revoluţionarei să înceteze de a mai exista în popor, iar 
Rondubraz să-și găsească liniștea și stabilitatea 
guvernamentală. Ambasadorul a obiectat că nu va tolera o 
eroare judiciară și că va cere tribunalului să fie audiat pentru a 
putea striga public adevărul. 

Supărătoare ameninţare! În faţa unui asemenea risc, 
guvernanţii rondubrazieni au folosit un remediu pe potrivă, 
neutralizându-l, pur și simplu, pe ambasador. 

Sună telefonul. 

— E Parisul, declară Excelenţa lingându-și buzele. Or să mai 
audă ei de mine! Și dumneavoastră o să mai auziţi! Alo, Quai 
d'Orsay? 

Ascultă, se întunecă și începe să strige: 

— Nu, madam, eu nu sunt Roro al dumitale! Ce număr aveți, 
vă rog! 22 din Asnières! Vă bateţi joc de mine? 

— De aia a primit așa de repede legătura, declară filosofic 
Pinuche, reaprinzându-și mucul de ţigară. 

CAPITOLUL XIII 


VIVAT BERTAGA! 


Evenimentele dau năvală (cu sufletul la gură). Imediat după 
ce domnul Antid&moc, ambasadorul, a obținut, primo, legătura 
cu ministerul Afacerilor Externe, secundo, postul de aici și a 
expediat o notă virulentă guvernului rondubrazian pentru a 
protesta împotriva perfidei lui lovituri, radioul a și început să 
anunţe izbucnirea revoluției. Inginerul Decunet Cusedilă, șeful 
staţiei, pune un disc cu împușcături (același care-i servește 
pentru ilustrarea sonorului în toate schimbările de regim). Apoi, 
crainicul începe să relateze cum că insurgenții se adună în Piaţa 
Națiunii pentru a călca în picioare Președinția (și eventual 
președintele). 

Nutrind dorința de a opera o manevră de diversiune, 
președintele Carlos Chienli a ordonat ca revoluţionara Bertaga 
Berruros să fie imediat executată în curtea închisorii Piccolina 
Roquetta, în virtutea faptului că articolul 69 din Constituţie îi 
acordă dreptul să judece el însuși inculpaţii politici în perioadele 
tulburi și, prin urmare, a condamnat-o pe revoluţionară la 
moarte, în unanimitate. După spusele ambasadorului francez, 
președintele Carlos Chienli e un om energic care este 
întotdeauna de propria-i părere și nu face din asta un secret. Va 
fi mai greu de răsturnat decât ţucalul bunică-tii. Îndrăzneala cu 
care a ordonat oamenilor lui să ocupe Ambasada Franţei e o 
dovadă a celor de mai sus. 

— Doamne, geme șontorogul, trebuie să împiedicăm așa 
ceva! 

— Și ce-aţi vrea să fac? ripostează Excelenţa sa (care are 
excelente argumente). 

S-a înșelat asupra invocaţiei lui Pinuche. Fapt destul de 
legitim din partea cuiva ai cărui strămoși l-au eliberat - pe Saint 
Prépuce în compania lui Chaud-Froid de Bouillon (Knor). 

— Poate că sentinţa a și fost executată, reia domnul 
Antidemoc. 

Își consultă ceasul. 

— Totuși, încă nu, rectifică el, pentru că actualităţile 
televizate au nevoie de timp ca să ajungă acolo și să-și pună la 
punct carul. Aici, execuțiile capitale sunt întotdeauna 
retransmise în direct, dacă nu-i vreun meci de fotbal în program. 

Mă știți cum sunt! The man of the decizii prompte. 

— La ce distanţă de aici e închisoarea Piccolina Roquetta? 

— Cam la douăzeci de kilometri, răspunde diplomatul. 

— Să mergem! Presupun că aveți o mașină oficială. 

— Da. Un Rolls roz transformat, îmi răspunde Antid&moc. 

— Să ne grăbim! 

Ambasadorul ezită, dar când e vorba de lacheii d'Orsay, 
datoria înainte de toate. 

— Fie! acceptă Excelenţa. Dar nu știu ce s-o fi ales de șoferul 
meu. 

— Nu vă faceți probleme, domnule ambasador, conduc eu. 

— În acest caz, să mergem! O secundă doar, cât s-o anunţ pe 
soția mea. 

— AȘ putea să vă rog să i-o las în grijă pe fetiţa care e cu noi? 
Ar avea nevoie de o baie, de o masă bună și de odihnă. 

— Se va juca împreună cu copiii mei, se înduioșează 
diplomatul (care n-are stofă de soldat). 

O ia pe Marie-Marie în apartamentele lui particulare. Cred că a 
ajuns-o oboseala, fiindcă, mititica de ea, se lasă dusă fără 
proteste. Deși mă opun, lbernacion insistă să ne însoţească și, 
cinci minute mai târziu, la bordul unui Rolls roz decapotabil, 
pornim pe drumul Monte-Faucone, în direcţia închisorii unde 
surprinzătorul destin al Berthei Berurier e pe cale să se 
împlinească. 

e 

Aparatul de radio din tabloul de bord difuzează imnuri 
patriotice pentru doparea moralului poporului rondubrazian. Se 
transmit, pe rând, „Internaționale Cha Cha”, apoi „Carmagnole 
Mambo” și, în fine, „Bolero-ul Independenţei”. 

Comentatorul declară că agitatorii, după ce au ordonat 
adunarea revoluționarilor, le cer acum să se disperseze 
provizoriu, pentru a putea viziona, la televizoarele lor, execuţia 
marii Bertaga. 

— Vedeţi că am avut dreptate? subliniază Excelenţa. Carlos 
Chienli ăsta e un manipulator de mare clasă, pentru că, grăbind 
execuția, anulează marșul asupra palatului guvernamental și o 

suprimă pe inspiratoarea adversarilor lui. Nefericitul ar face 
orice să se cramponeze de putere. Veţi vedea că are să 
hotărască un plebiscit, ca de obicei. Ultimul a fost o capodoperă 
a genului, fiind astfel formulat: „Vreţi să rămân sau preferaţi să 
nu plec?” Populo* n-a înțeles nimic și astfel a obţinut o 
majoritate de 112,08 la sută! 

Apăs acceleratorul în disperare. Drumul neasfaltat ridică un 
praf alb la trecerea noastră. Oare vom ajunge prea târziu? Și pe 
urmă, ce intervenţie am putea iniţia? Un ambasador, fie el chiar 
și al exemplarei Franţe, n-are calitatea să suspende o execuție 
capitală, deși aceasta din urmă e rezultatul unei erori judiciare și 
mai capitale. 

Sărmana Berthe, victimă inocentă a celui mai extravagant 
hazard! Răpită din mijlocul Parisului, tocmai când intenţiona să 
facă amor cu Alfred. Apoi, executată ca legendarul Zapata într- 
un stat din America de Sud. Și Grasul ei? Pierdut la indienii care 
micșorează capete. Subminat de cura lui de slăbire. Innobilat 
prin perfecta-i reușită a misiunii, iată-l precis dispărut pentru 
totdeauna... 

Mai mult ca sigur, cei doi soţi martiri vor fi citați în ordinul de 
zi pe naţiune. Mai mult ca sigur, o placă pusă pe imobilul lor le 
va comemora sacrificiul eroic. Mai mult ca sigur, Valorosul va fi 
decorat post-mortem, ceea ce nu va repara faptul că acest 
cuplu va dispărea, iar Parisul va rămâne împuţinat și mai orfan 
decât era. Soarta crudă, soarta funestă, necruțătoare și 
sardonică a vrut ca ei să sufere și să piară pe același pământ 
îndepărtat, unde au ajuns amândoi apucând pe căi diferite. 
Aceste căi, prieteni, nu vor fi fiind celebrele căi ale destinului de 
care vorbesc Scripturile? Zău așa. Aș fi tentat s-o cred. 

Așezată lângă mine, Ibernacion îmi mângâie cu drăgălășenie 
piciorul drept. Ea îmi redă curajul. Tot ce te poate consola pe 
lumea asta e că aici poţi face cunoștințe interesante, fraierilor, 
scuzați, am vrut să spun fraților! 

— Ne apropiem! ne avertizează ambasadorul; încă patru 
kilometri. Mă întreb, prieteni, ce-am să le spun acelor exaltați. 

— Adevărul, Excelenţă! ripostez eu nobil. 

— Cu condiţia să vrea să-l asculte, suspină Antidemoc. Acum, 
dacă execuţia e programată la televizor, directorul de programe 


39 În limba spaniolă, cuvântul popor se traduce prin pueblo, dar clasele conducătoare 
i-au dat denumirea de populo. (n.a.). 

n-ar accepta nici în ruptul capului ca ea să nu mai aibă loc. Ar fi 
linșat de telespectatori. 

Tace cu privirea fixată pe linia albastră a lanţului muntos 
Chanvre. 

— Dumnezeule! exclamă Pinaud. Ce se întâmplă? 

— Nu știu, răspunde Antidemoc. Seamănă mult cu un 
incendiu. 

Într-adevăr, arde ceva înaintea noastră. Și totuși, Marie-Marie 
a rămas la Graduronz! 

— Ce ţară! se lamentează ambasadorul. A început să mi se 
facă lehamite de asemenea carieră. Abia aștept să mă întorc în 
apartamentul meu confortabil de pe strada Gay-Lussac. Acolo, 
cel puţin, pot trăi liniștit. 

Mulțimea devine tot mai numeroasă și tot mai belicoasă. 
Bărbaţi înarmaţi cu puști vechi, furci, aparate electrice de 
bărbierit, elastice transformate în praștii, cărți de Malraux Tse- 
tung (legate în piele de capră), fotografii ale reginei Elisabeta a 
II-a și discuri de Claude François vin puhoi cântând „Păzea, 
Victoria!”, un imn care aprinde spiritul revoluţionar. 

Puhoiul de lume e întărâtat puţin la vederea Rolls rozului, dar 
se calmează când descoperă fanionul francez pe o aripă din faţă 
a mașinii. 

Încetinesc prin forța împrejurărilor. Ibernacion profită de 
această viteză redusă pentru a-i întreba pe compatrioţii ei: 

— Ce se întâmplă? 

— E revoluție! i se răspunde. 

Pentru că informaţia s-a difuzat în mase, locuitorii regiunii au 
hotărât să se opună execuţiei, nu din considerente politice, ci 
pentru a protesta împotriva programelor proaste de la televizor. 
În acest fel, încearcă să atragă atenţia celor în drept asupra 
revendicărilor lor bine fondate. 

— Și atunci, întreabă ambasadorul, ce arde acolo e 
închisoarea? 

— Si, serior, închisoarea arde! 

Faptul îl irită oarecum pe diplomat. Când ești un personaj 
important, nu asiști bucuros la incendierea unei închisori. 

— Și prizoniera? orăcăi eu. Ei, ce s-a întâmplat cu prizoniera? 

Ibernacion îmi traduce întrebarea. 

— Companii de gueril/leros, atrase de foc, au eliberat-o și au 
luat-o cu ei, i se răspunde. 

— Domnul fie lăudat! rostește Pinaud. 

— Oh, să știți că eu n-am niciun merit, ne asigură ca într-o 
doară ambasadorul. 

În clipa în care mă forţez să accelerez, un grup mare de 
oameni îmi blochează complet drumul. Imediat, lbernacion se 
ascunde sub tabloul de bord. 

— Luptătorii de gherilă! ne anunţă ea. Am recunoscut 
compania mea. 

Deodată, mă cuprinde frica să nu fiu recunoscut și eu. Dar 
știți cât sunt de eficace. Ce spirit de decizie am! Ce 
promptitudine! 

„O moartă trebuie să fie verde în întregime sau închisă”%, a 
spus Musset. 

Apuc cu o mână pălăria lui Pinaud și cu alta ochelarii 
ambasadorului, rugându-i și pe unul și pe celălalt să mă ierte. 

Cortegiul se apropie purtând lozinci naţionaliste de genul 
„Rondubrazul aparține rondubrazienilor”, ceea ce contrastează 
cu cântecele revoluţionare ale mulţimii precedente. Trebuie să 
spunem, pentru disculparea acesteia, că luptătorii de gherilă 
sunt niște profesioniști care ţin bine contabilitatea revoluțiilor. 

Recunosc confuz câteva fețe în mulţime, și anume pe cea a 
avocatului meu. 

Sunt cu sutele, bine înarmați, și defilează mergând cu pas 
cadenţat. Și-au tăiat bărbile, potrivit normelor 45 (cele pentru 
zile de insurecție), și-au pus flori în ţevile puștilor, pentru a-i 
impresiona pe eventualii adversari (ceea ce înseamnă în mod 
deliberat victorie, și atunci ceilalți nu mai insistă). Defilarea 
continuă. Se poate ghici după emulaţia trupelor că se apropie un 
personaj considerabil. Civilii, care s-au tras deoparte pentru a 
lăsa să se scurgă revoluţia, urlă cuvinte delirante. Încerc să 
înțeleg semnificaţia celor șase silabe scandate fără încetare nu 
pe aria lampioanelor, ci a lumânărilor. Cuvintele se apropie, se 
suprapun, devin un strigăt, modulează, fac valuri, îmi lovesc 
timpanele. 

„Vivat Bertaga! Vivat Bertaga! Vivat Bertaga!” Mâinile se 
întind. Se agită batiste, pălării, arme, slipuri, cârje, suspensoare, 
cădelnițe, ziare. Unii își ridică în sus proteza dentară, pentru ca 
aclamaţiile să se audă de la înălțime. 


4 Deformare a unui citat din Alfred de Musset: „II faut qu'une porte soit ouverte ou 
fermée” - O ușă trebuie să fie ori închisă, ori deschisă. (n.tr.). 

„Vivat Bertaga! Vivat Bertaga!” 

Populaţia erupe, irupe, atinge orgasmul, transpiră, tremură, 
eșuează, se bâlbâie, se agită! Vezi femei plângând, bătrâni 
leșinând. Nişte fetițe se trag în ţeapă căţărate pe grilajul unei 
rafinării de fromtobock. Țipetele lor sunt luate drept plăcere 
debordantă, nu durere. Fervoarea e aproape înspăimântătoare. 
Unul cu picioarele amputate bate în căruciorul lui în ritmul 
„Algeria franceză”, un surdomut strigă cu amândouă mâinile 
deopotrivă. Un orb din naștere și de profesie palpează sânii 
vecinei lui ca să-i examineze starea de entuziasm. Un fost 
combatant își smulge decoraţiile și le aruncă spre ceea ce se 
apropie. Și știți cine se apropie, aiuriţilor? În picioare, într-o 
mașină decapotabilă, ridicând un drapel rondubrazian (cel nou, 
care reprezintă un fluture alb așezat pe o banană). Berthe 
Bérurier în persoană. Mai grasă, mai umflată, mai coaptă ca 
niciodată, cu egretele negilor ei în vânt. Râde spre mulţimea 
incendiară. Distribuie bezele. Fâlfâie noul drapel. Se hlizește 
încântată, fiindcă doi sau trei băieţi bărboși îi pipăie geografia 
sub pretext că-i asigură echilibrul. 

Buzele i se mișcă. Nu se aude nimic. Probabil că lansează 
„Muchas gracias” la dreapta și la stânga. (Fiindcă Berthe a avut 
întotdeauna o înclinaţie pentru limbi; nu-i Alfred frizerul cel în 
măsură să mă contrazică, dacă scapă cu viaţă.) 

— Berthe! strig eu. 

Dar, vai, în vacarmul ăsta nu mă aude! Nici măcar nu mă 
vede! Trece, eroină de legendă, pe drumul triumfal presărat cu 
stindarde. 

„Vivat Bertaga!”, bate lumea din picioare în jurul meu. 
Robusta războinică se îndepărtează. li văd spinarea grasă, gâtul 
gras, violaceu, părul zburlit în vânt. Apoi gloria o escamotează. 
Din nou mulţimea, cohorta luptătorilor de gherilă, cântecele 
eliberatoare. După care nu mai rămâne decât o chermeză 
sedentară. 

Îmi vin în fire încet. Ibernacion iese din ascunzătoarea ei. Ne 
uităm unul la altul îndelung, Pinaud și cu mine, parcă temători, 
ca și cum ne-am îndoi de simţurile noastre, de noi, de viaţă. 

— Ea era, nu? zice Pinuche pufăindu-și emoția. 

— Da, ea era. 

Îi restitui diplomatului ochelarii. 

— Unde o duc, Excelenţă? 

— La palatul prezidenţial, firește! O vor unge, probabil, 
președintă a Republicii. Din fericire, nu mai trebuie să 
intervenim, adaugă el. 

Facem calea întoarsă spre Ambasadă. Ar trebui să mă simt 
ușurat și cu toate astea mă cuprinde dezamăgirea. Mă 
sfredelește un rău greu de definit. 

— Pari trist, îmi murmură tandru lbernacion. 

In loc să-i răspund, îl întreb pe Pinuche prin oglinda 
retrovizoare: 

— Ea să fi fost, ce zici, Cesar? 

Işi răsucește între degete vârful carbonizat al mustăţii. 

— Păi da, nu? O atare asemănare ar fi de neconceput. l-am 
recunoscut aluniţele, mustața, bărbia triplă. Ea trebuie să fie. 

— Nu ţi se pare incredibil că se pretează unei ademenea 
mascarade? 

— Nu, de ce? O femeie ţinută la închisoare și eliberată când 
tocmai trebuia să fie executată... e normal să savureze 
miracolul. Odată aclamaţiile potolite, se va explica și gueri/leros 
îi vor da drumul. 

Vocea tranșantă a lui Ibernacion ne seceră speranţele: 

— Dacă s-au înșelat, o vor împușca, ne spune tânăra 
categoric. 

CAPITOLUL XIV 


DIN EMOȚII ÎN EMOȚII 
ȘI DIN SURPRIZE ÎN SURPRIZE 


Domnul Antidemoc lansează o ultimă frază vibrantă și închide 
telefonul. Mânia îi atârnă de colţul buzelor, iar turbarea îi 
desenează un halou în jurul ochilor. 

— Ce ţară! Ce tară! Oh, credeţi-mă, pe strada mea Gay- 
Lussac... 

— Ce v-au spus, Excelenţă? 

— Nu vor să priceapă. Președinta ne va primi abia poimâine. 

Președinta! Imi vine nu știu cum să văd atribuit grăsanei un 
asemenea calificativ. Berthe, președinta noii republici 
rondubraziene. Ce vorbeşti, Charles? Cum zicea pe vremuri 
domnul Pompidou. 

— Îți spun eu că asta nu-i a noastră, Pinuche! După câte știu, 
Berthe nu vorbește spaniola, în afară de câteva cuvinte învățate 
în decursul vacanţelor petrecute în Baleare. Și pe urmă, dacă ar 
fi ea, l-ar primi pe ambasadorul nostru. 

Ramolitul desface ziarele etalate pe biroul ministerial al 
gazdei noastre pentru a admira în voie pozele care le ilustrează. 

— Ascultă, San-A! N-ai să-mi spui acum că asta e o sosie. E 
Berthe. Și pe urmă, i-am urmărit pista încă din Franţa. Un 
telegrafist a văzut-o ieșind de la Alfred între doi indivizi bruneţi 
care au urcat-o într-o mașină. Din fericire, băiatul a observat o 
vinietă a Agenţiei Hertz lipită pe geamul din spate al vehiculului 
și datorită acestui... 

O hărmălaie îi retează vorba. Înregistrăm intrarea în forță a 
celor șase copii ai Excelenței (în anumite posturi e plictiseală 
mare). Puștimea urlă de parcă ar fi împresurat-o forțele mobile 
de descurajare. 

— Papa! urlă fetița mai mare. Aia iar ne-a bătut! 

Marie-Marie intră, la rândul ei, în cabinetul ministrului 
exemplarei Franțe. 

— Ce prostie! se indignează mica pacoste. Am vrut să ne 
jucăm de-a mama și de-a tata. Eu, din cauza vârstei, ziceam că 

sunt tata. E normal să-ţi plesnești copiii la fund și să-i ţii din 
scurt pe ăia mici, ca să-i educi. Ascultaţi, domnule ambasador, 
fără să fiu o bărfitoare, dar am impresia că prea-s mofturoși 
copiii dumneavoastră. Dacă o să-i daţi la o școală comunală, 
acolo or să se învețe minte. 

Antid&moc zâmbește. Marie-Marie are darul să-i vrăjească pe 
adulţi chiar și atunci când le molestează progeniturile. 

— Haide, haide, împăcaţi-vă, zice el, că doar e rolul 
ambasadorului să ungă acolo unde scârțâie. 

— Aiurea, nu pot să-i sufăr pe năzuroși! ripostează obraznica. 

Apoi, mi se adresează: 

— la spune, Antoine, unchiu' mai întârzie mult? Aș vrea să mă 
întorc la Paris. 

Mă posomorăsc, iar lui Pinaud îi dau lacrimile. 

Ce s-o fi ales de președintele consort? Mai trăiește, sau 
tărtăcuţa lui începe să se chircească între mâinile ireductibililor 
reductori /ivaro? Dragul Beru! 

— Sper că o să sosească, rostesc eu cu melancolie. 

— Speri, speri, și dacă o fi dat de vreo belea? In loc să speri, 
ai face mai bine să te ocupi de el. 

Reproșul ei mă biciuiește. Evident, de două zile de când stăm 
la ambasador încercând s-o contactăm pe celebra Bertaga, 
adesea m-a îmboldit dorinţa de a pleca în căutarea lui Beru. Dar 
unde să-l caut? Pot eu, fără o escortă serioasă, să mă încumet 
printre indienii /ivaro din păduri? 

Falsa mea șovăială miroase a lașitate, pe masură ce trece 
timpul. Dar Beru a ezitat el să ne salveze vieţile atunci când, 
legați la stâlpul de tortură, aşteptam nu o colaţiune“!, ci o 
înspăimântătoare decolare? Nu! El a avut curajul să le 
interpreteze indienilor un număr de iluzionism folosind o piele 
de vigonie pe care o vânase (și probabil o mâncase). Și un gest 
și mai eroic: n-a rămas el pe loc, precum animalele curajoase 
care se sacrifică în beneficiul turmei, oferindu-se vânătorului? 

— Am să plec în căutarea lui, micuţo! mă hotărăsc eu pe loc. 

— Merg cu tine, declară Ramolitul. Măcar dacă l-am găsi. 

— Antoine, murmură Marie-Marie. 

— Da, puiule? 

— Nu-mi mai spune „puiule”. Dacă te-ar auzi mama-mare, ar 
strâmba din nas. Vreau să te întreb: cum era îmbrăcat unchiu' 


11 Gustare, din latinescul collatio. (n.tr.). 

ultima oară? 

— În chip de vigonie, Marie-Marie, nu mă pot stăpâni să-i 
spun. S-a îmbrăcat într-o piele de animal ca să-i impresioneze 
pe indieni. 

— Dar pe sub pielea de animal? la gândește-te puţin. 

Inchid ochii. Noaptea pădurii, cu luminile focurilor și torțelor. 
Béru venind spre mine. 

— Era cu haina lui. 

— Deci cu butonul emiţător, Antoine. Ce-ai făcut cu aparatul 
tău care ascultă? Ți-ar permite să-l reperezi pe unchiul, nu crezi? 

O iau în brațe. 

— Strașnic, draga mea. 

— Doamne, fetița asta e genială, glăsuiește Senilul. 

— Asta voiam să spun și eu, completează Excelenţa Sa. 

Al dumneavoastră San-Antonio idolatrizat își închide ochii 
mari și catifelaţi pentru a-și concentra mai bine amintirile. 

la să vedem. Aparatul. Revăd hacienda lui don Enhespez. 
Sosirea chinezilor și a polițiștilor. Mă urc pe un scaun și las 
aparatul deasupra unei mobile. 

Poate c-o mai fi acolo, ce gândiţi? (Ar fi trebuit mai curând să 
vă întreb, nătăfleți cum vă știu: „Când gândiţi?”) 

Proaspăt ras, odihnit bine (în pofida nopţilor zbuciumate cu 
Ibernacion), mă simt gata să trec la acţiune. 

[] 

Îmi face o impresie ciudată să revăd baza complet distrusă. 
Ce n-a făcut incendiul puștoaicei au desăvârșit revoluționarii. 

Lucrătorii din bază au fost executaţi lângă ce mai rămăsese în 
picioare: bucăţi de zid, stâlpi din gard etc. Orice e bun pentru un 
guerillero ca să împuște atunci când iese din pădure. 

— In fond, e de părere Pinaud, dacă aţi fi așteptat puțin, 
rezultatul ar fi fost același și aţi fi fost scutiţi de multe necazuri. 

— Ce vorbeşti? Gândește-te că la primele semne de răzmeriţă 
șefii taberei ar fi evacuat sulfocradingul! mă strădui eu să 
pledez, nu fără a-mi spune în sinea mea că Ramolitul are ceva 
dreptate. 

Ocolim malurile lacului Papabezpa. Natura vibrantă nu bagă în 
seamă fostele acţiuni ale oamenilor și continuă să clorofilizeze 
sub soare. Apele clipocesc, păsările ciripesc și veveriţele, din ce 
în ce mai provocatoare, se joacă de-a „Dacă n-ai nevoie de 
ghinda mea, n-ai decât să cauţi în altă parte”. 

Pe măsură ce ne apropiem de haciendă, neliniștea mea face 
tic-tac. Nu-i exclus ca revoluționarii să fi distrus plantaţia în furia 
lor nimicitoare. 

Adresez un gând emoționant fostului deportat care iubea atât 
orhideele. Prin urmare, oameni buni, n-are rost să te atașezi de 
nimic material în această lume josnică și tristă. Dragostea 
pentru bunurile pământești te fragilizează. In clipa în care viața 
îti este marcată de fluctuațiile de la bursă, de furtunile care 
prăpădesc recoltele și de alte calamități de gradul doi, dar ce zic 
eu, de ultimul, nimic nu mai merge. 

Ajungi vulnerabil și vulnerat la fiecare pas. 

Îi împărtășesc temerile mele lui Ibernacion, care, desigur, face 
parte din expediţie. 

— Nu, querido, uiţi că de data asta e o revoluție a albilor. Nu 
se distrug decât H.C.M.“-urile și sunt împușcați numai secretarii 
de partid și liderii sindicali. 

Efectiv, își cunoaște bine compatrioţii. La o cotitură a 
drumului, acolo unde colina coboară într-o pantă lină către 
plantațiile de  fromtobock, zăresc construcţiile joase ale 
domeniului din San-Kriegar întregi, lungite sub căldura amiezii, 
regina verilor. Ridic piciorul de pe pedală. 

Să așteptăm și să vedem, cum zic britanicii când vorbesc 
franțuzește. Dacă o parte dintre luptători au ocupat ferma, ne 
recunosc, pun mâna pe noi și ne compostează pielea, hm? 

Îi spun tinerei ce mă frământă. Încă o dată clatină din cap 
(deși eu sunt capul expediției). 

— Când trupele noastre ies din pădure, querido, fac asta ca să 
dea foc la tot, până și la palatul guvernamental. Nu-și bat ei 
capul cu schimbarea regimului. Pe urmă, se întorc iar în pădure 
pentru a pregăti următoarea revoluţie. 

Cu toate astea, sunt convins numai pe jumătate. 

— Pinuche, îi spun, cum nimeni nu te-a văzut prin partea 
locului, tu o să te duci în recunoaștere. 

Omului cu bricheta care scoate fum îi convine s-o facă pe 
cercetașul. Se și închipuie purtător al făcliei sacre, escaladând 
treptele unui gigantic podium. 

— Ce trebuie să fac? 

— Să zici că ești un prieten al defunctului proprietar, señor 
Enhespez, și că ai venit din Franţa să te interesezi ce mai face. 


42 Haciende cu chirie modestă. (n.a.). 

Ai înțeles? 

— Inţeles, răspunde bătrânul gentleman. 

— la mașina. Noi te așteptăm liniștiți la umbra acestui tufiș 
dement în floare. Dar să nu stai mult și mai ales nu te pierde în 
palavre. Fotografiezi bine locurile și în special oamenii, înainte 
de a te prezenta la raport. Vreau să fii înapoi în cel mult un sfert 
de oră, e clar? 

— Clar. 

— Eşti înarmat, tăticu'? 

— Normal! 

— Atunci, dă-mi pistolul. Dacă nimerești peste niște belicoși, 
s-ar putea să se simtă ofensaţi și să ţi-l pună sub nas pe al lor. E 
o ţară în care se apasă rapid pe trăgaci, la fel de repede cum în 
Franţa se trage de fermoarul pantalonilor, ţin să te avertizez! 

Oftând, Resemnatul îmi aruncă revolverul. la locul meu la 
volanul Rolls-ului roz pus la dispoziția noastră de ambasador și o 
ia pe drumul spre San-Kriegar. În vreme ce, așa cum am stabilit, 
eu și lbernacion ne ascundem într-un tufiș înflorit. Îi gânguresc 
drăgălășenii, confirmându-le cu mâna și cu limba. li plac tare 
mult obiceiurile franţuzești. Ele o scutesc de brutalităţile Robin 
Hoozilor cu miros de rânced și tequila, grăbiţi să termine treaba 
în galop. 

— Dacă totul merge bine, dulce lbernacion, îi spun, te iau cu 
mine la Paris. 

— Oh! Parisul, zice ea încântată. 

Surâde fericită și mă întreabă: 

— Și ce-am să fac acolo? 

— Păi, dragoste, îi răspund oarecum derutat de naiva 
întrebare. 

— Și pe urmă? 

— O luăm de la capăt. 

— Și pe urmă? 

— Ai să te plimbi, o să mergem la cinema... 

— Și pe urmă? _ 

Pe urmă, prefer să nu mă mai gândesc. Imi imaginez care-mi 
va fi traiul în Franţa alături de sălbăticiunea asta care trebuie 
educată. E amuzant s-o faci pe Pygmalion, dar nu pentru multă 
vreme. Resursele mele nu-mi permit s-o instalez într-un 
mezanin Renaissance, și nici vocaţia mea de celibatar înrăit 
(toate femeile pe care le-am cunoscut ar putea să depună 

mărturie) să o iau de nevastă. La aceste perspective, dintr-un 
foc, entuziasmul meu începe să se dezumfle. 

— O să muncești, o iau eu tare. 

Tânăra se încruntă. 

— Ce înseamnă să muncești? 

Incerc, în gând, s-o încorporez vieţii economice și sociale a 
țării mele. Ce-ar putea face, exceptând trotuarul? Barmaniţă? 
Vânzătoare într-un mare magazin? Pentru așa ceva trebuie să fii 
școlarizat. Hotărât lucru, viitorul european al lui Ibernacion nu se 
prezintă prea roz. 

— Ai să faci menaj, draga mea, arunc eu la întâmplare. Ai 
comprendido, dragă? Bucătărie, spălat veselă, făcut paturi, 
măturatul casei. 

— La tine? mă întreabă ingenuu. 

Îmi dreg glasul, puţin jenat: 

— Nu, în altă parte, pe la lume, ca să câștigi un ban. 

Soluţia asta nu pare deloc s-o entuziasmeze. Clatină din cap, 
se gândește mestecând tulpinița unei flori și mă întreabă: 

— La Paris e soare mult? 

— Păi, din când în când, vara, dacă nu plouă și crainicul 
meteo Albert Simon mai lasă de la el. 

Ne separă tăcerea. Nimic nu îndepărtează mai mult fiinţele 
unele de altele ca mutismul. Să taci înseamnă să te eschivezi, 
să fugi, să părăsești, să uiţi. 

In unele familii, am remarcat ce puţin vorbesc membrii ei. 
Mucles! Tăcerea lor devine compactă. Tac în cor. Tata nu-i 
spune nicio vorbuliță mamei, doar cât să-i atragă atenţia că 
mâncarea e prea mult sau prea puţin sărată. N-au nimic să-și 
împărtășească. Izolarea lor s-a solidificat. Nici copiii nu mai 
vorbesc. Fiecare cu ale lui, fără interferenţe. Mai înainte de a nu 
se mai iubi, un cuplu începe prin a-și ţine gura. La început, 
încearcă să lupte puţin. Din timp în timp, câte unul dintre cei doi 
ia iniţiativa unui efort. Spune că dacă vremea va continua tot 
așa, anul va fi nefast pentru turism. Sau se plânge de pancreas, 
iar celălalt se străduie să articuleze distrat: „Trebuie să mergi la 
doctor”.  Naufragiaţii vieţii, în plină derivă pe vârtejuri 
periculoase... 

Deci Ilbernacion și cu mine ne ţinem gura cu tandrețe. Îi 
masez mameloanele. Ea îmi zâmbește. Toate astea permit 
timpului să ni se strecoare pe șest printre degete. Cel mai greu 

de ucis e timpul. Aţi observat cât de preocupaţi sunt oamenii să 
se distreze? Să se distreze însemnând să nu se plictisească. Cu 
cât avansează în vârstă, cu atât frecventează mai des teatrele, 
cazinourile, restaurantele, cabaretele. Cu atât fac mai multe 
croaziere cu serate dansante. Cu atât încearcă să uite de sine, 
în realitate. Trăiască moartea care vindecă omenirea de 
rușinoasa maladie care-i viața! 

Mă uit la ceas și sar în sus: e aproape o jumătate de oră de 
când a plecat Reverendul. Or, i-am recomandat să rezolve 
treaba urgent. S-ar părea că am avut dreptate dând crezare 
instinctului meu, larvelor. Când nasometrul lui San-A. al 
dumneavoastră își declanșează mecanismele, înseamnă că a 
adulmecat ceea ce-i greu de adulmecat. 

lbernacion mă întreabă din ochi. Mi-a înţeles neliniștea. 

— Ți-e frică să nu fi avut neplăceri prietenul tău? 

— Păi, cam așa s-ar părea, îi răspund. Mai așteptăm zece 
minute și pe urmă să vedem ce-i de făcut. 

Cele zece minute cad în clepsidra timpului (ce magnifică 
imagine!). Nici urmă de Pinuche, la fel cum n-ai să găsești pastă 
de bărbierit în cartușiera unui gueri/lero. 

— Am plecat, decid eu, ridicându-mă. 

— Vin cu tine! 

— Nici să nu te gândești. Dacă nu mă mai întorc, dai alarma. 

— Cui? obiectează rece tânăra femeie. 

Ce-i drept, prin aceste meleaguri în revoluție, Poliţia are altele 
pe cap. 

— Vreau să rămâi aici. Ai să găsești niște camarazi de-ai tăi 
cu care să vii la hacienda San-Kriegar să vezi ce se întâmplă. 
Ascultă-mă, altfel nu te mai iau la Paris. 

Un pupic pe fugă ca să-și înghită protestele și plec, îndoit, prin 
spatele gardurilor vii. 

e 

Adieri acvatice bat dinspre lacul Papabezpa în rafale purtate 
de vânt. Domeniul răposatului don Enhespez pare infinit de 
liniștit în lumina aurie a zilei. Un tractor se aude uruind pe un 
câmp de fromtobock. Caii se frământă prin grajduri și argaţii își 
fac de lucru în jurul lor. Toţi sunt metiși impasibili și morocănoși. 
Deși am căscat bine ochii, nu zăresc pe nicăieri mașina 
ambasadorului Franţei. Și, cu toate astea, vă daţi seama că un 
Rolls roz decapotabil, cu drapelul francez înfipt într-o aripă, nu 

poate trece neobservat. Descriu un semicerc în jurul clădirilor 
fără a vedea vehiculul. 

Drumul terminându-se în curtea haciendei, trebuie să trag 
concluzia OBLIGATORIE că a fost ascuns în vreun șopron. 

Nădâjduiesc cu ardoare ca Pinaud să nu fi păţit nimic rău. Să 
ajungă a fi nimicit vajnicul nostru trio de blestematul ăsta de 
Rondubraz? 

Ascunzându-mă mereu, mă apropii mult de clădirea 
principală. Încă o dată, vă repet, totul pare liniștit. În patio, în 
jurul unui bazin unde clipocește un firav joc de apă, două 
balansoare stau faţă în faţă. Lângă ele, o masă încărcată de 
băuturi, cu două pahare pe jumătate pline. Am impresia că 
sosirea inopinată a lui Pinaud a întrerupt un dolce farniente. 

Cu mâinile în buzunare, crispate pe revolvere, continuu să mă 
apropii, gata să interpretez un concert la două degete prin stofa 
hainei, cu riscul de a-mi pierde mărunţișul prin găuri. 

— Hei! Señor poliţai! strigă o voce veselă în spatele meu (în 
engleză: in my back). 

Fac o piruetă fulgurantă și arătătoarele mele n-au de efectuat 
decât o mișcare de un centimetru de milimetru ca plumbii să 
pornească. 

Il recunosc pe Tassiepa Sanchez, majordomul regretatului 
meu compatriot. Poartă o cămașă rozalie, un jeans nisipiu ţinut 
pe mijloc de o curea lată din piele, strălucind de ţinte aurii. E 
proaspăt ras, parfumat, loţionat, gătit, ferchezuit și impecabil 
pieptănat. Râde cu toţi cei treizeci și unu de dinţi ai săi (Îi 
lipsește o măsea de minte) și se apropie de mine cu mâna 
întinsă. 

— Ce surpriză plăcută, señor polițai! Mă întrebam ce s-o fi 
ales de dumneavoastră și de prietenii cu care erați. 

— In ceea ce mă privește, totul e-n regulă, îi răspund 
strângându-i dreapta, dar îl caut pe colegul meu Bérurier. Și 
dumneata, după câte văd, ai scăpat cu bine, nu? 

— Datorită revoluţiei, señor. Când am aflat că albii au preluat 
puterea și au ras baza de pe fața pământului, m-am întors. 

Işi compune o mină dezolată. 

— Dar vai, de o mie de ori vai, ca să aflu de moartea 
regretatului meu stăpân. Am preluat conducerea domeniului în 
așteptarea moștenitorilor lui don Enhespez. 

— Foarte bine, îl aprob. Foarte bine, Tassiepa. Pot să-ţi cer un 

pahar cu apă rece? Mor de sete, pur și simplu. 

— Tocmai voiam să vă propun, dar cu mult whisky în apă, 
señor politai. Cum aţi ajuns până aici? mă chestionează 
Sanchez, conducându-mă spre patio. 

— Am făcut autostopul, amigo. Nişte guerillero au binevoit să 
mă ia în camionul lor și m-au lăsat la intersecția drumului Santa- 
Maria Kestufela cu San-Kriegar. Am bătut cale de opt kilometri 
pe jos, în plin soare. 

Îmi tamponez fruntea și mă prăbușesc într-un fotoliu. 

— Imaginează-ţi că a trecut pe lângă mine un tip la volanul 
unei mașini mari, cu drapelul francez, continuu eu, în vreme ce 
el îmi servește de băut. l-am făcut semn, dar individul nici nu s- 
a uitat la mine. 

— Locurile nu-s sigure, señor polițai, oamenii n-au încredere. 

Cubul de gheaţă răsună vesel lovit de pereţii paharului pe 
care se pregătește să mi-l întindă. Agită băutura cu o mișcare 
ușoară, ca s-o răcorească bine. 

— Compatriotul ăsta venea aici, bineînțeles, drumul nu duce 
mai departe. 

Mă uit fix la Tassiepa Sanchez. Încerc să pricep. Figura lui 
efeminată e aproape angelică. 

— N-am văzut pe nimeni, afirmă majordomul. O fi luat-o pe 
drumul de pământ care trece printre ogoare. 

În sinea mea îmi zic: „Dă-i din gură, amice. Încerci să-mi 
arunci cu praf în ochi, dar m-am prins care ţi-e jocul. După ce 
stăpânul a mierlit-o, ţi-au crescut colții și ai vrut să pui mâna pe 
domeniu. L-ai luat pe taica Pinuche drept un trimis oficial al 
Ambasadei Franței, venit să reglementeze succesiunea 
patronului tău, și ai hotărât să nu te dai bătut”. 

Pe parcursul raţionamentului meu, am comis o eroare, 
pisicuţelor. Nu-i vorba de praf în ochi, ci de whisky în ochi, 
aruncat de Tassiepa cu un gest precis, neașteptat, pe când se 
prefăcea că-mi întinde paharul. Alcoolul mă lovește drept în 
față. Mă orbește, mă arde. Îmi frec violent lampioanele. 

— Nenorocitule! urlu eu. 

Să-mi revină puţin vederea și o să aibă nevoie de izmene de 
beton armat dacă vrea să nu încaseze o salvă de gloanţe în 
burtă! Ah, ticălosul! 

Numai că, atunci când ţi-a intrat scotch în ochi, pentru o bună 
bucată de vreme ești cu gândul mai mult la un baston alb decât 

la revolver. 

Mă simt mizerabil. Durerile încă nu m-au lăsat când două 
braţe energice mă înșfacă pe la spate și mă ţintuiesc de 
speteaza fotoliului. O priză dată naibii, băieţi! Știu judo, karate, 
karabéru și alte metode de apărare sau de atac, dar niciodată 
până acum n-am auzit de așa ceva. Paralizie pe toată linia. Mă 
simt solidificat, cumetrelor! Nici chip să mai mișc. Ar trebui să 
vă fac un desen ca să vă explic în ce constă șiretlicul, dar 
desenează dacă poţi în poziţia mea nefericită! Atacatorul și-a 
petrecut brațul drept pe sub subsuoara mea dreaptă, mă 
urmăriți? După care, cu mâna dreaptă, mi-a înșfăcat brațul 
stâng, în vreme ce braţul lui stâng mă apăsa greu pe ceafă, 
obligându-mă să mă aplec înainte. Răspundeţi-mi sincer, vă 
prindeţi de figură? Nu! Din partea voastră nici nu mă miră. O 
partidă de loto v-ar provoca meningită. 

Împuţitul de Tassiepa Sanchez profită de imobilizarea mea 
(imobilizare nu înseamnă război) ca să mă plesnească peste față 
cu lovituri stângace, scoțând ţipete isterice. Și dă, și dă. Nasul 
mi se borcănează, pometele mi se umflă. Gura se deformează. 
Înţeleg acum de ce sunt denumiți tipii ăștia descreieraţi. 
Nenorocire, dacă aș avea libertatea de mișcare, ce mi-ar mai 
dansa derbedeii ăștia! Numai că n-o am. Dar ce spun eu? Sigur 
că o am. Strânsoarea cedează. Sanchez nu mă mai lovește. Mă 
simt eliberat. Vederea îmi revine. Încă puţin tulbure, dar 
suficient ca să-mi permită să-l fizionomizez pe majordom. A 
rămas cu un pumn ridicat în sus. Ai zice că are de gând să 
intoneze „Internaţionala”. Încep să văd din ce în ce mai limpede. 
Nu mai sunt orb. Mi-am revenit. 

Sanchez își lasă brațul în jos, bate în retragere. Atunci, 
reacţionez eu. Cu Colt-urile în mână, îl iau la ochi. 

— Nu mișca, fiule, că avem ceva de vorbit! îi spun. 

Se oprește locului. Imi rotesc rapid periscopul spre spate și ce 
zăresc? Frumoasa mea lbernacion, sălbatic înfiptă la intrarea în 
patio. Apoi, chiar lângă speteaza scaunului meu, un individ cu 
fața în jos, și el înfipt, dar într-un cuţit magistral aruncat de 
camarada mea. Ah, ce frumos, și eu, care voiam s-o deghizez în 
femeie de serviciu! Ce prostie aș fi făcut! 

Înjunghiatul încă tresare, dar sunt ultimele zvâcnituri de viaţă. 
În curând își va da duhul definitiv. Cincisprezece centimetri de 
oțel în orologiu nu iartă. 

— Încă o dată, mulţumesc, Ibernacion, îi spun. Întotdeauna îţi 
faci niște intrări remarcabile. 

Mă consacru lui Tassiepa Sanchez. 

— Apropie-te, micuțule! 


Îmi dă ascultare. Briantina i se prelinge împreună cu 
sudoarea. E pierit și genunchii lui tind să formeze un „X” 
perfect. 


— Așază-te, băiete! 

Cu ţeava Colt-ului, îl împing pe scaun. Scaunul, sub acest 
impuls, se balansează o clipă cu încărcătura lui de carne 
înspăimântată. 

— Unde-s domnul și mașina roz, Sanchez? 

— În șopronul mare, clănţăne el din dinţi. 

— În viaţă? 

— Oh, da, da, tocmai îl luasem la întrebări. 

Îi întind un pistol lui Ibernacion. 

— Vrei să te duci și să-l eliberezi pe Pinaud, inimioaro, nu-i un 
ordin, să știi. 

— Normal, consimte ea. 

Înainte de a se îndepărta, își recuperează jungherul și-i șterge 
lama însângerată de hainele victimei. Calmul ei îmi dă frisoane 
pe șira spinării. Îmi spun că nu-i de glumă cu fata asta. În ziua în 
care bărbatul ei s-ar apuca de prostii, ar trebui să-și reînnoiască 
asigurarea de viaţă. 

lat-o plecată. 

Mă întorc spre Sanchez. Doar provizoriu, pentru că un nu știu 
ce bizar îmi atrage atenţia. Înjunghiatul. Deși zace cu faţa la 
pământ, am impresia că-l cunosc. Cu pistolul ţintit mereu asupra 
majordomului, mă apropii de cadavru și-l răstorn cu vârful 
piciorului. Ce ziceţi, băieți? E chiar Sin Jer Min En Lai în 
persoană, tehnicianul-șef al bazei. După cum se vede, viaţa e 
plină de imprevizibil, nu? lar cărţile mele și mai și! 

CAPITOLUL XV 


MICUTUL (FOARTE MICUTUL) 
CAP AL LUI BERU 


— Îți aduci aminte ce mi-ai făcut, Sanchez? Mi-ai dat una în 
nas, uite așa. 

Raţia mea dreaptă de cartilaje îi zdrobește trompa. L-a umplut 
borșul și a început să geamă. Dar, imperturbabil, continui: 

— Pe urmă, mi-ai tras câţiva pumni în față, vezi, aici și aici. 

Scumpetea a și început să semene cu Michel Simon, căruia i- 
ar fi stat mai bine în suc concentrat de tomate. 

Termin cu preparatul șnițelelor ca să-mi defulez vigoarea, să- 
mi spăl ranchiuna și să-l condiţionez pe Sanchez cum se cuvine. 
Când ajunge lat, gemând zdrobit, îl împung cu archebuza în 
coaste. 

— Cred că o să-ţi plasez un drajeu pe-aici și pe urmă încă unul 
în buric, ca să-ți ventilez puţin matele. 

— Nu, nu, îndurare! articulează el în spaniolește. 

Intoarcerea șovăitoare a lui Pinuche, care șchiopătează, ne 
suspendă colocviul. 

— Ce ticălos, rostește Ramolitul, plin de vânătăi. Se pregăteau 
să mă facă bucățele, el și prietenul lui chinez, când tocmai ai 
sosit tu. Voiau să știe de ce am venit și cine m-a trimis. Le-am 
spus că... 

ÎI calmez pe Dezmembrat. 

— Lasă, toate astea o să mi le scrii. Am ceva de vorbit cu 
individul. Între timp, du-te în camera principală și uită-te pe 
dulapul cel mare, dacă mai este acolo aparatul meu receptor. 

Dezintegratul îmi dă ascultare. 

— Deci așa, Sanchez, erai în cârdășie cu chinezii? 

Ţeava pistolului, potrivită în urechea lui, îl îndeamnă la 
confidente. Pentru a-l decide definitiv, îi declar: 

— Dacă nu-mi spui adevărul, tot adevărul și numai adevărul, 
apăs pe trăgaci și imediat capeţi legătura cu lumea cealaltă. Așa 
că dă-i drumul, frumosule, și să nu pierzi nimic din vedere, altfel 
ai intrat la apă. 

Când știi să vorbeşti cu oamenii, până la urmă obţii 
întotdeauna adevărul, materie brută care necesită o îndelungă 
rafinare mai înainte ca ea să-și afle o nouă strălucire. Adevărul 
trebuie să fie extras, decantat, polizat. 

Tassiepa Sanchez îl dă la iveală pe al lui așa cum un mediu 
povestește despre sporovăielile străbunicii tale cu arhanghelul 
Trugquemuche. 

A fost contactat de Sin Jer Min En Lai când s-a construit baza. 
Mai înainte de a servi ca informator, ardea gazul la un magnat 
din regiune. Când am ajuns noi la San-Kriegar, s-a grăbit să-l 
pună în temă pe tehnicianul-șef asupra obiectului misiunii 
noastre. Astfel, Sin Jer Min En Lai a fost ținut minuţios la curent 
cu mișcările noastre și a știut perfect cine era acel pseudo- 
Krackzek și ce avea de gând să învârtească în tabăra lui. 

— Și atunci, îl întrerup, dacă știa, de ce nu l-a neutralizat 
imediat pe Berurier? 

— Pentru că sosirea inspectorului dumneavoastră servea 
planurilor lui, señor. 

— Care erau ele? 

— Sin Jer Min En Lai căuta o modalitate de a-și însuși rezerva 
de  sulfocrading pentru a o vinde americanilor, care-i 
propuseseră un preţ gras și-i promiteau un pașaport norvegian. 

— Un maoist se lasă cumpărat! mă indignez fără voia mea. 

— În realitate, omul ăsta nu era comunist, señor. A făcut un 
joc dublu. Nu visa decât să agonisească avere. 

— Înţeleg. Îi convenea că veniserăm să-i distrugem porcăria 
aia, nu? 

— Providența vă trimisese. 

— Și sulfocradingul? 

— L-a pus la loc sigur, señor. Ce-a destupat colaboratorul 
dumneavoastră nu erau decât niște flacoane cu eter. 

Revelaţii de genul ăsta îţi trezesc cheful să-ți ceri pensionarea 
anticipată. Și noi, care aveam măcar satisfacția misiunii 
împlinite. Uite că aflăm acum cât am fost de idioţi, de la un 
capăt la altul, și că, în loc să neutralizăm baza, i-am servit supa 
unui netrebnic. 

— Indianul /foti era intermediarul care ţinea legătura cu 
complicele tău, transmițându-i toate mișcările mele? 

— Da, señor, se smiorcăie Sanchez. 

— Și dacă l-au lichidat pe bietul don Enhespez, au făcut-o ca 

să-ţi elibereze ţie domeniul, nu-i așa, ticălosule? Ăsta a fost 
preţul complicităţii tale? 

Tassiepa își vede moartea cu ochii. 

— Mai voia să-și asigure în plus un loc unde să se retragă în 
caz de nenorocire. Ceea ce s-a și produs, pentru că revoluţia de 
vară a izbucnit exact în acel moment. 

— Bine jucat. Ştii locul unde se găsește rezerva de 
sulfocrading? 

— E în camera chinezului, señor. O valijoară din răchită, foarte 
grea, pentru că interiorul e din pământ refractar. 

L-aș fi strâns în brațe dacă n-ar fi fost un pederast șiroind de 
sânge și un personaj infect. Îmi ziceam: înfrângere! Da' de 
unde! Victorie totală, rafinată! Oh, ce mutră o să facă Bătrânul 
când am să-i depun pe birou preţioasa materie spunându-i: „Am 
făcut mai bine decât s-o distrugem, domnule director, v-am 
adus-o aici”. 

— Asta căutai? mă întreabă inefabilul Pinuche venind with 
aparatul meu. 

— Da, Pinaud! Hacienda asta e un corn al abundenței”. 
Gasești aici de toate, inclusiv ceea ce nu cauţi. 

e 

Din nou prospețimea acră a pădurii. Pădurea cu păsările ei 
guralive, miresmele ameţitoare și misterul. 

Ibernacion merge înaintea mea. Mai privilegiat decât fanii lui 
Henric al Vl-lea, mă iau după fundulețul ei care ondulează sub 
fustă. Superb punct de atracție, mielușeilor! 

Suntem numai noi doi, pentru că pe Pinuche l-am expediat 
repede şi degrabă la Graduronz ca să pună la loc sigur 
sulfocradingul, într-un seif al Ambasadei. Mă vedeați plecând în 
căutarea lui Béru, prin silva ecuatorială, cu această prețioasă 
încărcătură? 

— Cred că nu suntem prea departe de regiunea indienilor 
livaro, mă anunţă ghidul meu. 

Scot aparatul receptor din rucsac, îl branșez și ciulesc 
urechea. 

La început, ţiuie ca un radio după închiderea emisiei. Lovesc 
ușor în membrana lui, zgâlțăi compuctorul cu afișare variabilă, 
gâdil delabratorul poros și, în fine, încep să se audă niște sunete 
care purced din observatorul de lovituri lubrice. Răsună un glas 


43 Ce spirit! Dumnezeule, ce spirit! (San-Antonio). 

gutural, neavând nimic în comun - oh, absolut nimic - cu 
organul vocal berurian. 

— Parcă ar fi un /ivaro? îi spun lui Ilbernacion, fiindcă am 
urechea fină, mai ceva ca briza marină și blândeţea angevină. 

Fata dă din cap afirmativ, făcându-mi semn să tac. 

— Inţelegi ceva? nu mă pot împiedica s-o întreb. 

Dă din cap din nou (fiindcă așa-i place ei) și începe să-mi 
traducă, pe măsură ce cuvintele se aud (cum nu se poate mai 
eficace). 

— Capul albului nu-i încă destul de micșorat. Trebuie să mai 
adăugăm niște heurgschpreugh în fiertură. 

Închid. N-am nevoie să ascult mai mult. Adio, speranțe! Adio, 
Beru, vițel, bou, porc! Ilbernacion mă apucă de braţ. 

— Antonio, querido, te doare sufletul, nu-i așa? 

— Era cel mai bun prieten al meu, îi răspund înăbușindu-mi 
hohotele care-mi umflă pieptul. 

— Hai, vino, să plecăm de aici, totul e inutil acum! La ce bun 
să-ţi riști viaţa dacă nu mai poţi face nimic pentru el? 

— Pentru el nu mai pot face nimic, pentru noi, însă, da. Crezi 
că am să-i las pe monștrii ăia să-i micșoreze capul prietenului 
meu ca să facă din el un obiect de expoziție? 

Ca o fată supusă ce e, lbernacion nu obiectează și se 
pregătește s-o ia înainte. 

— Indienii /ivaro se află pe o rază de mai puţin de doi 
kilometri, îi spun eu. Să ne punem măștile, să ne pregătim 
grenadele fumigene și s-o luăm la drum. 

Fiindcă mi-am pregătit expediţia, prietenarilor! Știind că 
indienii au un cult pentru animale (dovada o trăisem), am făcut 
rost de măști din cauciuc reprezentând o căprioară pentru 
Ibernacion și o maimuţă pentru mine. Mai aveam și pentru 
Pinuche una care reproducea capul unui ogar miţos, dar a rămas 
disponibilă, dată fiind absenţa Ramolitului, astfel încât sunt gata 
să vă examinez propunerile de cumpărare pe care mi le veți 
adresa. A 

Ne mascăm. Imi trec după curea câteva grenade lacrimogene 
și înainte, marș! 

e 

Noua tabără a indienilor e situată în delta unui fluviu. Trecem 
peste braţul cel mai îngust folosind un pod de muson, astfel 
numit pentru că e necesar în timpul sezonului ploios. Înaintăm 

prudent. Deodată, o santinelă /ivaro ne vede înainte de a o zări 
noi, fiind ascunsă în scorbura unui arbore de pa/avas /efalo. 
Indianul înspăimântat își lasă arcul și se aruncă la pământ, 
strigând: 

— Heugh! Sfinteugh-Milăugh! 

Constat că șiretlicul meu dă roade şi-mi văd de drum. 

Vatra satului, ca de obicei, cu casele ridicate în pripă (nu 
degeaba au fost denumiți indienii /ivaro „castori care se iau 
numai după capul lor”). O construcţie centrală ocupă mijlocul 
cătunului, fiindcă e centrală, și ceva atroce, oribil, 
înspăimântător, de o nemăsurată cruzime, insuportabil, hidos, 
halucinant (pe ăsta era să-l uit) îmi agresează privirea, mi-o 
profanează, mi-o rănește. Ceva care atârnă, se leagănă și se 
rotește în adierea care bate dinspre fluviu. Aţi și ghicit ce-i, ar fi 
zis Beru. Da, concetăţenii mei, e vorba de capul bravului A.-B.B. 

A și ajuns de mărimea unui pumn și nu peste multă vreme o 
să fie de mărimea unui ochi. 

Nenorocire! Blestem! Calitatea mea de bărbat se clatină. Îmi 
vine rău de la stomac. Să vărs, e puţin zis! 

Beru, căpșorul tău, Beru... 

— Ce tot vorbeşti acolo, Paulo, un om-maimuţă? tună o voce 
căreia realitatea mă împiedică să-i acord până și cel mai mic 
credit. 

— Măi să fie! reia aceeași voce. Pariez că-i San-A., care a 
venit să mă recupereze! 

Mă uit. Imi smulg masca de cauciuc, ca să văd mai bine, să 
nu-mi scape nimic. Beru vine spre mine cu un pas legănat. Un 
Beru mai enorm ca niciodată. Hainele i-au plesnit la toate 
cusăturile, atât de voluminos a devenit în câteva zile. Cămașa i- 
a ajuns un bolerou. Pantalonii au devenit cine știe ce. O bucată 
de popou e pe dinafară, burta i-a ieșit pe deasupra ultimului 
nasture al prohabului și are o jumătate de duzină de bărbii 
planturoase! 

Se apropie și mă cuprinde în brațe. 

— Ah, San-A., dragă, știam eu că ai să te întorci. Era și timpul, 
că prea am început să iau proporţii cu haleala lor de pe aici. 
Numai faină de maniac, băiete, și carne de mistreţ grasă. Mi-am 
recăpătat rotunjimile în viteză. Uită-te și tu niţel! Organismul 
meu nu aștepta decât unda verde pentru a-și recăpăta forma. 

— Trăiești? mă bâlbâi eu. 

Asta-mi amintește de străluciţii naratori care îţi povestesc așa 
de bine un moment dramatic din viaţa lor, că până la urmă 
ajungi să-i întrebi dacă au scăpat cu viaţă. 

— Mort, eu? Grasul se fâţâie prin fața mea. Nu te-ai uitat la 
mine? 

— Ba da, mă uit, Beru. Nu-mi mai iau ochii. Te admir. Te 
aprob. Ce frumos ești căptușit cu slănină! lată-te în sfârșit la 
dimensiunile tale, amice. Strălucitor, concret, cu pielea întinsă. 

Beru e bucuros nevoie mare. 

— Și atunci, asta ce-i? fac eu arătându-i capul. 

— Asta? O machetă din piele de maimuţă. Indienii nu mai 
micșorează capete de multicel. Au pierdut secretul, dar nu se 
sinchisesc și-și continuă negoțul fabricând capete false, dar care 
seamănă leit. Tipul care se ocupă cu vânzările le-a făcut o 
comandă serioasă pentru al meu. Așa s-ar părea. O firmă din 
Europa care e sedusă și ar vrea o parte. E măgulitor, nu? 
Noutatea e proaspătă, nu-i așa, Paulo? adaugă el adresându-se 
bătrânei căpetenii cu clonț de pasăre răpitoare: cel care nu 
poate suferi tutunul. 

— Daheugh! aprobă omul-cu-pipă. 

— Să știi că-i băiat bun Paulo ăsta, reia Grasu. Dacă ţi-aș zice 
că indienii nu-i decapitează pe albii luaţi prizonieri, deși așa lasă 
să se creadă? li adună în niște rezervaţii de-ale lor, din inima 
pădurii. Duminica, rudele celor din jur își aduc aici copiii ca să le 
arate cum e treaba cu albii, cât sunt de civilizaţi, de idioţi, de 
îngâmfaţi, de lăudăroși, de cu capul în nori! 

Grasul meu mă ia de mână. 

— E grozav de educativizant să călătorești. Poţi să verifici că 
oamenii sunt peste tot la fel: în ţările latine, în ţările angro 
paxone, la pieile galbene, roșii sau negre. La fel, băiete! O 
adevărată epidemie de gândaci. Nu le stă mintea decât la bani, 
la lăudăroșenii și la cum să-și tragă pe sfoară prietenii. 

Hai, vino la mine, în coliba mea, să te prezint femeii mele, o 
nesăţioasă cu jamboanele cam grase, care face amor pe rupte, 
dar eu o educ cu ce-i mai esenţial în practicile noastre 
amoroase. Are un nume așa de complicat, că am botezat-o 
Germaine. O să mă doară inima s-o părăsesc, dar ce să fac, nu 
pot s-o iau după mine la Paris. Berthe a mea n-ar înțelege, ea, 
care n-a scos nasul niciodată din vizuina ei. 

ȘI ACUM 


CON... 


— Dacă Excelenţa Sa și domnii doresc să aștepte puțin, 
glăsuiește un secretar bărbos, lustruind o pereche de pistoale cu 
crosa din fildeș, președinta Bertaga e în conferință! 

Domnul ambasador, Beru,  Pinuche şi servitorul 
dumneavoastră se așază pe o banchetă lungă, capitonată cu 
pluș roșu, aflată vizavi de un portret în picioare al președintei, 
zugrăvit la repezeală de Bernardo Aparador“, cel mai mare 
pictor în viaţă din Rondubraz. 

Beru, informat asupra situaţiei, e fascinat de pânză. 

— Ea e! Nu încape nicio îndoială. Uite privirea ei catifelată, 
surâsul ingenuu, talia bine legată, bărbiile ei frumoase, rozalii, 
se smiorcăie Beru. Berthy a mea, președintă a republicii! 

— Rondubraziene, rectifică Pinaud, puţin invidios. 

— Ei și! se indignează matahala. Fă-te și tu dacă poți! 

Fragmente ale unei altercaţii violente ne ajung la urechi. Voci 
de femei, virulente, la paroxismul nervilor. Una are inflexiuni 
spaniole, dar amândouă se exprimă practic în franceză. 

— Vaca! 

— Infecto! 

— Cerda! 

— Tradu, că nu înţeleg! 

— Scroafo! 

— Mai zi o dată, pocitanie! 

Palme, pocnituri, îmbrânceli. Ușile se deschid. Apare un 
bărbos înnebunit. 

— Pronto! Pronto! Întăriri! strigă el (dar numai în spaniolă). 

Dăm fuga în camera vecină, care-i sala de audiențe. 
Deschidem gura mare și dăm drumul la un cvadruplu 
„Ooooooâ!” (Dintre care, ultimul „o”, cum vedeţi, comportă 
chiar un accent circumflex.) Cele două Berthe s-au luat la 
cafteală. Fuste ridicate, bluze sfâșiate, se bat ca niște 


14 Printr-o curioasă coincidenţă, cuvântul aparador înseamnă bufet. Notă pentru 
viitorul traducător. (n.a.). 

precupeţe, continuând să-și arunce invective. 

Când vorbesc de cele două Berthe, anticipez. De fapt, eo 
Berthe și o Bertaga! Perechea de sosii, fraţilor! Surori gemene, 
da. Și totuși, o recunoaștem pe a noastră. Mai întâi, fiindcă 
vorbește mai bine franţuzește decât cealaltă, și pe urmă, fiindcă 
are balcoane mai mari și o voce mai puternică, mai tare, care-i 
permite să-i taie vorba celeilalte. 

— Păi cum de nu? strigă Berthe Berurier. Eu suport 
închisoarea, eu sunt gata să fiu împușcată, eu eliberez 
Rondubrazul și acum vine cucoana cu o falcă-n cer și una-n 
pământ, cum că i-am uzurpat numele și președinția. E vina mea, 
ia zi, pocitanie, dacă serviciile secrete m-au ridicat din braţele 
amantului meu ca să mă aducă aici? E vina mea că nimeni n-a 
vrut să mă asculte când le spuneam cine sunt, nici foștii 
guvernanțţi și nici revoluționarii? Primii ziceau: cu atât mai rău, 
ai să plătești pentru cealaltă, noi avem nevoie de o victimă; iar 
ăilalți mă implorau: avem nevoie de o loana d'Arc, fă în așa fel 
de parcă ai fi dumneata! Unde-mi erai în timpul ăsta, târâtură? 
Ascunsă într-un locșor liniștit să-ți bronzezi celulita. Ei bine, 
acum poţi să-ţi iei valea. Și nu mai urla, că ordon să fii 
împușcată! 

— Berthe! 

Vocea frântă a Grasului întrerupe diatriba. 

— Berthe, suspină el, deci mă părăsești pentru un nenorocit 
de fotoliu de președintă a republicii! 

Balena își lasă prada și se îndreaptă cu botul în spume. 

— Oh! Tu ești, Alexandre-Benoit? 

Rotofeiul se apropie de consoarta lui. 

— Ce s-a întâmplat, fata mea, n-ai să-mi zici acum că totul s-a 
dus naibii, viața aia dulce în apartamentul nostru, vizitele la 
Alfred, rasolurile de vițel și partidele de jamboane. Ce să cauţi tu 
la Rondubraz? Peste câteva luni, o să fie revoluţia din octombrie 
și o să ajungi pe drumuri. Știu că ezistă un fond de șomaj pentru 
foștii președinți răsturnaţi, dar... 

Invinsă, președinta se aruncă de gâtul masculului ei regăsit. 

— Nu, bărbate, nu, plânge ea cu sughiţuri, pe voi doi n-am să 
vă părăsesc niciodată! 

Își înfruntă rivala cu mâinile în șolduri. 

— N-am să las în grija nimănui lansarea primului strigăt al 
viitoarei revoluții! afirmă ea. 


VP - 153 


Se apropie de fereastră, o deschide în lături, în pofida 
aparatului de aer condiţionat și, în toropeala pieţei 
Parlamentului, strigă din toţi plămânii ei robuști: 

— Jos Bertaga! 


„.. CLU... 


Pe aeroportul din Graduronz, drapelele flutură în vânt. Avionul 
Air France e aici, scânteind în lumină. 

Prind în palme chipul lui Ibernacion și-i beau lacrimile. 

— Deci te-ai hotărât, draga mea, nu vrei să vii cu mine la 
Paris. Biletul tău de avion și viza sunt în buzunarul meu, să știi. 

Tânăra femeie scutură din cap. 

— Nu, querido, querido. Sunt o femeie de pădure, nu o femeie 
de serviciu. Încearcă să nu mă uiţi prea repede, Antonio. Eu am 
să păstrez pentru totdeauna amintirea ta, frances al meu. 
Pentru totdeauna. 


sui ZIE... 


Glasul delicat al stewardesei gângurește în microfon: 

— Peste câteva momente vom ateriza pe Aeroportul Paris- 
Orly. Sunteţi rugaţi să vă legaţi centurile de siguranţă. 
Temperatura la sol este de zece centigrade. 

Beru se întoarce. 

— Zece grade plantigrade. O să regretăm Rondubrazul, nu? 

O zgâlţăie pe președinta lui, înecată în șampanie, adormită pe 
umărul lui. 

— Hai, graso, că ne lipim! 

— Eusebio, lasă-mă să dorm, protestează încetișor Balena. 

Beru glumește. 

— Nu știu la cine visa, dar mi-a zis Eusebio, zice el încântat. 

Marie-Marie, așezată lângă mine, mă trage de mânecă. 

— Vezi că mama-mare avea dreptate când zicea că nu-i pe 
lume altul mai cumsecade, mai tâmpit și mai încornorat decât 
unchiul Beru? 

O trag de o codiţă. 

— Hai, fii copil bun, Marie-Marie! Nu poţi ajunge o fată cum 
trebuie fără să dovedești multă bunătate. 

VP - 154 


Se uită la mine luminată de un elan de tandrete. 

— Zâmbești trist, Antoine. Din cauza lui lbernacion? 

— Nu știu, dragă. 

Mă parafrazează: 

— Nu poţi rămâne un om cum trebuie fără să deții multă 
sinceritate. Recunoaște că ești mâhnit din cauza ei. 

— Recunosc. 

Fetița cade pe gânduri, mușcând din vârful unei codițe, în 
vreme ce avionul își căuta pista. 

— Ţi-e frică? o întreb. 

— Să zbor cu avionul? Eşti nebun, Antoine! 

— Atunci, de ce? 

— De tine, face ea. Ai inima zburdalnică, Antoine. Mâine sau 
poimâine o s-o uiţi. Asta mă sperie. 

— Ce spui? 

— Pentru că, vezi tu, aș vrea într-o zi să mă mărit cu tine. 

Îmi aruncă o nouă privire inchizitoare. 

— Peste zece ani o să arăţi încă foarte convenabil, Antoine. 
Problema e: o să fii în stare să mă aștepți? 

CON CON CLU ZIE ZIE 


Câteva săptămâni after cele ce v-am povestit, suntem pe cale 
să facem plinul într-o benzinărie al cărei pompagiu se numără 
printre cunoștințele noastre, ale mele și ale lui Beru. 

Matahala scoate un sughiţ ca strigătul unui curcan comoţionat 
de o curcăniţă cu ocazia sărbătorilor Crăciunului. 

— Culmea, ai văzut asta? articulează el arătându-mi parbrizul 
din spate al unei mașini staționate pe o pistă învecinată. 

„Asta” e o chestioară nostimă, suspendată în spatele 
vehiculului despre care-i vorba și destinată să distreze mașinile 
care vin din urmă. „Asta” reprezintă tărtăcuța lui Beru. Mare cât 
un ou. Roșie, haioasă, porcină. 

— Moaca mea, behăie Beru. Bustul meu. Ce mititel e, băiete, 
uită-te niţeluș! 

Mă apropii ca să admir opera de artă. Da, e într-adevăr capul 
berurian, așa cum l-au reprodus abilii indieni /jvaro. 

Valsează în capătul unui elastic și pe gulerul tare i se pot citi, 
în caractere grase (bineînţeles), aceste cuvinte care-l zeifică o 
dată pentru totdeauna: V/-/ oferă Olida. 

